
UVODNIK 


ZAHTJEVNOST KAO PREDNOST 

D va događaja koja su snažno obilježila proteklu godinu izričito su progovorila o snazi i dubokoj 
životnosti katolicizma, ali i o tome na čemu trebamo graditi budućnost Crkve za treće tisuć- 
ljeće - susret s Papom, ovog ljeta u Parizu, prigodom svjetskog dana mladih i smrt Majke 
Terezije, u rujnu. 

Riječi koje su u Parizu upućene mladima i čitavoj Crkvi su vrlo konkretne i imaju duboko značenje. 
Ponajprije je znakovito to stoje za uzor mladima stavljena sv. Terezija iz Lisuexa. U njoj, kako je 
kazao Papin domaćin, pariški kardinal Lustiger, imamo duh kontemplacije i molitve, koji je oduvijek 
prisutan u Crkvi, a za koji mladi imaju snažan osjećaj. On je u temelju našeg zajedništva, nastavio 
je on, nadodavši kako bez njega Crkva ne može živjeti. U tim riječima vidljiv je naglasak na povratak 
primatu duhovnosti nad aktivizmom. I ove riječi, kao i ostale poruke iz Pariza, bile su otvorene, 
konkretne i zahtjevne. Mladi su ih prihvatili s oduševljenem i predanošću. Njima je dosta sadržaja 
koji zbog svoje negativnosti i destruktivnosti ne mogu ispuniti njihov život. Dosta im je i onih koji 
zbog ulagivanja ili nutarnje praznine mladima nude instcmt-kršćanstvo, bez kulta, dogmi, morala i 
duhovnosti, bazirano samo na osjećajima i pomodnosti. Takvi, misleći da su progresivni i ukorak s 
vremenom, u stvari su natražnjaci koji ne vide što se događa u svijetu. U vremenu dezorijentiranosti 
u kojem živimo, čovjek, a posebice mlad čovjek, traži istinu kojoj se može predati, zahtjevnost koju 
može sprovoditi u život. Dobro to znaju i sekte svih provinijencija koje haraju na Zapadu, a sve su 
aktivnije i na našim prostorima. Na svu sreću dobro to zna i Papa, Petar-stijcna ovog vremena. 
Papa je stoga i u Parizu neprestano naglašavao zahtjevnost kršćanstva, govorio o križu koji je za 
mnoge tabu tema, o euharistiji kao čistom daru ljubavi u kojem je Krist stvarno prisutan. Pozvao je 
mlade da u potpunosti prionu uz vjeru, jer samo Krist može odgovoriti na sva njihova pitanja. 

Zahtjevnost kršćanstva u djelo je sprovela i Majka Terezija, svetica iz Kalkute, čija je smrt 
makar na trenutak oči svijeta odvratila od blještavila prolaznih quasi vrednota. Dobro je znati da 
ona nije nikada dopuštala da se o njenom radu i radu njenih sestra govori u socijalnim i humanitarnim 
kategorijama, kao su to uvelike činili mediji u dane njene smrti i sprovoda, pokušavajući staviti u 
drugi plan Krista kao polazište i cilj djelovanja Majke Terezije, djelovanja koje je ostavilo neizbrisiv 
trag katoličke ljubavi u svijetu. Upravo potpunom predanošću Kristu i zahtjevnošću koja je iz toga 
proizašla, ona je u svoj red privukla mnoštvo duša. Ako njene nasljednice nastave stopama koje je 
ona utrla, duhom kojeg je ona živjela, ne trebaju se bojati za nova zvanja. Ona je znala što je bitno, 
i zbog toga plodovi nisu izostali. 

Isticanje, i iznad svega življenje zahtjevnosti kršćanstva još nam se više nameće kad se osvrnemo 
na očito negativan kraj svih eksperimenata u Crkvi koji su išli za pukim aktivizmom i horizontalizacijom 
kršćanstva, njegovim prilagođavanjem svijetu. Redovi i skupine u Crkvi koji su išli tim putem 
gotovo samo vegetiraju. Ostaju jedino velebna, a sada tako pusta zdanja... Na drugoj strani oni 
redovi koji i dalje žive svoju karizmu u svoj njenoj zahtjevnosti, ne podliježući napasti kompromisa 
tamo gdje ga ne može biti, nemaju problema sa zvanjima. Tako Hrvatska provincija bosonogih 
(klauzurnih) karmelićanki, iako nigdje ne vrši “reklamnu kampanju”, iz godine u godinu u svoje 
redove prima obrazovane djevojke koje nakon završenih fakulteta fizike, ekonomije, medicine itd. 
odlučuju nastaviti živjeti u strogoj klauzuri. Isto vrijedi i za mlade, novoosnovane redove (kongregacije) 
u Crkvi, npr. za Kristove legionare, koji obiluju zvanjima kao nijedan drugi red. Oni i njima slični 
redovi i skupine dobro su shvatili i u djelo sprovode činjenicu daje zahtjevnost kršćanstva njegova 
komparativna prednost. Na takav stav želi potaknuti i ovaj broj Nove Tribine, počevši od prvog 
članka u kojem kardinal Danneels piše o pogrešnosti pristupa liturgiji koji je brinuo samo o 
pedagoškim i humanitarnim vidovima, preko tekstova o srednjovjekovnim fenomenima hodočašća 
i viteštva (koji simboliziraju potrebu askeze i odricanja), pa sve do članaka o Maloj Tereziji i Rudollu 
Eckertu, osobama koje su zahtjevnost kršćanstva živjele do krajnjih granica. ■ 




U PRVOM PLANU 


LITURGIJA - DJELO DRUGOGA 


T ijekom prve polovice ovog 
stoljeća liturgija je bila 
označena potpunim odvajanjem 
crkvenog svetišta od crkvene lađe, 
svećenika od vjernika. Laici su iz 
svojih molitvenika čitali popratne 
molitve ili prebirali krunicu, dok su 
svećenici obavljali misni obred po 
pravilima liturgijskog obrednika. Tu 
se dakle radi o dvjema usporednim 
liturgijama: onoj pučkoj, koja se 
odvija prigodom one svećenikove, 
ali izvan službene liturgijske 
strukture. Dvije su ograde 
simbolizirale tu odvojenost, tj. 
pričesna ograda i latinski jezik. 
Obnova Drugoga vatikanskog 
sabora pobudila je liturgijski 
preporod, čiji je motor bila lozinka 
sudjelovati. Simbolički je uklonjena 
pričesna ograda i uvedena misa na 
narodnom jeziku. 

Ali, što to znači “biti aktivan” u 
liturgiji? Odgovor titra između dviju 
krajnjih točaka: ili se ulazi u izvedbu 
liturgije, ili se pak njome služi za 
neku našu izvedbu. Nekada je 
kanonsko pravo uz rubrike sve 
potanko obrađivalo: svećenici su se 
potpuno pokoravali tim propisima. 
Katkada čak i djetinjim posluhom 
umjesto da ih se sjajnije izvodi. 
Danas se događa suprotno: liturgija 
mora slušati nas i mora se 
prilagođavati našim temama sve 


Liturgija je od 
nezasluženog djela 
uspomene i prošnje 
dovedena u položaj 
zauzimanja za odgoj i 
dobrotvorne svrhe. 
Ovdje donosimo čla- 
nak nadbiskupa 
Bruxellesa-a, kardinala 
GODFRIEDA 
DANNEELSA. 


dotle da više puta sliči na narodni 
zbor ili narodnu zabavu: Idimo 
slaviti ono što smo doživjeli. 
Oslikavajući ovo stanje može se reći 
da ovaj prijelaz od prvotne 
poslušnosti rubrikama do samo- 
voljnog postupanja je doista obrat 
od 180 stupnjeva. 

Liturgija nas nadvisuje 

Otajstvo koje slavimo je iznad svega 
Božje djelo, ono što on radi u nama 
i za nas. 

Liturgija je objava Božjega otajstva, 


Kristova Otkupljenja. Liturgija 
produžuje Utjelovljenje u našim 
znakovima, u našim obredima, u 
našem propovijedanju, u našem 
sudjelovanju. Ona je također prikaz 
tijela Kristova: ocrtava sliku 
Njegove Crkve, jer zajednica 
sjedinjena u Kristu jest Njegovo 
tijelo. 

U liturgiju, dakle, ja ulazim, ja nju 
ne stvaram. U liturgiji stvaralaštvo 
je, kao i u glazbi, različita obrada 
jedne postavljene teme. Tema mije 
dana, a ne dolazi od mene. Liturgija 
je arhitektura, koju nadahnjuje 
Biblija i Predaja, a upotpunjuje je 
Crkva kao Zaručnica Kristova. 
Treba ulaziti u liturgiju ras- 
položenjem služenja, a ne 
preinačivanjem. Liturgiji treba 
služiti, a ne se služiti njome. U nju 
se ulazi imajući pred očima Boga, 
da bismo ga prihvatili. Slavlje u biti 
sadrži slušanje, prihvaćanje, 
poslušnost. To slavlje nije ljudska 
riječ, nego ljudski odgovor na Božju 
Riječ. 

Kazalište i liturgija 

Umijeća predstave i športa same 
sebe izražavaju; mi pišemo tekst, mi 
igramo utakmicu, ostvarujemo 
umjetničke visine ili športske 
sposobnosti. Radi se o plemenitim 

umjetnostima, koje često izražavaju 
vrlo duboke osjećaje, bilo komične 
ili tragične u našem življenju. 
Publika sudjeluje u tolikoj mjeri 
koliko prepoznaje vlastite osjećaje. 
U ovakvim umjetnostima, glumac je 
čovjek. 

Liturgija nije područje u koje ja 
ulazim da bih odigrao neku ulogu. 
To je kuća u kojoj sam ja gost. U 
liturgiji glumac nije čovjek, već 
Bog-čovjek, Isus Krist osobno. 

Bez ovakvog vjerskog gledanja, 
liturgija nema nikakvog smisla: ona 
sliči tuđem i tegobnom prizoru, koji 
sigurno ne opravdava pohađanje 
svake nedjelje. Ona postaje 
nezanimljiva i ja razumijem pojavu 
da ljudi u njoj ne sudjeluju. 

Ako je liturgija, s vjerskog stajališta, 
Kristova objava, ako nastavlja, kako 
kaže sveti Lav Veliki ono što je 
Gospodin proživio u Palestini - 
Njegovo rođenje, Njegovo 
propovijedanje, Njegova čudesa, 
naučavanje učenika, sukob s 


U liturgiji stvarala- 
štvo je, kao i u glazbi, 
različita obrada jedne 
postavljene teme. Litur- 
gija je arhitektura, koju 
nadahnjuje Biblija i Pre- 
daja, a upotpunjuje je 
Crkva kao Zaručnica 
Kristova. 


farizejima, Njegov život i Njegovu 
smrt, Njegovo uskrsnuće i uopće 
Njegovo poslanje - onda ona postaje 
mistična stvarnost. Ona mi nije tuđa 
jer sam i ja rođen, i ja navješćujem, 
i ja živim boreći se, i ja ljubim, i 
mene drugi slijede i ja ću umrijeti. 
U jednoj Sofoklovoj tragediji ja 
prepoznajem svoje probleme kao u 
ogledalu. Činjenica da se 
poistovjećujem s licima mene 
duhovno pročišćava. 

U liturgiji ja vidim svoje probleme 
kroz Kristovu svjetlost. Mnogo više, 
ne vidim ih samo: Krist uzima na 
sebe moj teret, oslobađa me i ljubi. 

Treba shvatiti - ali kako? 

Liturgijski jezik nas pretječe. Dolazi 
nam iz Staroga i Novog Zavjeta, te 
iz Kristovih misterija koji su nam 
preneseni simboličkim radnjama. 
Mi ih primamo. 

Razumjeti ne znači postati stmčnjak. 
Razumom se ne stvara realnost. Isto 
kao svjetiljke u noći koje ne stvaraju 
prometne znakove, nego im 
dopuštaju da se ta svjetlost odbija. 
Moj razum ne poznaje postanak 
liturgijskih znakova, on ih dokučuje. 
Mi nismo vlasnici liturgijskih 
znakova i simbola, mi smo njihovi 
čuvari. 

Čini li nam se da se biblijski način 
govora odnosi na neki drugi 
zastarjeli i patrijarhalni svijet? Čini 
li nam se liturgijski jezik previše 
sažet? Čini li nam se da je slika o 
Bogu zastarjela (Bog Otac)? Mi smo 
previše vezani za pojmovno 
shvaćanje i imamo vrlo malo 
intuitivne osjećajnosti da bismo ušli 
u globalnu simboliku. Pjesma 
Kršćanska ponoć, toliko ras- 
prostranjena u zemljama u kojima 
se govori francuski jezik i koja se 
pjeva u crkvama u Božićnoj noći, 
ne sadržava ništa toliko poetično. 
Pjevati je u podne u nekom 
sveučilišnom izletištu, ne bi imalo 


Treba ulaziti u liturgiju 
raspoloženjem služenja, 
a ne preinačivanjem. 
Liturgiji treba služiti, a 
ne služiti se njome. 


nikakva smisla. Ali, pjevati je u 
vjerničkom zanosu, u noći u kojoj 
se neka zajednica okuplja zbog 
proslave misterija Utjelovljenja, 
dobiva potpuno drugačiji izgled. A 
što se može reći za Zdravo kraljice , 
o njezinom latinskom napjevu i 
njezinoj modernosti u riječima 
prognani sinovi Evini u ovoj suznoj 
dolini /? U obredu povečerja, 
molitve kod koje se redovnici u 
samostanima obraćaju osvije- 
tljenom liku Djevice Marije, ovaj 
hvalospjev nadilazi noć. Ovdje se 
radi o globalnoj simboličnosti. 

Mi nikada nećemo razumjeti 
liturgiju. Ne zato što ona ne sadržava 
ništa shvatljivo, već zato što je ona 
usredotočena u obliku Kristovih 
otaj stava, mi nikada nećemo doći do 
toga daje obuhvatimo u potpunosti. 
Ona je ona koja obuhvaća nas. 
Razumjeti liturgiju je problem 
uklapanja razuma i srca: trebamo se 
osjetiti članovima Božje obitelji da 
bismo razumjeli njezin način 
govora, koji nadilazi granice obreda. 
Srce shvaća mnogo dublje od 
pojmovnog, antropološkog i 
biblijskog približavanja obredima i 
simbolima. 

Mi nikada nećemo 
razumjeti liturgiju. Ne 
zato što ona ne sadržava 
ništa shvatljivo, već zato 
što je ona usredotočena u 
obliku Kristovih otajstava, 
mi nikada nećemo doći do 
toga da je obuhvatimo u 
potpunosti. Ona je ona 
koja obuhvaća nas. 


Ući u liturgiju znači osjetiti je 
čitavom svojom osobnošću, 
vlastitim razumom, čitavim srcem, 
vlastitom maštom i sjećanjima, 
vlastitim smislom za estetiku i 
vlastitim tjelesnim osjetilima, 
vidom, sluhom, mirisom, opipom i 
okusom. Ne treba dakle liturgiju 
tumačiti, već je treba doživjeti. Suha 
tumačenja mogu štetiti smislu 
slavlja, više nego mu koristiti. Za 
liturgiju, ništa nije ubitačnije od 
površnog objašnjenja što bije svelo 
na samo jednu dimenziju. Kada su 
crkveni oci pripremali katekumene 
za krštenje, nisu im objašnjavali 
ništa o liturgiji, prije nego što bi je 
oni doživjeli. Samo bi ih kasnije 
pitali: “Jeste li vidjeli pokrete koje 
je biskup činio nad vama? Jeste li 
vidjeli kad je lomio kruh?” Jer to 
treba doživjeti očima svoga srca. 
Upoznati, u biblijskom smislu, znači 
ući u odnos s nekim. Liturgijska 
godina, npr. nije samo slijed 
mjeseci. Ona je povijest spasenja od 
Došašća pa sve do svršetka 


vremena. Došašće nam govori o 
trostrukom značenju. Tu se slave tri 
Kristova dolaska: u Betlehemu, na 
svršetku vremena i u dušama 
vjernika i Crkvi. Smisao liturgije je 
dakle dijaloške naravi: susreće se 
misterij jedne osobe i pušta se da nas 
taj misterij dotakne. 

Ovdje se više radi o izboru glazbala 
nego nota, o smislu skrivenom 
između redaka, kao u svakom 
dubokom ljudskom izražavanju. 
Tko može dokučiti ljubav? Tko 
može objasniti život nasuprot 
misteriju smrti? 

Nezasluženi dar 

Razumjeti liturgiju znači također 
odbijati svaki pokušaj da se ona 
svede na bilo koju dobru stvar, 
vježbu da bi se aktivirale vlastite 
snage i probudile energije... 
Pretvarati slavlje u teološko 
naučavanje, u samu katehezu, u 
neko izlaganje, u neku navalu 
osvješćivanja ili skupljanja novaca 
znači instrumentalizirati liturgiju. 
Kad god se nameće drugi učitelj, ona 
iščezava. 

Liturgija pripada istom redu kao 
igra. Ima svoje polazište i svoj 
završetak sama u sebi. Ona ne želi 
ništa zadobiti. Kad se igra, to se radi 
da bi se igralo, a ne da bi se dobila 
korist. Međutim, htjeti dobiti neku 
nagradu postalo je dio natjecanja. 
Kad se igra nogomet za novac, igra 
se potejenjuje i tu nema više igre. 
Isto tako voditi liturgijsku igru da 
bi se nešto dobilo, znači potpuno je 
degradirati. 

Liturgija često postaje škola u koju 
treba uložiti sve. Ona mora ostati na 
razini znaka i igre. Prava liturgija 
slavi se u samostanima. Barem tamo 
ne služi drugim ciljevima. Ona 
uzima vrijeme i čitavu osobu, nije 
katehetska i propovijedi se sastoje 
od malo riječi, nema u sebi ništa što 
je tipično umjetničko, a ipak je sva 


u sebi lijepa. U potpunosti se sastoji 
u dragovoljnom prihvaćanju Isusa 
Krista preko liturgijskih obreda. 
Duša i tijelo su potpuno obuhvaćeni 
premda razum nije sve shvatio. 
Liturgija ne može postati 
izražavanje nas samih: Dobro smo 
pjevali. Propovijed je dobro uspje- 
la, Ovdje se ponovno susrećemo, 
Koreografija je bila izvrsna! 
Liturgija nije ni mjesto u kojem se 
mi ponovno susrećemo, nego mjesto 
u kojem susrećemo Gospodina. Ako 
nas ona ne otvori za posve nešto 
drugo, nismo se ništa pomaknuli 
naprijed od onoga, što seje govorilo: 
Moja misa\ 

Prozor u nevidljivo 

Gubitak simboličkog smisla tijekom 
povijesti bio je uvijek vrlo opasan 
za liturgiju, jer i simbol ima svoju 
ulogu samo u kulturi, u kojoj postoji 
uvjerenje da nevidljivo postoji. U 
svijetu ograničenom na vidljivo i na 
iskustveno, simbolizam ne može 
opstati, zbog toga što je prozor 
otvoren u nevidljivo. 

Zato, što nevidljivo ne može biti 
iskazano opipljivim načinom, treba 
se uteći simbolu da bismo preko 
njega izrazili nevidljivo. 


Potrebno je vrijeme da 
bi se ušlo u liturgiju 
čitavim svojim bićem, 
svojom osjetljivošću, 
svojim razumom, 
srcem i vjerom. 

Znakovi i simboli 

Znakovi i simboli se često miješaju. 
Crveni križ na bijeloj tkanini ili 
bijeli križ na crvenoj tkanini nije 
simbol. To je znak koji se odnosi na 
liječničku službu ili na Švicarsku. 
Znak pripada istom redu kao neki 
logotip na nekom proizvodu ili neka 
slika na kompjuteru. To je 
slikovitost prepoznatljivosti, koju 
mi stvaramo i koju se može mjenjati. 
Znakovi su prazni jer se pozivaju na 
stvarnost, dok su simboli puni jer 
sadržavaju stvarnost. Simbol je u 
najizvrsnijem smislu riječi ljudsko 
tijelo. Sadržava duhovnu stvarnost 
čovjekovu, koja se očituje prirodno 
preko njegova držanja, pokreta i 
izraza lica. U istom simboličkom 
redu, glazbeno djelo nije ništa drugo 
već instrumentalno prenošenje 
osjećaja iz ljudskog grla i glasovnih 
melodija. 

Čini mi se da se izgubio smisao 
simbola kad se prešlo iz romaničke 
u gotičku umjetnost. U romaničkoj 
umjetnosti ljudski likovi su na neki 
način prikazani kao maske koje 


izražavaju život. Raspored, veličine 
i izgled nemaju nikakve važnosti. 
Kad u Autunu dlijeto kleše sv. 
Josipa koji će se sa svog podnožja 
protezati do publike, on crta tijelo 
kojemu noge treba gledati 
teleskopom a lice golemo. Ruka 
osobe prinesena ustima prikazuje 
izraz pitanja a to nije ništa drugo 
nego pitanje! Gotički način 
izražavanja je realističan. Izrađuje 
slike u kojima se mogu izbrojiti vlasi 
kose, te dlake na bradi i na vratu. 
Ljudski lik, stambena kuća ili neki 
pejsaž su se obrađivali određenom 
preciznošću i zapanjujućim 
istraživanjem. Radi se o foto- 
grafijama cm te litteram. Diptih koji 
prikazuje Djevicu sa Djetetom, 
štovane od onih koji su naručili 
djelo, nije ništa drugo nego izlika da 
se iznese na vidjelo njihova slika u 
molitvi, subjektivno važnije od 
štovanog misterija. U romaničkoj 
umjetnosti priroda je bila stilizirana; 
tako npr. kod slike Klanjanje 
mističnom Janjetu, remek-djelo 
braće Jana i Huberta van Eyck, 


mogu se nabrojiti biljne vrste koje 
ispunjuju Rajski travnjak. 
Realistička struja se nastavlja i u 
renesansi. Ljudsko tijelo je postalo 
anatomski model. Ulazi se u 
enciklopedijski i tehnički svijet. 
Umorna od realizma i umjetnosti 
koja je bila u službi ideološke 
politike, kao što je bila u istočnim 
zemljama, moderna umjetnost ulazi 
u doba apstraktnosti i liturgije se 
okreću prema ikonama. Tako se 
događa da naša tehnička civilizacija 
postaje osjetljivija na mnoštvo i na 
manipulaciju, nego na razmatranje 
nevidljivoga. 

Naša su slavlja prekratka 

Može se činiti čudnovato da u 
vremenima kad se živi brzo, ja ipak 
mislim da bi trebalo produžiti 
vrijeme liturgijskog slavljenja. Što 
biste rekli o primanju koje mora 
završiti u 23 minute? Potrebno je 
vrijeme da bi se ušlo u liturgiju 
čitavim svojim bićem, svojom 
osjetljivošću, svojim razumom, 

Liturgija se u potpunosti 
sastoji u dragovoljnom 
prihvaćanju Isusa Krista 
preko liturgijskih obreda. 
Duša i tijelo su potpuno 
obuhvaćeni premda razum 
nije sve shvatio. 


srcem i vjerom. Istočne liturgije su 
mnogo duže i nijedan mladi čovjek 
ne smatra da službe Zajednice Taize 
traju predugo ili da se pripjevi 
previše ponavljaju. 

Liturgija se shvaća u uzastopnim 
etapama. Ulazi se u misterij kao u 
sliku punktizma (pokret u 
umjetnosti). Slikar realista traži 
svoje boje na paleti i nanosi ih samo 
kad ih nađe. Punktilist postupa 
smotreno sa čistim, osnovnim 
bojama, vješto nanesenim kroz 
lagane dodire. Ne formira se sklad 
udaljenosti gdje plave i narančaste 
točkice označuju svitanje sunca: 
Dojam atmosfere ovisi o 
osjetljivosti oka i da bi se razumjela, 
potrebno je imati vremena. 

Ponovno uravnotežiti riječ i 
kretnju 

Naša liturgija je postala brbljava. 
Praktički ona nije ništa drugo nego 
riječ i učenje, na štetu pokreta i 
boja... Jedino osjetilo kojim se 
služimo jest sluh. Nemamo što 
gledati. Poneki misle da bi trebalo 
uvesti predstavu, ples ili glumu. 
Međutim ne radi se o stvaranju neke 


predstave u liturgiji, nego o buđenju 
nijemih stvari koje bi mogle govoriti 
za sebe: npr. da vatra bude prava 
vatra, a ne električna žaruljica; da 
se vosak može topiti i kapati, 
umjesto da bude stijenjak u 
nezapaljivoj cijevi; da cvijeće širi 
svoje mirise, da se otvara i vene, a 
ne da bude uvijek umjetno; da nam 
prostor omogućava da ulazimo i 
izlazimo iz liturgijske radnje, da 
položaj oltara, ambona, na kojem se 
obavlja liturgija riječi, i sjedalo 
predvodnika uvodi u taj simbolički 
prostor u kojem se svaki element 
slaže s drugim elementima, u kojem 
okupljena zajednica s pred- 
vodnikom slavlja ostvaruje sklad 
koji može ući u nas kroz sve pore; 
da i liturgijska odijela govore sama 
od sebe prije nego se izusti ijedna 
riječ. Maknete li liturgijske ukrase, 
predvodnik slavlja ne bi bio ništa 
drugo nego gospodin Taj i Taj. Ne 
bi bio više svećenik. Odijelo 
naglašava ulogu onoga koji 
predsjeda zajednici. Isto tako i 
odijevanje vjernika ima svoju 
važnost. Naravno, ne radi se o 
antičkom svečanom oblačenju, nego 
o svjedočenju, odnosno potvrdi da 
smo i mi pozvani na Gospodnju 
večeru. 

Odgoj osjetila služi vjernicima da bi 
ušli u liturgiju: naučiti ih da žive sa 
svim onim što jesu, sa svojim 
rukama, očima, nogama, odnosno 
svojom vlastitom kožom. Liturgija 
postaje toliko oslobođenija od 
tjelesnog da je normalno da ljudi 
radije obavljaju pobožnosti u nekom 
svetištu u kojem se može proći oko 
kipa i taknuti ga, upaliti svijeću, 
odložiti cvijeće; toliko oslobođena 
od tjelesnog da je normalno da se 
utječu tajnovitom kultu. 

Obredi i ponavljanje 

Obredi služe da bi nam ukorijenili 
religiozno iskustvo i potpuno nam 


ga približili. Kad je Mojsije doživio 
susret s Bogom u obliku gorućeg 
grma, taj događaj se opisuje kao 
užarena lava. Činjenica je da se ovo 
prolazno iskustvo pretvorilo u 
pripovijest i da se čita narodu, a time 
dopušta svima nama da ulazimo u 
to malo pomalo. Dogme i obredi 
štite kao neka škrinja, iskustvo tako 
jako koje mi ne bismo mogli 
podnijeti. Oni su kao sunčane očale, 
koje nam omogućuju gledati a da 
nas sunce ne zaslijepi. Nitko ne 
može vidjeti Boga prije smrti; eto 
zašto se Židovi približavaju Bogu 
posredno i simbolično preko 
Kovčega zavjetnog i preko Šatora. 
Događaj nekog rođenja ili neke 
smrti nas potresaju u istoj mjeri. 
Zato nam obredi kod rođenja i kod 


Ući u liturgiju znači 
osjetiti je čitavom svojom 
osobnošću, vlastitim razu- 
mom, čitavim srcem, vla- 
stitom maštom i sjeća- 
njima, vlastitim smislom za 
estetiku i vlastitim tje- 
lesnim osjetilima, vidom, 
sluhom, mirisom, opipom i 
okusom. Ne treba dakle 
liturgiju tumačiti, već je 
treba doživjeti. 

sprovoda omogućavaju da se 
priviknemo na radost i tugu. 
Ponavljanje je neizbježno jer 
liturgija nas obrađuje kao kap vode 
koja pada na liticu i koja tijekom 
stoljeća i povijesti spasenja prodire 
u ljudsko iskustvo kao što izvori 
dubaju kanjone. Postoji potreba da 
svake godine ponavljamo ista 
slavlja, zato što se tako razumijeva 
i potreba za stalnim brušenjem 
dragog kamena. Svake godine ja 
slušam Muku Kristovu od Bacha i 
svake godine vičem: “Eloi, Eloi, 
lama sabachtani!” {Bože moj, Bože 
moj, zašto si me ostavio!), i to svake 
godine odzvanja drugačije. To se 
događa, ali ne stoga jer su se napjevi 
promijenili, nego zato što sam seja 
promijenio. 

Psihološki, liturgijsko je vrijeme 
divota. Vrijeme spasenja je kao 
ravna crta koja ide prema svom 
ispunjenju, a liturgijsko vrijeme se 
vraća kao godišnja doba... 

Navika? Da, naravno, i ona postoji. 
Ona pripada svim običajima u 
životu. Liturgija ne služi da uzbudi 
naše osjećaje ili da probudi moj 


razum, ona nam dopušta susret. Prije 
mnogo vremena svećenik se je 
sklanjao iza neke zavjese ili zida za 
vrijeme obreda, tako se danas traži 
da nas on svojim svojstvima pobude 
zadovolji, da on bude auktor a ne 
služitelj. 

Kozmička ukorijenjenost i 
svetinja 

Liturgija nas uči da živimo po ritmu 
vremena i godišnjih doba; sunčev 
kalendar za Božični blagdan (zimski 
solsticij) i mjesečev kalendar za 
blagdan Uskrsa (nedjelja nakon 
mladog mjeseca u proljeću). Ona 
daje ritam našim tjednima. Ona se 
ukorjenjuje u prirodi: noć i dan, 
vatra i voda, biljke i minerali. Eto 
zašto treba braniti činjenicu da su 
pomičnost i statičnost u obliku stvari 
slične: da bi drvo bilo drvo, a ne 
plastika. Može se, naravno, svirati i 
na električnom instrumentu, ali 
mnogo nas više diraju instrumenti 
koji odbijaju zvukove u fruli kroz 
uzdisaj iz ljudskog grla. Knjiga 
Evanđelja se ne nosi ispod ruke, niti 


se izvlači iz džepova. Nekoć se 
vjerovalo da bi desakralizacija 
približila liturgiju vjernicima. Tako 
da bi sc kalež i plitice za hostiju 
zamijenili jednom čašom i tanjurom, 
ili da sc kalež, plitica, velika hostija, 
hostija za vjernike, ključ i kutija 
šibica nosi na način kako to radi 
konobar u nekom baru ... Ali ako je 
sve sveto, onda ništa nije svjetovno. 
A ako sve postane svjetovno, nema 
tu više ništa sveto. Treba sačuvati 
neku napetost između vjere i svijeta, 
između neba i zemlje, duše i tijela. 
Da nam nedjelja ne bude kao 
ponedjeljak, ni govor euharistije kao 
i onaj za bilo kojim drugim stolom. 
Liturgija je kao park, kao prirodni 
rezervat u kojem se zaštićuju 
najosjetljivije i najugroženije 
dimenzije opstojnosti. 

Izvor: Pastoralia, Službeno glasilo 
Nadbiskupije Bruxelles, br. XII/ 
1995 . 

Preveo: Mons. Srećko Bezić ■ 

SVETI ZNAKOVI 


S to čini onaj, koji se uzoholi? 

Uspravi se, digne glavu, 
uzdigne pleća, čitav svoj stas hoće 
da poveća. Sve na njemu govori: 
“Ja sam veći od tebe, ja sam viši 
nego ti !” Tko je pak skroman, 
osjeća se malenim, prigne glavu, 
skloni ramena. “Snizi se”, ponizi 
se. I to tim dublje, čim je veći onaj 
pred kojim stojiš; čim manje 
vrijediš u njegovim očima. 

Klečanje 

Gdje pak jasnije spoznamo kako 
smo maleni, nego onda kad 
stojimo pred Bogom? Veliki Bog, 
koji je jučer bio kao danas i koji 
će biti do sto i tisuću godina. On 
koji napunja svu sobu i svu kuću i 
sve mjesto i široki svijet i 
neizmjerni svemir. Pred Njim je 
sve kao prašak - Sveti Bog, čist, 
pravedan, beskrajno uzvišen... 
Kako je velik... A ja tako malen! 
Tako malen, da se s Njim uopće 


ROMANO GUARDINI 
je jedna od najvećih 
figura kulturne i vjerske 
povijesti 20. stoljeća. 
Rođen je u Italiji, 
odrastao i živio u 
Njemačkoj. Predavao je 
na sveučilištima u 
Berlinu, Tiibingenu i 
Miinchenu. Iza sebe je 
ostavio čitav niz djela, 
koja su prevedena na 
mnoge svjetske jezike. 

Nastavljajući se na 
članak o liturgiji ovdje 
donosimo nekoliko 
izvadaka iz njegove 
knjige Sveti Znakovi. 


srce sa strahopočitanjem pokloni 
Bogu. Kad dakle ulaziš u crkvu 
ili iz nje izlaziš, kad polaziš mimo 
oltara, poklekni duboko do zemlje, 
polagano, i s tobom nek poklekne 
sve tvoje biće, koje neka kod toga 
govori: “O moj veliki Bože...!” 
To je poniznost, to je istina koja 
će svaki put tvojoj duši dobro doći. 

Tamjan 

“Vidjeh anđela gdje dolazi noseći 
zlatnu kadionicu i stade pred 
oltarom. I bijaše mu dano mnogo 
tamjana... I dim od kada uziđe po 
molitvama svetih iz ruke anđela 
gore k Bogu”. 

Neka plemenita ljepota je u tom, 
kad se ubace na žeravu čista zrna 
i iz uzvitlane se posude uzdigne 
mirisav dim. Kao milozvuk je to, 
divan sklad oblaka i ugodna 
mirisa. Bez ikakve svrhe, čista 
kao pjesma. Plemenito potrošena 
dragocjenost. Ljubav koja se daje 


ni usporediti ne mogu; da sam pred Njim veliko ništa. 
Tu svakom po sebi dođe da pred Njim ne smije stati 
ponosito. Čovjek “se ponizi”, i svoj stas bi htio smanjiti, 
da ne izgleda tako ohol - i gle žrtvuje polovicu svoje 
visine: čovjek kleči. Pa ako mu još nije dosta, još se 
nakloni. Prignut kao da kaže: “Ti si veliki Bog, ja sam 
ništa!” 

Kad poklekneš, nek ti to ne bude površna, prazna kretnja. 
Daj joj dušu! A duša je poklekla u tome da se i u nutrini 


i posve predaje. 

Kao onda kad je Gospodin sjedio u Betaniji, a Marija 
donijela dragocjene nardove pomasti, izlila na svete noge, 
svojom ih kosom osušila, a miris napunio svu kuću. Škrto 
je srce mrmljalo: “Čemu šteta ova?” Ali Božji sin reče: 
“Ostavi je da to čini na dan mog ukopa !” Izvršila se 
ondje tajna smrti, ljubavi, mirisa i žrtve. 

Isto je to i tamjan: tajna ljepote, koja ne zna za ikakvu 
svrhu već slobodno ulazi. Tajna ljubavi što gori i izgara i 

uništenjem nestaje. A i tu se javlja suhoparan osjećaj i 
pita: čemu sve to? 

Žrtva mirisa, samo Pismo kaže: to su molitve svetih. 
Znak molitve je tamjan i to baš one molitve koja ne misli 
na nikakvu svrhu, koja ništa ne traži već se uzdiže kao 
“Gloria” iza svakog psalma, koja se klanja i hoće da 
Bogu zahvali, “što je tako uzvišen”. 

A i u takav znak može ući igrarija. Mirisni oblaci mogu 
nositi i sporne ugođaje, vjersku igrariju čuvstava. Ako 
je tako, onda kršćanska savjest ima pravo prigovoriti i 
upraviti molitvu “duha i istine”, kao opomenu neka bude 
čista i poštena. Jer ima i u religiji filistarstva, koje dolazi 
iz škrta i suhoparna srca kao i mrmljajuća riječ Jude iz 
Kariota. To je kad se hoće da molitva mora donositi 
duhovne probiti pa zato mora biti točno izmjerena i 
građanski razborita. 

Taj način ne zna ništa o kraljevskoj punoći molitve koja 
hoće darivati. Ne zna ništa o duboku klanjanju, ne 
poznaje dušu molitve koja uopće ne postavlja nikakva: 
čemu i zašto, već se diže uvis samo zato što je ljubav, 
miris i ljepota. Što više ljubi, toliko više je i žrtva, jer 
miris dolazi iz ognja što žari. 

Ruho 

Razastrto je po oltaru. Služi kao tjelesnik Gospodarov 
pod kaležem i hostijom. Oblači ga svećenik kao albu, 
bijelu haljinu, kad vrši bogoslužje. Pokriva stol Gospodnji, 
na kojem se dijeli Božanski Kruh. 

Krasno je pravo platno, čisto je , fino i jako. Kad ga 
gledam onako lijepo i svježe, sjetim se jednog svog 
prolaza kroz zimsku šumu. Došao sam do obronka, puna 
svježe palog snijega, što je još netaknut počivao među 
crnim jelama. Ni ja se nisam usudio u svojim grubim 
cipelama preko njega. Obiđoh ga pun poštovanja... Tako 
je i rublje razastrto za Najsvetije. 

Na oltaru, gdje se prinosi božanska žrtva, leži prije ičega. 

0 oltaru smo pak rekli, kako stoji uzdignut kao najsvetije 
mjesto u svetištu. Zapamtite ono, daje vanjski oltar slika 
nutarnjega u duši. Još više nego slika: vidljivi oltar ne 
znači samo oltar unutarnje pripravljenosti za žrtvu, već 
jedan i drugi spadaju skupa. Na tajanstven su način oni 
jedno. Pravi, savršeni oltar, na kojem se prikazuje 
Kristova žrtva, živo je jedinstvo obaju. 

Zato rublje i govori tako snažno našem srcu. Ćutimo, 
kako mu u našoj nutrini nešto mora da odgovori. 
Postavlja na nas neki zahtjev, neki poziv, neku želju. 
Samo iz čista srca izlazi prava žrtva, a rublje označuje 
čistoću, kakva mora biti u srcu, da bude žrtva Bogu 
ugodna. 

1 mnogo nam govori rublje o čistoći. Fino i plemenito je 
pravo platno. Stoje surovo i silovito ne pruža nikakve 



čistoće. Na njemu nema tvrdoće koja te oneraspoloži. 
Snaga mu je u finoći, u nekoj plemenitoj čvrstoći. Jer je 
i u platnu neka moć. Pravo je platno čvrsto. Nije to 
prožima tkanina, što je razdere svaki vjetar. Prava čistoća 
nije bolesna stvar, ne bježi od života, ne gubi se u ludim 
sanjama i krivim idealima. Prava čistoća ima lice rumeno 
od životnog veselja i čvrsto stoji u junačkom boju. I još 
nešto govori rublje misaonu čovjeku: nije uvijek bilo tako 
fmo i čisto kako sada tu leži. Rutavo i zamazano je bilo, 
često seje moralo prati i bijeliti, dok je zadobilo tu mirisnu 
svježinu. Čistoća nije odmah ispočetka. Doista, ona je 
milost; sigurno, ima ljudi koji je kao dar nose u svojoj 
duši, da im sve biće odaje svježinu nutarnje nevinosti. 
Ali to su iznimke. Što se naziva čistoćom često je 
sumnjiva stvar i obično znači samo da se još nikakav 
vihor nije na nju survao. Prava čistoća pak ne stoji na 
početku, već na svršetku. Zadobije se tek dugim, 
junačkim bojem. 

Rublje leži na oltaru čisto, fmo i čvrsto. Čistoća je to, 
plemenitost srca i svježa snaga. 

U Otkrivenju sv. Ivana govori se “o velikom mnoštvu, 
kojega nije mogao nitko izbrojiti, od svakoga naroda i 
plemena i puka i jezika, gdje stoji pred prijestoljem i pred 
Janjetom, obučeno u bijele haljine. Tada jedan zapita: 
'Tko su ovi obučeni u bijele haljine i otkuda dolaze?' I bi 
mu dan odgovor: 'Ovo su koji dođoše od nevolje velike i 
opraše haljine svoje i očistiše ih u krvi Janjetovoj. Zato 
su pred prijestoljem Božjim i služe mu dan i noć.'” 

“Obuci me, Gospodine, u bijelu odjeću”, moli svećenik 
kad oblači na se albu za svetu žrtvu... 

Kalež 

Jednom, dugo je već godina otada, namjerio sam se na 
kalež. Naravski, bio sam vidio već mnoge, ali na prvi se 
namjerih jednom u Beuronu, kad mije prijazan redovnik, 
kojemu su povjerene svete posude, pokazivao bogatstva 
sakristije. 

Kao na temelju stao je čvrst i siguran na široku podnožju. 
Oštro se dizao posve vitak držak. Iz njega kao da je 
virila skupljena snaga koja se diže i nosi. 

Nešto povrh polovice oštro oblikovan čvor i konačno 
navrh drška, tamo gdje je jedan uzak prsten skupljao 
svu onu plemenitu snagu u konačnu pripravljenost, 
izniknula fina, uska čaška, u kojoj je u obliku srca počivala 
čaša, kupa. 

Kako sam tada osjetio svetu tajanstvenost! 

Iz čvrsta i duboka temelja visok držak sa skupljenom u 
sebi snagom, a iz njega procvjetao onaj oblik, koji samo 
jedno znači: primiti, čuvati. 

0 čista, o sveta tajno; o posudo, koja u svojoj blještavoj 
nutrini čuvaš Božanske kapljice, neizrecivu Tajnu strašne 

1 slatke Krvi, čista ognja, čiste ljubavi! 

I misli su išle naprijed. Ne, nijesu to bile misli, osjećao 
sam, gledao sam: nije li u tom sav svijet? Sve što je 


stvoreno, nema li konačno baš taj zadnji smisao? Čovjek, 
živo biće, duša i tijelo, čovječje srce što tako živo kuca... 
Nije li Augustin rekao onu veliku riječ: “U tom leži 
najdublje bivstvo mog bića, da sam sposoban Boga 
obuhvatiti?” 

Plitica 

Bilo je jutro.Uspeo sam se bio na brdo te sam se vraćao. 
Duboko poda mnom ležalo je jezero, unaokolo stajahu 
visoke i tihe gore u jutarnjem svjetlu. Sve je bilo čisto. A 
sav prostor tu gore i stabla sa svojim plemenitim granama 
tako svježa. I u menije samom sve moje biće bilo puno 
svijetla, radosne snage te mije bilo kao da nečujno izviru 
nevidljivi izvori te se sve diže u široku jasnoću. 

Tada sam shvatio, kako je čovjeku kad mu je prepuno 
srce: stoji uspravno, podigne lice, raširi dlanove kao u 
pliticu gore k beskonačnom Dobru, k Ocu svjetlosti, k 
Bogu koji je ljubav, te mu prinosi sve što je oko njega i 
po svijetu u posvemašnjoj tišini puno i sjajno. Sigurno 
onda osjeća kako se sa plitice njegovih ruku diže uzgor 
sve čisto i sveto. 

Tako je nekoć na duhovnoj visini stao Krist i prikazao 
Ocu svoju ljubav, svoj život kao posve istrošenu žrtvu. 
Na onoj visini, kojoj je brdo Morija bila prva stepenica, 
gdje je Abraham prinio svoju žrtvu. I opet na onom 
mjestu gdje je kraljevski svećenik izvršio svoju 
zadovoljštinu. I još ondje gdje se je u pradavno doba 
Abelov dar digao put neba u uspravnoj nevinosti. 
Uvijek je na toj visini i uvijek je ispružena Božja ruka i 
uvijek uzlazi dar kad svećenik - ne on, ta on, čovjek, 
samo je ništetno oruđe - stoji na oltaru te raširenim 
rukama podiže pliticu, patenu, sa bijelim kruhom na njoj. 
“Primi, sveti Oče, svemogući vječni Bože, ovu 
neoskvrnjenu žrtvu, koju ja, nedostojni tvoj sluga, prinosim 
Tebi, svome živomu i pravomu Bogu za bezbrojne grijehe, 
uvrede i nemarnosti svoje i za sve prisutne, kao i za sve 
vjerne kršćane, žive i mrtve, da meni i njima bude na 
spasenje u život vječni .” 

Kruh i vino 

Ali još jedan drugi put vodi k Bogu. O njemu se ne bismo 
usudili govoriti da nam ga sama Kristova riječ nije 
pokazala i da nam ga liturgija tako uvjerljivo ne predočuje. 
Ne postoji samo sjedinjenje u gledanju i ljubljenju, u 
svijesti i mišljenju. Postoji i sjedinjenje čitava živa bića s 
Bogom. Za Njim ne teži samo naše spoznanje i volja 
već cijelo naše biće. “Moje srce i sva moja put klikću za 

živim Bogom veli psalam, i tek se onda 
smirimo kad smo s Njim bitno i životno 
združeni. A to ne znači nikakvo miješanje 
bivstava, nikakvu zbrku života. Takva što 
tvrditi, bilo bi ne samo pretjerano već 
nerazumno, jer se ništa što je stvoreno ne 
može pomiješati s Božanskim. A ipak 
postoji jedno drugo sjedinjenje osim samog 
spoznanja i ljubljenja: sjedinjenje 
bivstvujućeg života. 

Za tim nužno težimo i za tu težnju imamo 
vrlo duboki izraz. Sveto nam ga Pismo i 
liturgija sami stavljaju u usta: da bi tako 
mogli sjediniti Boga sa svojim vlastitim 
životom kako se naše tijelo združuje s 
hranom i pićem. Mi gladujemo i žeđamo 
Boga. Htjeli bismo Ga ne samo spoznati, 
ne samo ljubiti. Želimo Ga dostići, držati, 
imati; da, ne bojmo se reći! želimo Ga jesti, 
piti, posve Ga u sebi posjedovati dok Ga 
se ne zasitimo posve se zadovoljimo, da 
budemo puni Njega. Tijelovska nam liturgija 
to izriče Gospodnjim riječima: “Živi je Otac 
mene poslao. Kao što ja živim po Ocu, tako 
i tko mene blaguje živi po meni”. 

Zar ne, to je ono? Sami po sebi nemamo 
prava to tražiti, ne usuđujemo se, grijesi 
nas naši zastrašuju. Ali kad Bog sam tako govori, iz 
dubine odgovaramo: “Tako mora biti.” 

Još jedanput: time ne mislimo ništa nepristojna. Ništa 
po čemu bi izgledalo kao da hoćemo izbrisati granice 
koje dijele nas stvorove od Boga. Ali čežnju, što ju je 
On sam u nas položio, smijemo priznati. Smijemo se 
veseliti nad onim što nam je Njegova prevelika dobrota 
darovala. Krist kaže: “Tijelo je moje doista jelo i krv je 
moja doista piće... Tko blaguje moje tijelo i pije moju krv 
ostaje u meni i ja u njemu. Kao što ja živim po Ocu i 
onaj koji blaguje mene i on će živjeti po meni”. Njegovo 
tijelojesti ... Njegovo krv piti ... Njega blagovati ... živa 
Bogočovjeka sa svim što je i što ima u se primiti - nije li 
to više nego bismo mi sami po sebi mogli poželjeti? A 
ipak, nije li to baš ono što naša najdublja nutrina nužno 
želi? 

Ta se tajna tako jasno odrazuje u prilikama kruha i vina. 
Kruh je hrana. Prava, doista hrani. Tečna, nikada ne 
dodije. To je kruh. A i dobar je, ako uzmeš riječ u duboku 
i toplu smislu. I pod prilikama toga kruha živi Bog postaje 
hranom za nas ljude. Sv. Ignacije Antiohijski piše 
vjernicima u Efezu: “Lomimo jedan kruh koji je nama 
posvećenje neumrlosti”. Hrana je to što hrani svo naše 
biće živim Bogom te čini da smo mi u Njemu a On u 
nama. 


Vino je piće. Pa da pravo kažem: ne samo piće koje 
gasi žeđu; to je voda. Vino hoće više. “Razveseljujc srce 
čovječje”, veli Sv. pismo. Svrha je vinu ne samo da gasi 
žeđu, već da bude piće veselja, punine, obilnosti. 

“Kako je lijepa moja čaša puna opojnosti”, kaže psalam. 
Razumiješ li što to znači? I shvaćaš li da opojnost ovdje 
znači nešto posve drugo nego neumjerenost? Rujna je 
ljepota u vinu, miris i snaga koja sve širi i preobrazuje. I 
pod prilikama vina daje nam Krist svoju Božansku krv. 
Ne kao razumno uživano piće, već kao puninu Božanske 
dragocjenosti. “ Sanguis Christi, inebria me - Krvi 
Kristova, napoj me”, molio je sv. Ignacij Lojolski, muž s 
viteško toplim srcem. I sv. Janja govori o Krvi Kristovoj 
kao o tajni ljubavi i neizrecive ljepote: “Med i mlijeko 
primih s Njegovih ustiju i njegova krv ukrasi moje lice”, 
spominje se u molitvama na njezin blagdan. 

Krist nam je postao kruh i vino. Jelo i piće. Moramo Ga 
blagovati i piti. Kruh je vjernost i postojana čvrstoća. 
Vino je odvažnost, miris i ljepota, širina bez granica. 
Opojnost života i posjedovanja i darivanja... 

Izvor: Romano Guardini, Sveti Znakovi, VERBUM, 
Split 1997. H 

VJERNIČKO DA UMJETNOSTI 


N ačelno DA glazbi i pjevanju u 
Crkvi jest neosporno, a ipak 
bijaše tijekom povijesti Crkve 
uvijek nanovo razdoblja u kojima su 
određene svečane izražajne forme 
crkvene glazbe bile kritizirane ili 
odbacivane. 

Tako bijaše nekoć, a postoji i u 
novije vrijeme opet jedna 
„pauperistička liturgijska tenden- 
cija 11 , po kojoj je glazba „lijep, ali 
sasvim nepotreban dodatak 11 
liturgiji, suprotno službenom 
crkvenom poimanju koje crkvenu 
glazbu označava „bitnim 11 i 
„integrirajućim sastavnim dijelom 
liturgije, zbog čega se danas može 
govoriti ,,o jednoj vrsti krize crkvene 
glazbe 11 ( Hans Haselbock, „ Von der 
Orgel und der Mušica Sacra “ ). 
Načelno DA slici u Crkvi jest isto 
tako neosporno, a ipak bijaše 
razdoblja u povijesti Crkve u kojima 
su mjesta slika u kući Božjoj, u 
liturgiji i kršćanskom životu bila 
upitna ili pak odbacivana. Profesor 
Giinter Rombold govori o 
današnjem vremenu kao o razdoblju 
trećeg ikonoborstva (borbe protiv 
štovanja vjerskih slika), nakon onog 
bizantskog od 8. do 9. stoljeća i onog 
protestantskog u 16. stoljeću. 


Katolička je crkva 
oduvijek veoma cijenila 
„lijepe umjetnosti 44 i u 
njima vidjela uskog 
suradnika u apostolatu 
za sveopći cilj - slavu 
Božju i posvećenje i 
izgradnju vjernika. U 
tekstu koji slijedi 
donosimo vrlo zanimljivo 
razmišljanje bečkog 
nadbiskupa, msgr. dr 
CHRISTOPHA 
SCHONBORNA, 
o umjetnosti. 


Kriza crkvene glazbe - kriza 
kultne slike 

Oboje je u vezi jedno s drugim, 
imaju zajedničke, dijelom unutar 
crkvene, dijelom opće-društvene 
uzroke. Stoga bi bilo od pomoći 
potražiti te uzroke odnosno 
pozitivno se zapitati o značenju slike 
za liturgiju, kako bi se polazeći 
odatle pronašao put ka obnovi 
kršćanske slike. Jer poput crkvene 
glazbe tako i crkvena slika ima svoj 
korijen u općim ljudskim datostima, 
a tek u Kristu „Slici Boga 
nevidljivoga 11 ( Kol 1 , 15) pronalazi 
svoje puno značenje. Zahvaljujući 
njemu Crkva je mjesto živih slika 
koje predskazuju već započetu slavu 
ali koju se još mora dovršiti. Glazba 
i slika u Crkvi su „predokus neba 11 
- ili bi pak to trebale biti! 

O dvoznačnosti slike 

Hans Urs von Balthasar piše na 
prvim stranicama svoje velike 
teološke estetike ( „Herrlichkeif 1, , 
vol. 1, str. 37-38.) daje bizantinsko 
ikonoborstvo sa svojim teološkim 
argumentima protiv slike u Crkvi 
opominjujući korektiv koji „želi biti 
promišljen 11 . Ne samo oštro 

ikonoborstvo u Bizantu, nego pak i 
prema slici kritično usmjerena 
strujanja karolinškog vremena, 
kasnije ona kod cistercita (reagiraju 
protiv clynijevskih izraslina i gotovo 
potpuno uklanjaju sliku iz strogo 
crkvenog prostora) jesu takve 
opomene. Danas se također, kaže 
Balthasar, u crkvenom graditeljstvu 
i u crkvenoj umjetnosti primjećuje 
taj korektiv. U tim strujanjima koja 
tendiraju k askezi slike sveđer se, a 
danas posebno očituje opravdana 
briga: Za nas slika nije bezopasna, 
jer ona nije jednoznačna, stoga ni ne 
dostaje nikada sama sebi. 

Slika ima dvije strane: pokazuje a 
opet zakriljuje. Može očitovati ali 
također i prevariti. Jedan slikar 
može na portretu laskavo uljepšati 
ali i bespoštedno raskrinkati. Nisu 
samo vidljive, vanjske slike 
dvoznačne, takve su također i 
unutarnje, duševne slike: one mogu 
pomažući voditi ili varajući zavoditi. 
Dovoljno je promisliti malo o toj 
dvoznačnosti kako bismo postali 
svjesni toga da ophođenje sa 
slikama, kako vanjskim tako i 


unutarnjim, uopće ne uspijeva tako 
kao da bi bilo po sebi jasno. Očito 
je potreban jedan rad u prihvaćanju 
ili odbijanju slika, u ispravnom 
kreiranju i u ispravnom primanju 
slika. Tome radu ne možemo izmaći 
na taj način da se odrečemo slike. 
Naš je jezik upućen na slike, isto 
tako naše mišljenje, a da ne 
govorimo o gledanju koje nam 
neprestance dariva pravu bujicu 
slika koje utiskuju svoj biljeg u naše 
predočavanje i mišljenje i koje se 
skupljaju u širokim odajama našeg 
pamćenja, svakog trenutka spremne, 
pozvane, često također nepozvane, 
da se u nama ponovno pojave i iz 
prošlosti djeluju u sadašnjosti. 

Umijeće razlikovanja 

S obzirom na bujicu slika koja 
dnevno navire na nas, razumljivo je 
da mnogi ljudi traže put na kojem 
nema slika a kojeg uče istočnjačke 
religije: osloboditi se svih predodžbi 
i prikazbi kako bi se postigla čista, 
bespredmetna meditacija. Kršćanski 
učitelji duhovnosti uče nas drugom 



S obzirom na bujicu slika 
koja dnevno navire na nas, 
razumljivo je, da mnogi 
ljudi traže put na kojem 
nema slika a kojeg uče 
istočnjačke religije: 
osloboditi se svih 
predodžbi i prikazbi kako 
bi se postigla čista, 
bespredmetna meditacija. 
Kršćanski učitelji 
duhovnosti uče nas 
drugom putu: ne radi se o 
uklanjanju slika, nego 
se radi o ispravnom 
ophođenju s njima. 


putu: ne radi se o uklanjanju slika, 
nego se radi o ispravnom ophođenju 
s njima. Prvi i temeljni razlog za 
pozitivan stav spram slike (kao i 
spram glazbe!) jest vjera u 
Stvoritelja neba i zemlje. Sve što jest 
i ima bitak, egzistira jer je od Boga 
stvoreno, a time i od Boga 
zamišljeno i „oblikovano 11 . Stvo- 
ritelj je sva svoja stvorenja 
oblikovao po svojoj volji i planu, 
tako da su sva stvorenja izraz, trag i 
slika božanske osnove. U onoj mjeri 
u kojoj je naše srce čisto bit će i 
sposobno primijetiti stvari kao takve 
slike božanske osnove. 

Iz gledanja Krista, Čovjeka 
boli, proizišla su velika 
djela kršćanske umjetnosti. 
Stoga se njihova ljepota 
doimlje do danas. Ona 
vode ka molitvi, jer su 
izrasla iz molitvenog 
gledanja. Ovdje umjetnost 
postaje prava pohvala 
Bogu. 


Raniji kršćanski učitelji govore o 
takvoj sposobnosti gledanja kao o 
,,physike theoria ", o „gledanju 
prirode", pri čemu oni pod tim 
razumijevaju ono postati trans- 
parentnim stvarnosti, kroz koje se 
stvari mogu pokazati kao ono što 
jesu. No za to je potrebno duboko 
čišćenje naše uobrazilje, naših 
predodžbi i misli. Tek putem 
čišćenja biva moguće da nam misli 
Božje, ta stvoriteljska iskra, koja 
gori u svim stvarima, zablista. To 
zahtijeva ponajprije čišćenje misli, 
pamćenja i predodžbi. Možda je 
askeza slika danas među naj- 
važnijim formama askeze. 

Zar se ne bismo trebali tijekom 
korizmenog vremena vježbati i u 
„postu od slika", na način da jasno 
ograničimo njihovu konzumaciju? 
Možda je trend ka škrtom i 
ogoljelom uređenju crkava također 
izrastao iz onog osjećaja da mi danas 
trebamo umirenje opažaja kako 
uopće od pustih slika ne bismo 
izgubili stvarnost. 

A ipak je taj put čišćenja tek 
preduvjet. Ne radi se o pročišćenoj 
praznini nego o novoj snazi opažaja 
pročišćenog srca. Nevjerojatno je s 


kakvom odlučnošću jedna sv. 
Terezija Avilska preporučuje da 
ako je moguće uvijek imamo pred 
očima sliku Krista, Marije ili 
svetaca. Postajemo ono što gledamo. 
Terezija Avilska doživjela je svoje 
odlučujuće obraćenje preko pogleda 
na Krista, Čovjeka boli, kakvim ga 
je prikazivao jedan kip u njezinu 
samostanu. Ta slika ju je potresla, 
preoblikovala je njezine predodžbe 
i misli, usjekla se u njezino 
pamćenje. Stalan pogled na onoga 
kojeg je gledala na toj slici 
preobratio je njezino srce. 

Iz takvog gledanja proizišla su 
velika djela kršćanske umjetnosti. 
Stoga se njihova ljepota doimlje do 
danas. Ona vode ka molitvi, jer su 
izrasla iz molitvenog gledanja. 
Ovdje umjetnost postaje prava 
pohvala Bogu. 


Izvor: Msgr. Dr. Cristoph Schdnborn, 
Glaubiges Ja zur Kunst. In: Kunst und 
reale Gegemvart, str. 5-9, Kulturstelle 
der Erzdiozese Wien, Wien 1994. 

Preveo: M.T. ■ 

PRINOSI 


SAVJEST 

I 

UČITELJSTVO 


P apa Ivan Pavao II. 

govori o obvezujućoj 
poslušnosti a kardinal 
Ratzinger konstatira 
pobunu teologa morala 
protiv moralnog nauka 
Crkve općenito i u 
pojedinačnim pitanjima. 

Mnogi tvrde kako se radi 
o legitimnom nesuglasju; 
doduše tvrde to samo- 
kritički, no ipak se radi o 
nesuglasju. 

Odnos savjesti i crkvenog 
učiteljstva može ocijeniti 
samo onaj tko je i jedno i 
drugo najprije temeljito 
proučio. Tek nakon toga 
treba postaviti pitanje 
kakav je njihov međusobni 
odnos. Otuda proizlazi već 

logična razdioba sljedećih promišljanja: put vodi od 
savjesti (1. poglavlje), preko teološkog određenja 
učiteljstva (2. poglavlje) do pitanja o odnosu savjesti i 
učiteljstva (3. poglavlje) te do pojma “vjerske 
poslušnosti” (4. poglavlje). 

Bilješke o savjesti 

Drugi vatikanski sabor se na dva mjesta pozabavio 
pitanjem savjesti i njene uloge u kršćanskom životu. Prvo 
je u Gaudium et spes, i na uzoran način sažima 
tradicionalno učenje Crkve o savjesti. Riječ je o “zakonu” 
koji čovjek otkriva u svojoj nutrini i koji svoj postanak ne 
zahvaljuje samom čovjeku nego Bogu; on je u čovjeku 
ali ne od čovjeka. Savjest je, kako se dalje navodi, 


U naše vrijeme, vrijeme krize 
autoriteta, mnogi ne mogu 
prihvatiti instancu koja 
nepogrešivo sudi o pitanjima 
vjere i morala. 

U austrijsko-njemačkom 
časopisu Kirche heute pomoćni 
biskup Salzburga, msgr. dr. 
ANDREAS LAUN rasvjetljuje 
pitanje odnosa savjesti i 
učiteljstva Crkve. Ovdje 
donosimo prvi dio tog članka. 


čovjekova nutarnja 
svetinja. Tu je čovjek sam 
pred Bogom, bez 
posrednika. Čovjek mora 
slušati imperativ savjesti i 
u takvoj poslušnosti sastoji 
se dostojanstvo čovjeka. 
Da, savjest obvezuje 
čovjeka čak i onda kada je 
iskrivljena. Time nije 
dovedeno u pitanje staro 
naučavanje da pored 
zablude bez krivnje postoji 
i prisila istine, koja implicira 
krivnju. Ali to isto tako 
znači da se glas savjesti ne 
smije naprosto identificirati 
s glasom Božjim. Jer, 
čovjek ne “otkriva” Božji 
zakon kao “gotov” u svom 
srcu, nego je odgovoran, i 
to u dvostrukom smislu, za spoznaju tog zakona. Prvo, 
potreban je napor kako bi se prepoznalo ono što je 
moralno ispravno. Drugo, spoznaja moralne istine bitno 
ovisi o askezi, koja sprečava da svjetlo prepoznavanja 
(vlastito savjesti) bude reflektirano, izobličeno, raspršeno 
ili promijenjeno kroz sloj prljavštine mnogostrukih 
interesa. Konkretno to znači da je savjest koja uvijek 
pokazuje jednostavniji i udobniji put sumnjiva čak i kada 
nije sigurno da suprotan, strogi zaključak više odgovara 
istini. Uskoća puta još ne dokazuje da se radi o željenim 
iglenim ušima o kojima Isus govori, ali je slično kao kod 
tumačenja svih tekstova i njihovih varijanti: teže 
tumačenje ima veću vjerojatnost. Stoga su ljudi poput 
Tome More ili Franza Jagerstattera, koji se pozivaju 

Savjest je čovjekova 
nutarnja svetinja. Tu je 
čovjek sam pred Bogom, 
bez posrednika. 


na svoju “savjest”, vjerodostojniji nego oni koji govore o 
savjesti uvijek kada sami sebi žele dopustiti neku iznimku! 
U Deklaraciji o vjerskoj slobodi Sabor se još jednom 
bavi savješću, i to pod posebnim aspektom. Čovjek ima 
- tako uči sveti zbor biskupa - pred Bogom i svojom 
savješću dužnost tražiti istinu koja se tiče religije i svim 
svojim snagama prionuti uz spoznatu istinu kada misli 
da ju je našao. “Istina se ne nameće drugačije nego 
snagom same istine koja u isti čas i blago i snažno ulazi 
u dušu.” Tj. traganje za vjerskom istinom ne smije biti 
ometano ni spriječeno osobnim interesima, niti smije - 
što je najvažniji stav Deklaracije - biti manipulirano 
vanjskim utjecajima ili sredstvima prisile. Dostojanstvo 
čovjeka nalaže zapovjedalački da čovjek bude slobodan 
na tom polju, da se slobodno i samom snagom svoga 
spoznanja preda istini i onome što on smatra istinom. 
Jedina granica ovom fundamentalnom čovjekovom pravu 
jest pravo drugih ljudi. 

Tako kaže saborski nauk. Glede naše teme važno je 
posebno istaknuti dvije točke. U Gaudium etspes Sabor 
je objasnio kako je objektivni moralni zakon povezan s 
glasom savjesti: poslušnošću slobodne, odrasle osobe 
prema Božjim zapovijedima. “Poslušnost” treba shvatiti 
u biblijskom, cjelovitom smislu, kao marijansko predanje 
kojim se čovjek sa strahopoštovanjem, poniznošću i 
ljubavlju podlaže Božjem zakonu. Temelj ovakve 
poslušnosti je vjera da Božje zapovijedi nisu samovolja i 
zloba, nego da svoj izvor imaju u ljubavi Stvoritelja prema 
njegovim ljubljenim ljudima; čak i onda kada se te 
zapovijedi doživljavaju kao teret i križ. 

Naprotiv, u Deklaraciji o vjerskoj slobodi prevladan 


je jedan drugi, stari kobni nesporazum. Ako bi se o tom 
nauku govorilo dovoljno, i to uvjerljivo i precizno, 
nesporazum bi bio prevladan zauvijek. Riječ je naime o 
shvaćanju daje čvrsta, nepokolebljiva vjera u Krista i 
Njegovo Evanđelje naprosto nespojiva s tolerancijom i 
razumijevanjem za neistomišljenike. Tekst pokazuje da 
saborski oci ni na trenutak nisu napustili Kristov 
ekskluzivni zahtjev. Oni pri tome ustrajno govore o 
Katoličkoj crkvi kao o “jedinoj ispravnoj religiji”, kojoj je 
Krist naložio da svim ljudima naviješta radosnu vijest. 
Saborski oci također nisu osporavali postojanje zabluda 
i njihovu štetnost, kao i nemogućnost opravdavanja tih 
zabluda. Zablude u pitanjima vjere moraju se nadići kao 
i ostale zablude. Slučaj Rushdie to pokazuje dovoljno 
jasno! Ali oci kažu da čovjek a ne zabluda ima 
dostojanstvo i pravo, pa čak i onda kada se on vara ili 
biva kriv. 

Time je zauvijek razjašnjeno da su osvjedočenost i 
ustrajnost, koji su dovoljni za mučeništvo, bez ikakvog 
problema spojive s dobrotom, razumijevanjem i 
tolerancijom. Naprotiv, upravo je nepoljuljano uvjerenje 
o dostojanstvu čovjeka ono što utemeljuje toleranciju. I 
pošto je to tako, smije i može postojati misija - ne kao 
forma nekog duhovno-vjerskog imperijalizma nego kao 
istinsko prihvaćanje svakog čovjeka u njegovom pozivu 
da pripada Kristu. Ono što Deklaracija isključuje nije 
misija nego samo “misijske” metode kojima se drugoga 
želi manipulirati, prevariti, potkupiti ili prijetnjom smekšati! 
Uvijek iznova mora se imati na umu da istina želi pobijediti 
samo snagom same sebe i nikada drugačije nego tako! 


Čovjek ima pred Bogom 
i svojom savješću dužnost 
tražiti istinu koja se tiče religije 
i svim svojim snagama prionuti 
uz spoznatu istinu. 

Moglo bi se to i ovako izreći: pošto kršćanin nauk o 
neizbrisivom dostojanstvu svakog čovjeka drži za dogmu, 
on je tvrd poput stijene u uvjerenju da je poštivanje 
neistomišljenika nepovrediva zapovijed Božja. K 
toleranciji ne vodi mlakost onoga koji ne poznaje ni 
osvjedočenost ni ustrajnost, nego k njoj vodi 
nepokolebljivo prihvaćanje “dogme” o dostojanstvu 
čovjeka i zahtjevu istine. 

Bilješke o učiteljstvu Crkve 

Vjera kršćana nije nikakva misaona igrarija niti puko 
“vjerovanje u bilo što”, nego je od odlučujuće važnosti 
da ono što se vjeruje odgovara istini. Drugi vatikanski 
sabor je ponovno prihvatio lijepu staru sliku Crkve kao 
hodočasničkog naroda Božjeg. U tom smislu nameće 
se sljedeća usporedba: putniku nije važno imati bilo 
kakve autokarte, nego upravo one koje se odnose na 
njegov put; inače će zalutati. Stranputica može biti 
pogibeljna ne samo u pustinji ili u planinama, nego i u 
pitanjima vjere. Samo naivni vjerski romantičar može 
smatrati kako su sve vjere “u biti iste”. Za velike svjetske 
religije ta tvrdnja ne vrijedi. Niti je primjenjiva na brojne 
sekte i prirodne religije s njihovim prijetećim 
božanstvima, neljudskim zakonima i djelomično 
zamršenim predodžbama. I povjesničar bi mogao spjevati 
pjesmu o razornim posljedicama krivih vjerskih 
shvaćanja. 

Čak i istinite tvrdnje o Bogu mogu biti zloupotrijebljene, 
ukoliko nisu uklopljene u cjelinu uravnotežene dogmatike. 


Takvo je npr. naučavanje o predestinaciji, koje je čak i 
neke duboko pobožne duše dovelo do skoro smrtonosne 
egzistencijalne krize. I mračni nauk o paklu i sotoni može 
kod nekih ljudi izazvati nekontrolirane strahove i neuroze 
ukoliko ga se tumači jednostrano i sa strašću. I islamski 
fundamentalizam pokazuje šta su ljudi u stanju učiniti 
drugima “u ime Božje”. Kao uvijek, vrijedi 
zaprepašćujuća riječ Kristova: “Doći će čas kada će 
svaki koji vas ubije misliti da Bogu služi” (/v 16 , 2 ). 
Ovakvih zabluda bilo je čak i u Crkvi, kao što povijest 
pokazuje listina o Bogu važna je za čovjeka, kao i istina 
o fizici, kemiji, zaštiti okoliša i zdravlja. Stoga se može 
reći: kada ne bi bilo učiteljstva u pitanjima vjere, moralo 
bi ga se izmisliti - ako bi to bilo moguće! Da bi se naučilo 


Učiteljstvo Crkve štiti vjeru 
“malenih i malodobnih” od prodora 
stranog i zbunjujućeg, koje nastupa 
u ime akademski “moćnih”. 

Istina se ne nameće 
drugačije nego snagom 
same istine koja u isti 
čas i blago i snažno 
ulazi u dušu. 


“učiteljstvo” tumačiti u duhu Sabora kao stvarni dar 
Kristov, potrebno je još nekoliko razjašnjenja. Prvo, ne 
radi se tu o tutorstvu nad vjernicima, nego o osiguravanju 
Evanđelja narodu Božjemu. Sam Isus obnašao je tu 
važnu službu. U raspravi s onima koji su poricali 
uskrsnuće, Isus se jasno ograđuje: “Vi ste dakle u velikoj 
zabludi!” ( Mk 12,27). Na drugom mjestu on predbacuje 
svojim protivnicima da ostavljaju zapovijed Božju a drže 
predaju ljudsku, sa tragičnim posljedicama za one koji 
su u toj zabludi. A radi se upravo o činjenici da se ne 
smiju okretati putokazi na koje je upućen narod Božji na 
svom putu kroz povijest. Ili upotrijebivši jednu drugu 
prispodobu: onaj tko gavlja kroz močvaru, ne osjeća nad 
sobom teret skrbništva kada mu netko pokazuje čvrste 
oslonce na koje se može sigurno osloniti. Pošto se kod 
vjere radi o odluci, ponekad čak i takvoj na kojoj se čitav 
život gradi ili poradi vjere gubi, neprevarljiva sigurnost 
je za čovjeka od neprocjenjive važnosti. Zajedno čisto 
subjektivno, u osnovi klimavo mišljenje nitko neće željeti 
položiti svoj život. Tek kad se “nebesa otvore” i vjernik 
“vidi Isusa gdje stoji Bogu s desne strane”, tek tada on 
može sve zanemariti, uistinu relativirati svijet sa svom 
njegovom ljepotom (”Kao smeće”, reče sv. Pavao) i 
“napustiti sve” poradi nasljedovanja Krista. Isusova 
poruka ne nudi zanimanje u slobodnom vremenu nego 
sadrži istinu za koju se može živjeti i umrijeti. Za mitove 
se ne umire, dok se o hipotezama može raspravljati ali 
se od njih ne može živjeti. 

Drugo, papa i biskupi ne smiju biti degradirani na super- 
profesore teologije. Oni nisu nadpametni, znanstveno 
nadmoćniji od svih drugih. To naravno ne znači da se 
biskupi mogu naprosto odreći dobre teologije. Ne, 
znanost jest stvar teologije i tako smije ostati. Time je 
naime rečeno da njihov autoritet ne počiva na znanosti i 
učenosti, nego na potpori Duha Svetoga. Oni su 


obvezujući svjedoci vjere jer su biskupi, a ne jer su prije 
toga završili doktorat ili bar studij teologije. Tko učiteljstvo 
Crkve reducira na argumente i učenost, taj ga u stvari 
negira. Stvar stoji sasvim obrnuto: teološko istraživanje 
nije utemeljenje biskupskog naviještanja, nego je 
biskupsko naviještanje temelj za znanstvenu teologiju. 
Time ono predstavlja zaštitu naroda Božjega, zaštitu 
“baze” Crkve pred teologijom koja se izrodila u 
gnosticizam; takva teologija se u Crkvi opetovano 
pojavljivala i predstavlja opasnost za narod Božji. Crkva 
ne smije biti dvoklasna zajednica, u kojoj bi “oni koji znaju” 
stajali nasuprot “onima koji ne znaju”. Učiteljstvo Crkve 
štiti vjeru “malenih i malodobnih” od prodora stranog i 
zbunjujućeg, koje nastupa u ime akademski “moćnih”. 
“U tom smislu učiteljstvo ima svojevrsno demokratsko 
svojstvo. Ono brani zajedničku vjeru, u kojoj nema razlika 
u položaju između učenih i jednostavnih” ( Joseph 
Ratzinger). Time naravno nije rečeno ništa protiv 
teologije koja je stvarno usidrena u Crkvi koja za nju 
živi. Teologija pripada bogatstvu Crkve, ona je čak i 
posebno obilježje kršćanstva. Nijedna druga religija nije 
iznjedrila teologiju u strogom smislu riječi i time 
intelektualnom prožimanju svoje vjere pridijelilo legitiman 
položaj, kao što je to učinilo kršćanstvo. Jer, u vjeri se 
radi o objektivnoj istini koja bi trebala postati subjektivno 
uvjerenje svakog pojedinca. Teološka racionalnost 
pripada naime biti kršćanstva i njeno bi suzbijanje bilo 
krajnje nekršćanski. Pretpostavivši to, može se ustvrditi 
da Crkva za teologiju nije nikakva znanstvena instanca, 
nego uzrok njene egzistencije i uvjet njene mogućnosti. 
Teologija počiva konačno na vjeri u Duha Božjega u 


Stranputica može biti 
pogibeljna ne samo u 
pustinji ili u planinama, 
nego i u pitanjima vjere. 

Samo naivni vjerski 
romantičar može smatrati 
kako su sve vjere 
“u biti iste”. 

Crkvi, konkretno prisutna u Pismu, u predaji i u učiteljskoj 
i svjedočanskoj službi biskupa. Bez te vjere teologija se 
gubi u nemoćnim proizvoljnostima. 

To vodi k logičnoj konzekvenci: pitanje učiteljstva, 
njegove opravdanosti, njegovih kompetencija, njegove 
nadležnosti ne mora se diskutirati na temelju kategorija 
pravilne raspodjele moći. Pitanje je teološke naravi i da 
se jednostavno formulirati: je li Duh Božji na djelu na 
ovaj, od same Crkve opisan način? Ako odgovor glasi 
DA, onda savjest kaže razumljivo: “Da? Onda slušaj, 
onda vjeruj, onda prihvati istinu ponizno!” Ali ako 
odgovor glasi NE - onda naravno ne! Tada vrijede 
normalna pravila nalaženja istine, što konkretno znači 


Čovjek mora 

slušati imperativ savjesti i u 
takvoj poslušnosti sastoji se 
dostojanstvo čovjeka. 


da se radi o argumentima i ni o čemu više. Tada se i 
predstavnike ovog “učiteljstva” može promatrati samo 
još kao glasnogovornike bilo koje svjetonazorski 
orijentirane zajednice čije se predstavnike poštuju, ali 
koji poput bilo kojeg drugog učesnika u diskusiji nemaju 
nikakav poseban autoritet. Drugim riječima, pitanje je li 
postoji učiteljstvo pitanje je vjere a ne pravednosti. Tko 
o tom pitanju govori poput marksista o “otuđenju baze 
po pitanjima vjere”, nije razumio ništa, ama baš ništa o 
otajstvu Crkve! 

Autoritet učiteljstva ovisi ponajprije o vjeri. Pošto iza 
autoriteta Crkve stoji živi, uskrsli Krist, vjera više ne 
može govoriti općenito i neprecizno o “važećim” i 
“objavljenim” normama, nego se mora ograničiti: kada i 
ukoliko je učiteljstvo utemeljeno od Boga, onda savjest 
kaže čovjeku: “Služi Bogu svim svojim silama, čak i onda 
kada ne razumiješ odmah sve!” Apsurd je zamisliti krivu 
prosudbu glede prethodne rečenice! I ateist će morati 
priznati da - ako Bog postoji - čovjek treba služiti Bogu. 
Savjest može pogriješiti jedino po pitanju vjere u Crkvu 
općenito, po pitanju legitimnosti crkvenog autoriteta 
odnosno po pitanju Newmanove crte razgraničenja. 

Izvor: Andreas Laun, Gewissen und Lehramt. Erster 
Teil, In: Kirche heute, Nr. 5, pp. 18-20, Mai 1996 

Preveo: S.Č. ■ 

OTKRIĆE 

SREDNJEG VIJEKA 


ad neka zabluda 
uđe u javnost, više nikada 
iz nje ne izlazi; mišljenja se 
prenose s koljena na koljeno. 

I na kraju to se pretvori u 
povijest (Remy Gourmont). 

Izvori laži o srednjem vijeku 

U svojoj knjizi Le moyen 
age, une imposture ugledni 
francuski znan-stvenik Jacques 
Heers, profesor povijesti na 
Sveučilištu Sorbona, primjenjuje 
gore navedenu tezu na povijesno razdoblje koje se obično 
naziva srednji vijek. Njegova nakana nije obrana 
optuženog, pozivajući se na neke svijetle trenutke onoga 
razdoblja. Već je gospođa Regine Pernoud preko 
svojih knjiga i konferencija jasno opisala društvenu zbilju 
srednjega vijeka neumorno citirajući autentične tekstove 
i djela pisaca i umjetnika. Na istoj liniji su i povijesni 
romani Zoe Oldenburga, koji svojom utemeljenošću 
privlače povjesničare. Ove knjige inspirirane velikim 
respektom prema povijesnoj istini postoje, najavljene su 
i primljene s velikom simpatijom, njihove teze nitko se 
ne usuđuje diskutirati i nijedna od njihovih postavki nije 
dovedena u sumnju. 

Ali kakvi su rezultati u javnosti? Koliko vremena i koliko 
knjiga ovakve kvalitete treba biti napisano pa da se javno 
mnijenje promijeni iz temelja i da prestanu vladati 
budalaštine. Radi se o tome da srednji vijek, kakvog se 
je predstavljalo već djeci u osnovnim školama i čija je 
shema vladala europskim sveučilištima, uopće nije 
postojao. Takav srednji vijek nije ništa drugo doli 
apstraktni pojam skovan s nakanom. 

Treba razotkriti izvore i mehanizme ovog procesa, ove 


intelektualne izmišljotine 
odgovorne za vjerovanje ujedno 
specifično vremensko razdoblje 
okvalificirano kao takvo, kao i za 
neopravdano lošu sliku, stvorenu 
toliko lakoumnošću koliko s lošom 
nakanom. Vizija prihvaćena kao 
sigurna istina, promišljeno 
fabricirana i praćena pravim 
klevetničkim kampanjama s dobro 
reguliranim mehanizmima, 
povezanima s moću i vlašću. 
Njihovi nasljednici i njihovi ljudi od 
pera ne prestaju ponovno razmatrati iste optužbe i iste 
sheme. Sve to je i danas nažalost prisutno. 

Shema stvorena pred sudom ovakve povijesti glasi 
otprilike ovako: mračnjaštvo proizvedeno kršćanskom 
religijom koja radikalno prekida s antikom; razdoblje u 
kojem su ljudi bili moralno i intelektualno podvrgnuti. 
Mnoštvo autora osuđivalo je kršćanstvo sistematski i 
bez mjere. Počevši od 1700. godine pa sve do danas 
mnogi su se, primjenjujući unaprijed stvorenu shemu, 
predali napadanju Katoličke crkve u srednjem vijeku. 
Ovakva povijesna struja, prisutna još od filozofa kao što 
su Rousseau i Voltaire, bila je kasnije još i ojačana 
antiklerikalizmom iz perioda 1 890- 1910., kao i određenim 
teološkim strujanjima i određenim formama vjerskog 
života unutar same Katoličke crkve. Tako da ove laži i 
dalje stoje prisutne do dana današnjega. 

Povjesničari ovakvog tipa koristili su neka čudna otkrića 
i ne mali broj izmišljenih procesa. Romanopisci, 
dramaturzi i autori kratkih romana, kamuflirani 
pamfletisti, prikazivali su mračne osobe stvorivši od njih 
prave živuće simbole mračnjaštva i netolerancije. Malo- 
pomalo, među svima je stvorena jedna te ista slika, od 



v 

Članak o izvorima i 
opasnostima današnjih 
(starih) zabluda o tzv. 
‘mračnom’ srednjem 
vijeku priredio je 
LOVRE ŠOLA. 

Balzaca, Hugoa i Micheleta pa sve do beznačajnih 
piskarala. Opisali su društvo pritiješnjeno biskupskim 
štapom, govorili su o plaču u kolibama i poticali 
potresenost do zgražanja nad sudbinom duša željnih 
pravde. Tako Renan, otpali svećenik i perfidni klevetnik 
Crkve, piše: „Kolosalni teret gluposti pritisnuo je ljudski 
duh... Strašna avantura srednjega vijeka, ovaj tisućljetni 
prekid povijesti civilizacije duguje se manje barbarima 
koliko dogmatskom duhu masa.“ Nakana je jasna: pad 
Rima i nestanak znamenite civilizacije ne duguje se 
invazijama stranaca nego pojavi kršćanstva - nositelju 
dezintegracije istinskih vrijednosti i faktoru zaglupljivanja. 
Srednji vijek je dijete Crkve, naravno, krive za sva zla. 

Antika i srednjovjekovna Crkva 

Tvrdnja kako su ljudi u srednjem vijeku prekinuli s 
antikom i kako se u svojim djelima nisu oslanjali na 
baštinu Grčke i Rima, pokazuje jednostavno robovanje 
predrasudama i opće nepoznavanje. Profesor Heers 
navodi mnogobrojne primjere djela napisanih u srednjem 
vijeku, a inspiriranih na događajima, piscima i legendama 
Grčke i Rima. Spomenut ćemo samo neke. Oko godine 
1000. svećenik Lav Đakon preveo je na latinski grčke 
pripovijesti, a njegova Vita Alexandri, veoma cijenjena, 
bila je izvor procvata poema i romana različitih vrsta i 
književnih pravaca. Koncem 11. stoljeća Francuz 
Alberic de Pisancon napisao je Alexandraide, 


inspiriran rimskim autorom iz 4. stoljeća, Julijem 
Valerijem, i djelom Lava Đakona. Prošavši kroz ruke 
mnogih autora bilo je uzrokom pojave određenog tipa 
poezije nazvane aleksandrinska oko godine 1400. 
Negdje oko 1150. anonimni autor piše Roman de Thibes, 
u kojem opisuje legendarnu povijest grada i započinje 
djelo s dugačkim uvodom od deset tisuća stihova o 
zgodama i nezgodama Egipta. Tijekom cijelog srednjeg 
vijeka bio je veoma cijenjen i Vergilije. I tako dalje i 
tako dalje. Sve ovo govori o tvrdnji uhranjenoj 
predrasudama kako je srednji vijek prekinuo s antikom. 
Glede znanosti i znanstvenosti u srednjem vijeku samo 
jedan primjer: Ptolomej je bio čitan i ponovno čitan, 
publiciran i komentiran. Najmanje od godine 1300. na 
francuskim i talijanskim sveučilištima učilo se daje zemlja 
okrugla, a to je više od 150 godina prije završetka srednjeg 
vijeka, kako se općenito drži. Kad je riječ o završetku 
srednjeg vijeka, uzima se obično pad Carigrada (1453. 
godine) ili otkriće Amerike (1492). U Francuskoj na 
primjer Luj XI, koji umire 1483, smatra se i proučava 
kao srednjovjekovni kralj. 

Sto tek reći o umjetnosti i poeziji u Italiji, gdje se među 
nositelje novog duha ubrajaju Dante, Petrarca, 
Boccacio, Pisani, Gioto?. Dante, na primjer, piše svoju 
Božanstvenu komediju između 1307. i 1355. Petrarca 
piše djelo Rimas 1327. godine, dok je Decameron 
napisan između 1350. i 1355. Pisani završava 
propovjedaonicu krstionice u Piši 1260. a Gioto završava 

Srednji vijek, kakvog se je pred- 
stavljalo već djeci u osnovnim 
školama i čija je shema vladala 
europskim sveučilištima, uopće nije 
postojao. Takav srednji vijek nije 
ništa drugo doli apstraktni pojam 
skovan s lošom nakanom. 


svoje freske u gornjoj crkvi u Asizu prije 1300. godine. 
Oni koji u talijanskoj umjetnosti i književnosti vide plodove 
neke nove epohe, nalaze se pred neodgonetivim pitanjem. 
Stvorena shema ovdje ne nalazi uporište. Da slika bude 
potpunija, na većini francuskih sveučilišta umjetnost XV. 
stoljeća proučava se unutar srednjovjekovne umjetnosti 
dok se, na primjer, talijanski umjetnici iz istog razdoblja i 
iz XIV. stoljeća proučavaju u okviru modeme umjetnosti. 
Zaglupljuju li studente oni koji ovako naučavaju, pita se 
profesor Heers. 

Ove anomalije samo su robovanje primljenim idejama 
koje u zbilji nikako ne pronalaze uporište. Pitamo se gdje 
je onda srednji a gdje novi vijek? Profesor Heers 
zaključuje: “Srednji vijek ne može se ni u kojem slučaju 
pojmiti kao stvarnost. Ovo je istina koju bismo morali 
imati na umu, (...) trebali bismo iznad svega izbjegavati 
pridjev srednjovjekovni, budući da - precizno govoreći 
- ne znači ništa; trebalo bi koristiti ime srednji vijek 
zbog komoditeta, ali da ga ne ispunimo bilo kakvim 
značenjem i jedino da bismo odredili na približan način 
gdje situirati određeni događaj u nekom diskursu. (...) 
Idealno bi bilo odrediti ga unutar nekoliko dekada, ako 
je moguće, i na taj način situirati temu o kojoj govorimo, 
a ne lansirati u zrak apstrakcije prazne sadržajem. “ 

U arhitekturi je stvar još jasnija. Reći kako je romanička 
umjetnost Italije, Španjolske i južne Francuske inspirirana 
antikom, jednostavno je potvrda činjeničnosti. Od 
skulptura na sarkofazima i starokršćanskim grobovima 
iz najranijeg srednjeg vijeka pa sve do najljepših izražaja 
romaničke umjetnosti na njenom vrhuncu održala se 
vjernost istim ikonografskim temama i istim fakturama. 


Jednako tako gotička umjetnost, kojoj su povjesničari 
umjetnosti dali takvo ime (koje znači barbarska), duboko 
je inspirirana antičkim nasljeđem. Ovo uvredljivo ime 
plod je pojednostavljene, umjetne i pogrešne vizije. 

Inkvizicija 

Jedna od ključnih tema koje se nužno vezuju uz srednji 
vijek je pitanje inkvizicije. No, i tu caruju zablude i neistine. 
Španjolska inkvizicija, na primjer, uopće ne pripada 
srednjem vijeku, odvija se u najvećoj mjeri u XVI. stoljeću, 
a to je uvelike novi vijek. Glede francuske 
srednjovjekovne inkvizicije namjerno se prešućivala 
politička pozadina, a to je bila želja obitelji Capeta za 
pripojenjem južne Francuske. Svesti križarsku bojnu 
protiv albigenza isključivo na vjerski rat znači opće 
nepoznavanje i prešućivanje onoga što je možda bilo 
najvažnije. Kao podatak možemo spomenuti da se je 
Aragonski kralj Petar II, papin vazal i veoma vjerni sin 
Katoličke crkve borio na strani albigenza, jer je bilo 
ugroženo njegovo kraljevstvo od istih Capeta. 

Prema literaturi XIX. stoljeća, uključivši i današnju, 
inkvizicija je ispisala najcrnje stranice naše prošlosti. Ljudi 
koji su je provodili opisivani su kao krvnici bez osjećaja 
prema pobožnosti i razumu. Ovakve slike, kaže profesor 
Heers, nastanjuju kolektivnu podsvijest kršćanina koji 
se osjeća nekako odgovoran i koji bi ih želio okajati; u 
svakom slučaju sjeća se i optužuje ovakve zločine u 
svakom trenutku i u svakom kontekstu. Jedan osrednji 
autor, veoma čitan, napisao je godine 1878.: „Sud 
inkvizicije bio je tako okrutan koliko brz, sudeći prema 


Izmišljotine o srednjem vijeku, 
uzete iz repertoara starih jakobinskih 
licemjera, nisu davane slučajno 
ili usput, nego smišljeno i kroz 
generacije učenicima 
osnovnih škola. 

Prokletstva, vjerski progoni 
i prisilna obraćenja postojala su 
u svim razdobljima i nisu završila 
sa srednjim vijekom. Nitko ne piše 
debele knjige o o progonu i spalji- 
vanju vještica u Salemu od strane 
histeričnih puritanaca ili o 
lomačama Zeneve za 
vrijeme Kalvina... 


broju žrtava koje je svaki dan spaljivao." Zašto i kad, 
nevažni su detalji. Važno je zabiti nož u leđa. 

Ovakve izmišljotine, uzete iz repertoara starih jakobinskih 
licemjera, nisu cvjetale samo u antivjerskim pamfletima 
i u jeftinim knjigama za čitatelje željne snažnih doživljaja. 
Nisu se davale slučajno ili usput, nego smišljeno i kroz 
generacije učenicima osnovnih škola. Profesor Heers 
navodi neke primjere iz udžbenika za osnovne škole iz 
perioda 1880-1890. godine: ‘“Godine 1244. dvjesto i 
pet heretika spaljeno je odjednom u malom gradiću 
Montsegur... 1328. stotine heretika zatvoreno je u pećinu 
blizu Foixa gdje su umrli od gladi. Inkvizicija je raširila 
teror na sve strane i, zabranjujući ljudima misliti, 
funkcionirala je kroz mnoga stoljeća u katoličkim 
zemljama (Španjolska, Francuska) ( Aulard i Debidoux: 
Srednji tečaj). Optuženi nije imao obranu. Inkvizicija 
je uništila svako slobodno mišljenje na jugu Francuske i 
ubrala je nebrojene žrtve u XII. stoljeću ( isti autori: 
Viši tečaj). Kazne su bile krvave, tortura, trajno 
zatočeništvo, lomača; sloboda mišljenja bila je pritisnuta 
težinom leševa nebrojenih žrtava ( Guiot i Mane: Viši 
tečaj). Uključivo prije XII. stoljeća ovaj klerikalni 
monstrum mučio je i spaljivao ljude i žene jedino zato 
što su mislili’ i ovo je najodurniji zločin u očima ovih 
autora, pedagoga i specijalista u indoktrinaciji djece”, 
kaže profesor Heers i nastavlja: „Je li neumjesno upitati 
jesu li se pisci ovih udžbenika, uz plaću države, ijedne 
određene struje mišljenja, zapitali je li intelektualno 
batinanje, kulturni terorizam impostiran njihovim knjigama 


i učiteljima koje citiraju, ostavio učenicima mogućnost 
zdravog mišljenja i izbora vlastitog mišljenja?" 

Kritička istraživanja 

Nema sumnje da je bilo progona i žrtava koje se ne 
mogu razumjeti gledajući s povijesne distance. Najnovija 
istraživanja pokazuju ne samo kako je broj osuđenih bio 
puno manji nego se smatralo, nego i da je u svakom 
slučaju puno manji od broja pogubljenja i umorstava 
izvršenih kroz druge velike drame naše povijesti, citiranih 
na diskretan način od strane istih autora, koji u ovim 
slučajevima pronalaze mnogo argumenata za objasniti, 
modulirati i opravdati određene činjenice. 

Isti studiji, proučivši manuale inkvizitora, iznose na vidjelo 
umjerenost u načinu tretiranja zatvorenika i osumnjičenih 
i pravednost u istrazi procesa. Manual dominikanca 
Bernarda Guia, tuluškog inkvizitora između 1307. i 
1 323., savjetuje iznad svega čvrstoću i traži da suci budu 
nepodmitljivi, ali također traži da suci moraju znati 
saslušati, diskutirati, odvagnuti za i protiv i pokazati se 
otvorenima u slučaju sumnje u kompliciranim 
slučajevima. Tako isti manual navodi: „Neka ljubav 
prema istini i pobožnosti, koje moraju uvijek biti u srcu 
suca, bez prestanka ga prosvjetljuju. Onda njegove 
sentencije neće biti plod lakomosti ili perverzne 
okrutnosti." 

S druge strane, znamo da su prokletstva, vjerski progoni 
i prisilna obraćenja postojala u svim razdobljima i nisu 
završila sa srednjim vijekom. O progonima za vrijeme 
reforme ne piše se toliko. Nitko ne piše debele knjige za 
đake o progonu i spaljivanju vještica u Salemu od strane 
histeričnih puritanaca ili o lomačama Zeneve za vrijeme 
Kalvina, u punoj renesansi. 

U svojoj doktorskoj radnji, objavljenoj 1980. godine, 
danski povjesničar Gustav Herningson savršeno je 
dokazao kako je kriminalna ludost lova na vještice 
eminentno novovjeki fenomen. Martin Luther ih je, 
na primjer, htio sve spaliti... 

Laži o srednjem vijeku - lukavo sročene te stoljećima 
sustavno i planski propagirane - naišle su na plodno tlo 
ljudskog neznanja i lijenosti i zahvatile skoro sve 
društvene slojeve. Potrebno je stoga razbiti te duboko 
ukorijenjene predrasude o tzv. ‘mračnom’ srednjem 
vijeku i ohrabriti ljude u traženju istine. Oni koji istinu 
traže moraju biti ustrajni, jer tko istinu ustrajno traži, taj 
će je i naći - samo ne smije stati na pola puta. A pred 
navjestiteljima istine još je mnogo truda; i njima je 
potrebna ustrajnost - ustrajnost u služenju istini. 

Priređeno prema španjolskom prijevodu knjige (La 
invencion de la Edad Media). H 

PRISPODOBA 0 HODOČASNIKU 


N eki je čovjek imao veliku želju 
otići u Jeruzalem. Kako nije 
znao pravi put, raspitivao se kod 
jednoga za koga se nadao da ga 
može uputiti, i pitao ga kojom bi 
stazom tamo mogao sigurno stići. 

Ovaj mu je rekao: “Putovanje do 
tamo je dugo i puno teškoća. Ima 
nekoliko cesta koje sliče i 
obećavaju da vode tamo, ali su 
njihove opasnosti prevelike. 

Međutim, ja znam jedan put koji 
će te, ako ga budeš vjerno pratio 
prema oznakama i smjernicama 
koje ti dam, sigurno dovesti tamo. 

Ipak ti ne mogu obećati sigurnost 
od mnogih strašnih stvari, 
zlostavljanja i drugih nezgoda i 
napasti svih vrsta - ali ako samo 
budeš imao dovoljno hrabrosti i 
strpljenja da ih otrpiš bez svađa, 
opiranja ili briganja o njima, nego 
ih budeš prelazio mimo imajući 
samo jedno na umu, i ponekad na 
jeziku: ‘Nemam ništa, ja sam ništa, i ne želim ništa nego 
biti u Jeruzalemu’, tako mi života, stići ćeš tamo siguran.” 
Hodočasnik, obradovan ovim novostima, odgovori: 
“Neka samo konačno sigurno stignem na mjesto za kojim 
toliko žudim, nije me briga kakve ću jade pretrpjeti. Zato 
me samo uputi mojim putem i, uz pomoć Božju, neću 
zakazati u pažljivom praćenju svih tvojih naputaka.” - 
“Pošto imaš tako dobru volju”, reče vodič, “iako ja nisam 
bio tako sretan da budem u Jeruzalemu, ipak se ne brini, 
jer ćeš po uputstvima koje ću ti dati sigurno stići na kraj 
svojega puta.” 


Savjet je ukratko u ovome: Prije 
nego što poduzmeš prvi korak na 
cesti koja tamo vodi, moraš biti 
čvrsto utemeljen u istinama 
katoličke vjere. Štoviše, kakve 
god grijehe da pronađeš koji ti 
prljaju savjest, moraš ih očistiti 
iskrenom pokorom i odrješenjem 
prema zakonima Crkve. Potom 
započni svoj put u Božje ime; ali 
budi siguran da poneseš dva 
prijeko potrebna instrumenta, 
Poniznost i Ljubav. Oni su 
sadržani u riječima koje sam ti 
spomenuo maloprije, i koje ti 
uvijek moraju biti na pameti: “Ja 
sam ništa, nemam ništa, želim 
samo jedno, a to je Gospodin Isus, 
da budem sa Njim na miru u 
Jeruzalemu.” Smisao i snaga ovih 
riječi u tebi moraju biti stalno 
prisutni. Poniznost kaže: “Ja sam 
ništa, nemam ništa." Ljubav kaže: 
“Ne želim ništa nego Isusa.” 
Nikada ne smiješ izgubiti ova dva suputnika, niti će oni 
dozvoliti da se razdvoje jedan od drugoga jer se divno 
slažu. Što se budeš bolje utvrđivao u poniznosti, više 
ćeš napredovati u ljubavi; jer što više budeš vidio i osjećao 
da si ništa, to ćeš strasnije vidjeti i ljubiti Isusa, da po 
Njemu koji je Sve budeš mogao postati nešto. 
Poniznost treba vježbati ne toliko u razmatranju svoje 
zloće i grješnosti, iako je u početku ovo razmatranje 
dobro i korisno, nego radije u mirnom razmatranju 
beskrajnog bića i dobrote Isusove. Trebaš Ga promatrati 
ili milošću u pobožnoj spoznaji putem razuma, ili makar 


v 

Sto se skrivalo u srcu 
srednjovjekovnih 
hodočasnika u Jeruzalem? 
Koji je bio pravi motiv 
njihovog puta kroz 
bezbrojne opasnosti do 
daleke zemlje užarenog 
pijeska? Pokušajmo 
pronaći odgovor na ovo 
pitanje u tekstu koji slijedi, 
priređenom prema djelu 
“Ljestve savršenstva ”, 
srednj o vj ekovnog 
engleskog mistika 
VVALTERA HILTONA. 

u punoj i čvrstoj vjeri u Njega. Takva će kontemplacija 
beskrajne svetosti i dobrote Isusove potaknuti u tebi 
mnogo čišću, duhovniju, čvršću i savršeniju poniznost 
nego osvrtanje na svoje ništavilo, što proizvodi daleko 
grublju, neobuzdaniju i nesavršeniju poniznost. U ovome 
ćeš ogledalu svetosti opaziti da si ne samo najbjednija i 
najprljavija spodoba na svijetu, nego i da si u samoj 
supstanci svoje duše, na stranu od rugobe grijeha, puko 
ništavilo; jer zaista, u usporedbi sa Isusom koji je Sve, ti 
si ništa. I dok ne budeš imao i osjetio da imaš ljubav 
Isusovu, makar mislio da si učinio ne znam koliko dobrih 
djela, duhovnih i svjetskih, nemaš ništa, jer ništa nego 
samo Isusova ljubav ispunja dušu. Zato odbaci i zaboravi 
sve ostale stvari da bi mogao imati ono što je najbolje od 
svega. Ako budeš ovo uradio, postat ćeš pravi 
hodočasnik koji za sobom ostavlja kuću, ženu, djecu, 
prijatelje i dobra, i odriče se svih stvari da bi mogao poći 
na put lako i bez smetnji. 

Ako tvoja želja za Isusom i dalje traje i jača, tako da 
hrabro stupaš putem, tada će ti reći da se možeš razboliti, 
i to možda od takve bolesti da ćeš se nasmrt preplašiti; 
ili da ćeš možda osiromašiti i da nećeš imati nikoga da ti 
pomogne. Ne osvrći se na to što ti govore, nego ako ti 
se zgodi da se razboliš ili osiromašiš, imaj vjere u Isusa 
i reci: “Ja sam ništa, nemam ništa, nizašto na svijetu ne 
brinem, i ne želim ništa nego ljubav Isusovu, da Ga mogu 
vidjeti na miru u Jeruzalemu.” 

Ako bi se ikada dogodilo da zbog neke od ovih napasti i 


Ja znam jedan put koji će te, 
ako ga budeš vjerno pratio prema 
oznakama i smjernicama koje ti dam, 
sigurno dovesti u vječni Jeruzalem. 


svojih slabosti, posmeš i možda padneš u grijeh, te tako 
privremeno izgubiš put, vrati se čim prije na pravu stazu 
koristeći sredstva koja Crkva propisuje. Ne misli na svoje 
prošle grijehe, jer to će ti škoditi i pomoći tvojim 
neprijateljima; nego požuri na svoj put kao da se ništa 
nije dogodilo. Misli samo na Isusa i na svoju želju da 
zadobiješ Njegovu ljubav, i ništa ti neće naškoditi. 
Konačno, kada tvoji neprijatelji vide da si toliko odlučan 
da te niti bolest, niti ispraznosti, siromaštvo, život, smrt, 
niti grijesi ne mogu obeshrabriti, nego da ćeš nastaviti 
tražiti Isusovu ljubav i ništa drugo, ustrajući u molitvi i 
drugim duhovnim djelima, razjarit će se i neće te štedjeti 
najgorih zlostavljanja. Izvršit će svoj najopasniji napad 
stavljajući pred tebe sva tvoja dobra djela i vrline, 
pokazujući kako te svi ljudi slave, ljube i časte zbog tvoje 
svetosti. Ovo će učiniti da se uzoholiš. Ali ako ponudiš 
svoj život Isusu, prozrijet ćeš sve ovo laskanje i 

Prije nego što poduzmeš prvi 
korak na cesti koja vodi do vječnog 
Jeruzalema, moraš biti čvrsto 
utemeljen u istinama katoličke vjere. 
Potom započni svoj put u Božje ime; 
ali budi siguran da poneseš dva 
prijeko potrebna instrumenta, 
Poniznost i Ljubav. 


prijetvorništvo kao smrtonosni otrov za svoju dušu, i 
odbacit ćeš ga od sebe. 

Da bi otjerao takve napasti, odbaci sve tašte misli i misli 
samo na Isusa, odlučujući da poznaš i ljubiš samo Njega. 
Nakon što si se privikao misliti samo na Njega, svaka 
misao koja se ne odnosi na Njega će ti biti nedobrodošla 
i bolna. 

Ako imaš uraditi kakav posao za sebe ili bližnjega, ne 
propusti ga izvršiti čim prije i bolje budeš mogao, da ti 
zbog odlaganja ne bi odvlačio misli od Isusa. Ako je 
posao nepotreban, ne misli o njemu nego ga izbaci iz 
misli riječima: “Ja sam ništa, ne mogu ništa, nemam ništa, 
i ništa na svijetu ne želim, nego Isusa i Njegovu ljubav.” 
I tebi će, kao i drugim hodočasnicima, na putu biti potrebni 
san, osvježenje i, ponekad, bezazleno opuštanje; ali ako 
ih budeš pažljivo koristio, makar ti izgledalo da te 
usporavaju, dat će ti snagu i hrabrost da nastaviš svoje 
putovanje. 

Da zaključimo, zapamti daje tvoj glavni cilj, i zaista jedini 
zadatak, predati misli želji za Isusom i ojačati ovu želju 
dnevnom molitvom i drugim duhovnim djelima. I što god 
pronađeš prikladnim da ti poveća tu želju, bila to molitva 
ili čitanje, razgovor ili tišina, rad ili odmor, koristi to koliko 
ti god duša nalazi radost u tome, i sve dok povećava 
želju da imaš i uživaš ništa nego Isusovu ljubav i blaženi 
pogled na Isusa u pravom miru Jeruzalema. Budi siguran 
da će te ova dobra želja, tako čuvana i stalno 
povećavana, sigurno dovesti na kraj tvoga hodočašća. 
Ako budeš pratio ova uputstva, na pravom si putu za 


Jeruzalem. Da bi nastavio sa putovanjem potrebno je 
da, iznutra i izvana, činiš takva djela koja su prikladna 
tvome stanju i koja će pomoći da u tebi povećaju milosnu 
želju koju imaš da ljubiš samo Isusa. Bez obzira koja su 
to djela, bilo to čitanje, propovijedanje, fizički rad, ili bilo 
što drugo, ako iznađeš da ti odvlače misli od svjetske 
taštine i jačaju srce i volju za ljubav Isusovu, dobro je i 
korisno da se njima baviš. Ali ako otkriješ da takvi poslovi, 
postajući navika, gube snagu i vrlinu da povećavaju ovu 
ljubav, odbaci ih i kušaj kakve druge poslove za koje 
misliš da će ti pomoći steći više milosti i svetosti. Jer, 
iako se pravac i želja tvog srca za Isusa ne moraju 
promijeniti, duhovna djela (kao npr. molitva, čitanje i dr.) 
koja vršiš da bi povećao ovu želju, mogu se promijeniti 
onako kako osjećaš da bi koristilo tvojoj duhovnoj borbi. 
Dakle, da ne bi sputavao slobodu svoga srca da ljubi 
Isusa, nemoj misliti da zato što si se navikao na određeni 
oblik pobožnosti, ne možeš je promijeniti za bolje. 

I prije nego što daleko otputuješ možeš očekivati 
svakakve neprijatelje koji će te okružiti i bučno te 
pokušavati zadržati. Ako samo budu mogli, na bilo koji 
način - bilo nagovaranjima, laskom ili silom, oni će te 
prisiliti da se vratiš svojim prijašnjim grješnim navikama. 
Jer njih ništa tako ne smeta kao odlučna želja da se ljubi 
Isusa i da se djela da Ga se nađe. Prema tome, oni će 
se zavjeriti da iz tvog srca istjeraju tu dobru želju i ljubav 
u kojoj se nalaze sve vrline. Prvi neprijatelji koji će te 
skoliti bit će tjelesne požude i isprazni strahovi tvoga 
pokvarenog srca. Združeni sa njima bit će nečisti duhovi 


Prvi neprijatelji koji će te skoliti I 

bit će tjelesne požude i isprazni < 

< 

strahovi tvoga pokvarenog srca. ( 

Združeni sa njima bit će nečisti duho- 1 
vi (...) Ali ti im ne vjeruj ni riječi, nego 
priteci svom starom i sigurnom lijeku s 
odgovarajući: “Ja sam ništa, nemam 
ništa i ne želim ništa, nego samo I 

Kakve god grijehe da pronađeš koji 
ti prljaju savjest, moraš ih očistiti 
iskrenom pokorom i odrješenjem 
prema zakonima Crkve. 


koji će te pomoću slika i napasti pokušati privući sebi, i 
odvući od Isusa. Ali ti im ne vjeruj ni riječi, nego priteci 
svom starom i sigurnom lijeku odgovarajući: “Ja sam 
ništa, nemam ništa i ne želim ništa, nego samo Isusovu 
ljubav.” 

Ako te oni i dalje budu nastojali prestrašiti i zdvojiti, i 
pokušaju te uvjeriti da nisi izvršio dostatnu pokoru za 
svoje grijehe, ne vjeruj im. Nemoj im povjerovati ni ako 
kažu da nisi dovoljno ispovjedio grijehe, i da se trebaš 
vratiti kući da učiniš težu pokoru prije nego se ohrabriš 
poći Isusu. Dovoljno su ti otpušteni grijesi i nema uopće 
potrebe otezati da bi prevrnuo savjest, jer ti to može 
samo štetiti i potpuno te skrenuti sa puta ili ga u najmanju 
ruku bespotrebno odgoditi. 

Ako ti kažu da nisi vrijedan Isusove ljubavi ili vidjeti Isusa, 
pa da zato ne bi trebao biti tako preuzetan da ga želiš i 
tražiš vidjeti, ne vjeruj im nego produži govoreći: “Nije 


to zato što sam vrijedan, nego jer sam nevrijedan, da 
želim imati ljubav Isusovu; jer kada je budem imao, postat 
ću vrijedan. Zato je neću nikada prestati željeti dok je 
ne postignem. Stvoren sam samo za tu ljubav i zato ću 
je, ma što govorili i radili, stalno željeti i nikada neću 
prestati moliti za to, te tako ustrajati daje dobijem.” 
Sretneš li neke koji ti se budu prikazivali prijateljima, i 
koji ti kušaju zaustaviti napredovanje tako da te zabavljaju 
i žele te privući ispraznim razgovorima i tjelesnim 
užicima, tako da budeš u opasnosti zaboraviti na svoje 
hodočašće - ne slušaj ih i ne odgovaraj im; misli samo 
na to da želiš stići u Jeruzalem. Ako ti ponude darove i 
bilo što privlačno, ne obaziri se na njih nego samo misli 
na Jeruzalem. 

Ako te ljudi prezru, lažno te optuže, prevare i opljačkaju 
ili svakako zlostavljaju, po cijenu života se ne obaziri na 
njih, nego ponizno prihvati povrijede i nastavi kao da se 
ništa nije dogodilo da te zadrži. Ove kazne, ili gore, nisu 
ništa ako samo uzmogneš stići u Jeruzalem gdje će ti 
biti nadoknađeno sve što si pretrpio. 

Ako tvoji neprijatelji vide da si sve hrabriji i da se ne daš 
niti zavesti laskanjem, niti obeshrabriti mukama i 
kušnjama tvoga puta, nego da se miriš sa njima, tada će 
te se uplašiti. Bez obzira na to, proganjat će te i dalje na 
putu i tražiti svaku priliku da te zaustave i vrate natrag. 
Ne boj ih se, nego nastavi putem ne misleći ni na što 
nego na Jeruzalem i Isusa, koga ćeš tamo naći. 

Preveo: S.V. ■ 

U POHVALU 
NOVOME VITEŠTVU 


I zgleda da se novo viteštvo 
nedavno pojavilo na licu zemlje, 
i to baš na mjestu koje je sam 
Orijent sa visina posjetio u tijelu. 

Riječ opomene vitezovima 

To je nova vrsta viteštva i 
nepoznata prošlim vremenima. 

Ono neprekidno vodi dvostruki rat, 
kako protiv mesa i krvi, tako i 
protiv duhovne vojske zla. Kada 
netko snažno ustane protiv 
tjelesnog neprijatelja uzdajući se 
isključivo u tjelesne snage, to je 
običan događaj i ne bih mu pridao 
posebnu pažnju. A kada se rat 
vodi duhovnom snagom protiv 
grijeha i demona, ni to nije nešto 
posebno - makar koliko bilo 
pohvalno - jer svijet je pun 
redovnika. Ali kada netko vidi čovjeka koji se silno opaše 
sa oba mača i plemenito ponese znak križa, nije li to 
vrijedno čuđenja, pogotovo jer je dosada bilo 
nezapamćeno? On je zaista neustrašiv vitez i osiguran 
sa svake strane, jer njegova je duša zaštićena oklopom 
vjere, baš kako je i njegovo tijelo zaštićeno oklopom od 
čelika. Tako je dvostruko naoružan i ne treba se bojati 
niti demona niti ljudi. Ne da se on boji smrti - naprotiv, 
on za njom žudi. Zašto bi se bojao živjeti ili umrijeti kada 
je za njega život Krist, a smrt dobitak? Rado i vjerno on 
se bori za Krista, ali radije bi bio sa njim na Nebu, što je 
daleko bolje. 

Hajdete onda sa pouzdanjem, vitezovi, i odlučnog srca 
odbijte neprijatelje Kristova križa. Znajte da vas niti smrt 


niti život ne mogu razdvojiti od 
Ljubavi Božje, koja je Isus Krist, 
i u svakoj opasnosti ponavljajte: 
“Živjeli ili umrli, mi smo 
Gospodinovi.” Koje li slave vratiti 
se kao pobjednik takvoga boja! 
Kako blaženo tamo umrijeti kao 
mučenik! Radujte se, hrabri 
ratnici, ako živite i pobjeđujete u 
Gospodinu; ali slavite i kličitc još 
i više ako poginete i pridružite se 
vašemu Gospodinu. Život je zaista 
plodan i pobjeda je veličanstvena, 
ali je sveta smrt važnija nego 
oboje. Ako su blaženi oni koji 
umru u Gospodinu, koliko su i više 
oni koji umru za Gospodina! 
Zaista, dragocjena jc u očima 
Gospodnjim smrt njegovih 
svetaca, umrli oni na bojnome 
polju ili u krevetu, ali je smrt u 
borbi dragocjenija jer je slavnija. Kako je siguran život 
kada je savjest neokaljana! Kako je siguran, kažem ja, 
život kada se smrt susreće bez straha; a pogotovo kada 
se žudi srcem i prigrli sa štovanjem! Kako je sveto i 
sigurno ovakvo viteštvo i kako potpuno slobodno od 
dvostrukog rizika onih koji se ne bore za Krista! Kamo 
god ti kreneš, o svjetovni ratniče, moraš se plašiti da 
tjelesna smrt tvoga neprijatelja ne bi značila i tvoju 
duhovnu smrt, ili da on možda ne bi smaknuo i tvoje 
tijelo i dušu zajedno. 

Zaista, opasnost ili pobjeda za kršćanina ovisi o sklonosti 
njegova srca, a ne o ratnoj sreći. Ako se bori za dobar 
cilj, njegova borba ne može nikada biti zla; isto se tako 
ne može smatrati dobrom ako su ciljevi zli i namjere 


Je li viteštvo zagonetka 
zauvijek skrivena u 
srednjovjekovnim maglama, 
simbol pustolovine na 
sigurnoj udaljenosti ili 
vječna poruka o borbi za 
konačni čovjekov cilj? U 
pismu prvim vitezovima 
križarima, koji su krenuli 
štititi kršćanske 
hodočasnike od Saracena, 
sv. BERNARD od 
CLAIRVAUXA govori o 
smislu viteštva. 

Vitez je zaista neustrašiv i 
osiguran sa svake strane, 
jer njegova je duša zaštićena 
oklopom vjere, baš kako je i nje- 
govo tijelo zaštićeno oklopom od 
čelika. Tako je dvostruko 
naoružan i ne treba se 
bojati niti demona 
niti ljudi. 


izopačene. Ako se dogodi da te ubiju dok gledaš samo 
kako ćeš ubiti drugoga, umireš kao ubojica. Ako uspiješ, 
i svojom voljom za nadjačavanjem i osvajanjem ubiješ 
čovjeka, živiš kao ubojica. A ne valja biti ubojica, živ ili 
mrtav, pobjednik ili pobijeđen. Koje li nesretne pobjede 
- pobijediti čovjeka, istovremeno podliježući grijehu i 
predati se ispraznoj slavi svojega pada, kada su te gnjev 
i oholost nadvladali! 

Ali stoje sa onima koji ne ubiju niti u vrućici osvete, niti 
u gnjevu oholosti, već da jednostavno zaštite sami sebe? 
Čak niti ovu vrstu pobjede ne bih nazvao dobrom, jer je 
tjelesna smrt manje zlo od duhovne smrti. Duša nc mora 
umrijeti kada tijelo umire. Ne, nego će duša koja griješi 
umrijeti. 

0 viteštvu ovoga svijeta 

Stoje onda cilj ili plod viteštva ovoga svijeta, ili bolje 
zločinaštva, kako bih ga trebao zvati? A što ako ne smrtni 
grijeh pobjednika i vječna smrt poraženoga? Posudit ću 
riječ Apostola i upozoriti onoga tko ore, da treba orati u 
nadi, i onoga tko vrši da to radi u nadi da će dobiti neki 
plod. 

U čemuje, o vitezovi, ova strahotna pogreška i kakav je 
to nepodnošljivi nagon koji vas goni da se borite sa 
takvom pompom i naporom, a sve bez ikakve druge svrhe 
do li smrt i grijeh? Pokrivate konje svilom i ukrašavate 
oklop ne znam kakvim resom; oslikavate štitove i sedla, 
pervažite uzde i mamuze zlatom, srebrom i dragim 
kamenjem, pa onda u svom tome sjaju srljate u svoju 


propast sa strašnim gnjevom i neustrašivom ohološću. 
Je li to ukras ratnika, ili je to prije nakit žene? Mislite li 
da će mačevi vaših neprijatelja biti odvraćeni vašim 
zlatom, da će poštedjeti vaše dragulje ili da neće moći 
rastrgati vašu svilu? 

Kako ste sigurno i sami često iskusili, ratnik posebno 
treba ove tri stvari - mora se čuvati snagom, lukavstvom 
i pozornošću; mora biti nesputan i mora brzo izvlačiti 
svoj mač. Pa zašto se onda zasljepljujete uvojcima poput 
mekušaca i spotičete o duge tunike, pokopavajući ruke 
u ogromne nezgrapne rukave? Iznad svega, tu je ona 
strašna nesigurnost savjesti, usprkos svom vašem oklopu, 
jer ste se usudili poduzeti tako opasan pothvat na 
ništavnim i lakoumnim osnovama. Što je drugo uzrok 
ratovima i korijen prijepora između vas, nego nerazumni 
izljevi gnjeva, žeđ za ispraznom slavom ili žudnja za 
nekim zemaljskim dobrima? Zaista nije sigurno ubiti ili 
biti ubijen za ovakve ciljeve. 

O novome viteštvu 

Ali Kristovi vitezovi mogu sigurno biti bitke svoga 
Gospodina, ne bojeći se niti grijeha ako potuku 
neprijatelja, niti opasnosti svoje smrti... U prvom slučaju 
netko dobija za Krista, a u drugome dobija samoga 
Krista. 

Nakon što nevjernici budu protjerani, On će se vratiti na 
svoju baštinu i u svoj dom, koji je navukao njegov gnjev 
u Svetome pismu, “Evo, napuštena vam kuća.” Požalio 
se preko proroka: “Ostavih dom svoj, napustih baštinu 
svoju” i ispunit će ono drugo proročanstvo: “Vraćat će 
se otkupljenici Jahvini. Doći će u Sion kličući od radosti, 
s veseljem vječnim na čelima.” 

Veseli se Jeruzaleme, i prepoznaj sada vrijeme u koje si 
pohođen! Radujte se i hvalite, pustoši Jeruzalemske, jer 
Gospodin je utješio svoj narod. Otkupio je Jeruzalem. 
Gospodin je podigao svoju svetu ruku na vidjelo svim 
narodima. O djevice Izraelska, pala si i nikoga nije bilo 


Hajdete onda sa pouzdanjem, 
vitezovi, i odlučnog srca odbijte 
neprijatelje Kristova križa. 

Vitezovi odbacuju svaki 
suvišak u oblačenju i hrani, i 
zadovoljavaju se onim što je prijeko 
potrebno. Žive kao braća u radosnom 
i trijeznom druženju. Može se reći 
da čitavo mnoštvo ima jedno srce i 
jednu dušu jer nitko ne prati svoju 
volju, nego radije traži pratiti 
zapovjednika. 


da te podigne. Podigni se sada i otresi prašinu, o djevice, 
zatočena kćerko Izraelova. Podigni se, kažem, i stani 
na visine. Pogledaj na sreću koja ti stiže od tvoga Boga. 
Neće te više zvati zaboravljenom, niti će tvoje zemlje 
biti pustinje; jer Gospodin te je ljubazno pogledao, i tvoje 
će zemlje biti napučene. Uzdigni oči, osvmi se i pogledaj: 
svi su ovi skupljeni zajedno i došli su k tebi. Ovo je pomoć 
koju ti je Sveti poslao! Preko njih se ispunjava drevni 
zavjet: “Učinit ću te vječnim ponosom, radošću od koljena 
do koljena. Ti ćeš sisati mlijeko naroda, sisat ćeš grudi 
kraljeva.” I još: “Kao što mati tješi sina, tako ću i ja vas 
utješiti - utješit ćete se u Jeruzalemu.” 

Ne vidite li kako su često ovi drevni svjedoci predskazali 
novo viteštvo? Zaista, što smo čuli, to smo i vidjeli u 
gradu Gospodina nad vojskama. Naravno da ne smijemo 
dozvoliti da nas ova doslovna ispunjenja zaslijepe pred 
duhovnim značenjem tekstova, jer moramo živjeti u 
vječnoj nadi usprkos takvih vremenitih ostvarenja 
proroštava. Inače bi dodirljivo zamijenilo nedodirljivo, 
materijalna neimaština bi ugrozila duhovno blago i 
sadašnji bi posjedi pretekli buduće ispunjenje. Dalje treba 
reći da vremenita slava zemaljskog grada ne pomračuje 
slavu njegova nebeskog parnjaka, nego je priprema za 
nj, jedan je slika drugoga - i to je nebeski Jeruzalem koji 
je naša majka. 

O načinu viteškog života 

A sada ćemo kao primjer, ili makar na sramotu onih 
naših vitezova koji se bore za đavla prije nego za Boga, 
ukratko prikazati život i vrline Kristovih vitezova. 


Pogledajmo kako se ponašaju kako u domu, tako i u 
borbi, kako javno nastupaju i na koji se način Božji vitez 
razlikuje od svjetskog viteza. 

Na prvome mjestu, stege ni u kojem slučaju ne nedostaje 
i poslušnost se nikada ne prezire. Kako Pismo svjedoči, 
neposlušni sin će propasti i pobuna je đavolski grijeh, 
odbiti poslušnost je poput idolopoklonstva. Zato oni dolaze 
i odlaze po naređenju svoga pretpostavljenog. Oblače 
ono što im on da, i ne misle o oblačenju ili hrani iz nekog 
drugog izvora. Tako oni odbacuju svaki suvišak u 
oblačenju i hrani, i zadovoljavaju se onim što je prijeko 
potrebno. Žive kao braća u radosnom i trijeznom 
druženju... Može se reći da čitavo mnoštvo ima jedno 
srce ijednu dušu jer nitko ne prati svoju volju, nego radije 
traži pratiti zapovjednika. 

Nikada ne sjede besposleni i ne lutaju besciljno, već u 
rijetkim prilikama kada nisu na dužnosti zarađuju kruh 
popravljajući istrošene oklope i poderanu odjeću, ili 
jednostavno pospremajući. 

Među njima nema osobnih razlika, i poštovanje se 
iskazuje zaslugama, a ne plemenitom krvi. Nadmeću se 
u međusobnoj pažljivosti i pomažu nositi breme jedan 
drugome, tako ispunjavajući Kristov zakon. Nema 
neprimjerene riječi, dokonih djela, neumjerenog smijeha, 
čak ni najtiši šapat ili negodovanje ne ostaje neispravljeno. 
Odbacili su kocku i šah, prezreli trke; ne uživaju u 
besmislenoj okrutnosti ili sokolarenju, kako je običaj. Što 
se tiče luda, mađioničara, glumaca, trubadura i tumirskih 
ratnika, preziru ih i odbacuju kao i ostale ispraznosti i 
nerazumne obmane. Njihova kosa je kratka, sukladno 
Apostolovim riječima daje sramotno za muškarca nositi 
dugu kosu. 

Kada je vrijeme za bitku, oboružavaju se unutarnje 
vjerom i izvanjski čelikom, i ne ukrašavaju se zlatom... 
Biraju jake i brze konje, umjesto onih koji su sjajne dlake 
i dobrog izgleda; misao im je usmjerena na boj za pobjedu, 
a ne na paradiranje. Ne misle o slavi i draže im je pokazati 


Vitezovi su tako na divan i 
jedinstven način nježniji od janjadi, 
a opet silniji od lavova. 

se strašni nego nakićeni. Isto tako, nisu svadljivi niti 
brzopleti, nego trijezno, razborito i oprezno poredani u 
borbene redove. Zaista, pravi Izraelićanin je čovjek mira, 
čak i kada ide u bitku. 

Oni su tako na divan i jedinstven način nježniji od janjadi, 
a opet silniji od lavova. Ne znam je li prikladnije zvati ih 
redovnicima ili vojnicima, iako bi možda bilo najbolje reći 
da su oboje. Zaista im ne nedostaje niti samostanske 
poniznosti niti vojne snage. Sto da kažemo o tome nego 


daje to djelo Gospodnje, i divno čudo u očima našim. 
Ovo su izabrane trupe Gospodnje, koje je unovačio sa 
kraja na kraj zemlje; hrabri ljudi Izraela odabrani da 
čuvaju ustrajno i vjerno onaj grob koji je postelja 
istinskome Solomonu, svaki sa mačem u ruci i 
nenadmašno izvježban za rat. 

Jeruzalemski hram 

Njihovo je sjedište u samom Jeruzalemskom hramu, koji 
nije tako golem kao drevno Solomonovo majstorstvo, ali 
nije manje slavan. I zaista je sva veličanstvenost prvoga 
hrama bila u propadljivom zlatu i srebru, u sjajnom 
kamenju i plemenitom drvetu; dokje sva ljepota i dražesni 
sklad njegovog sadašnjeg nasljednika u vjerskom žaru 
njegovih stanovnika i njihovom discipliniranom ponašanju. 
U prijašnjem bi se mogli zamisliti nad svim vrstama lijepih 
boja, ali u sadašnjem možemo štovati sve vrste vrlina i 
dobrih djela. Zbilja je svetost primjeren ures za kuću 
Božju. Tamo možemo uživati u velikim djelima prije nego 
u svjetlucavom mramoru, i biti zadivljen čistim srcima 
prije nego ukrasnim reljefima. . . 

Zdravo, sveti grade, posvećen od Najvišega za svoje 
svetište da bi ovaj naraštaj mogao biti spašen po i u tebi! 
Zdravo, grade velikoga Kralja, izvore toliko radosnih i 
nečuvenih čuda! Zdravo, gazdarice naroda i kralj ico 
zemalja, nasljeđe patrijarha, majko apostola i proroka, 
izvore vjere i slavo kršćana. Ako je Bog dozvolio da 
budeš tako često pod opsadom, to je samo zato da pruži 
hrabrim ljudima priliku za zasluge i besmrtnost. 
Zdravo, obećana zemljo, izvore meda i mlijeka za tvoje 
drevne stanovnike, postani sada izvor milosti ozdravljenja 
i životne hrane za čitav svijet! Da, kažem, ti si ono dobro 
i izvrsno tlo koje je u svoje plodne dubine primilo nebesko 
sjeme iz srca Oca vječnoga. Kako je bogata žetva 
mučenika nastala iz tog nebeskog sjemena! Tvoja plodna 
zemlja nije propustila roditi najizvrsnije primjere svake 
kršćanske vrline za čitav svijet - neki noseći 
trideseterostruk, neki šezdeseterostruk, a neki stostruk 
plod. Tako su oni koji su te vidjeli najsretnije ispunjeni 
preobiljem tvoje slasti i dobro su okrijepljeni tvojom 
velikodušnom nagradom. Svuda kuda idu razglasuju slavu 
tvoje velike dobrote i pokazuju krasotu tvoje slave onima 
koji je nisu nikada vidjeli, objavljujući tako čuda u tebi 
izvršena po svim krajevima svijeta. 

Zaista, slavne se stvari kazuju o tebi, grade Božji! 

Izvor: Sv. Bernard od Clairvauxa, Liber ad milites 
Templi: De laude novae militiae 

Priredio: S.V. ■ 

PROTIV STRUJE 


ANTIMADONA 

GLOBALNI SINDROM DESAKRALIZACIJE 


J edan od najmorbidnijih dokaza 
oholosti čovjeka dvadesetoga 
stoljeća jest projekt stvaranja 
modernih mitova i ikona od običnih 
ljudi koji u procesu medijske 
globalizacije svijeta igraju sasvim 
posebnu ulogu. Ulažu svoj talent 
i izgled, a zapravo gube sve, i život 
i obitelj i dušu, da bi poslužili samo 
kao lik za stvorenu praznu ikonu, 
da bi im ostala ljuštura bića i odraz 
u ogledalu slavne osobe, ili 
“zvijezde” koja ispunja svoju svrhu 
u financijskom eksploatiranju i kreiranju sasvim 
određenog svjetonazora i svijesti kod masovne publike. 

Svećenica bluda 

Nitko u današnjemu svijetu nema veći utjecaj na javno 
mnijenje od pjevačkih i glumačkih zvijezda. One su 
kreirani kreatori duha epohe, i to je za doba površnosti i 
infantilizacije posebno tragično. Moguće je razlučiti 
nekoliko glavnih elemenata na temelju kojih se masovna 
kultura uklapa u neopogansku svijest: prvo, uloga mass- 
medija u stvaranju živih božanstava kojima se gomile 
klanjaju, drugo, riječ je o najizravnijim oblicima fetišizma 
kao odjeka totemističkih prastarih kultova, treće, svijet 
pop glazbe i glumačkoga glamoura je kao svijet laži i 
taština roditelj stiliziranih novih poganskih rituala i 
shvaćanja, mjesto gdje se ljudski ego, hedonistička i 
diomzijska strast za životom eksploatira do neukusa i 
krajnje pervertiranosti, i četvrto, čitav taj golemi pogon 
dio je kompleksnog mehanizma unutar kojeg se novcem 
i društvenom moći i utjecajem mogu kreirati svijesti 
čitavih zajednica, izmjenjivati i proširivati svijesti ljudi 


ubacivanjem jednih i otklanjanjem 
drugih sadržaja. Ukratko, centar 
moći i vlasti nad svijetom preselio 
se u medije i goleme propagandne 
koncerne vezane u mističnoj 
simbiozi s najmoćnijim političkim 
i ekonomskim lobijima. 
Nabrojena četiri stupnja ili četiri 
faktora stvaranja čitavog jednog 
parasvijeta, putujućeg karusela 
iluzija, hedonizma i opsjenarske 
čovječje strasti za zabavom i 
samozaboravom malog ludog, 
autodestruktivnog demijurga, daju se psihološki i 
sociološki razlučiti u našim društvenim stvarnostima kao 
implikatori ideologija koje se posve dobro uklapaju u 
novodobsku gnostiku. To je dio ideološkog kaosa, naizgled 
potpune nevezanosti za bilo što ozbiljno i konkretno, 
parasvijet u kojemu samo prividno izostaje interakcija 
između različitih pokreta, udruženja, filozofija i sekti, ali 
upravo mediji i pokušaj nadnacionalne univerzalizacije 
svijeta tvore interaktivno tkivo za njihovo sintetičko 
ujedinjavanje u snagu što bi odredila opći duh 
čovječanstva. Primjera koji bi mogli poslužiti za 
argumentiranje ove teze ima bezbroj, no jedan slučaj 
svojom monumentalnom blasfemičnošću i planetarnim 
sotonskim predumišljajem nadrasta sve ostale. Radi se 

0 projektu stvaranja multimedijalne institucije pod 
nazivom Madona u liku pop pjevačice čija je svjetska 
slava vrhunac uspjeha demonske strategije propagandne 

1 producentske mašinerije i kreatora novih živih ikona 
postmodernizma te neopoganskog mentaliteta. 

Primjer Madone izdvajam jer u njezinom slučaju je 
moguće izvesti dokaze koji bi bacili barem malo svjetla 
na opskurne i teško dokazljive procese svjesnog i 


U tekstu koji slijedi 
kolumnist Slobodne 
Dalmacije , ZORAN 
VUKMAN, analizira- 
jući fenomen pjevačice 
Madone razotkriva 
antikršćansku pozadinu 
medijske globalizacije. 

Nitko u današnjemu 
svijetu nema veći utjecaj 
na javno mnijenje od pjevačkih i 
glumačkih zvijezda. One su kre- 
irani kreatori duha epohe, i to 
je za doba površnosti i 
infantilizacije posebno 
tragično. 


nesvjesnog djelovanja skupine ljudi na osmišljavanje i 
realizaciju njezina imagea u kontekstu globalnoga 
antikršćanskog predumišljaja. “Zvijezde” nemaju intime, 
privatnosti, pa tako ni osobnosti; one imaju image kao 
kompleks stiliziranih i estetiziranih osobina, one žive da 
bi obnašale atribute koji su im pridani ili su im neke 
naravne i fizičke kvalitete idealizirane uz pjevački ili 
glumački talent, što sve, uz prirođeni šarm, može dati 
tražene učinke. “Zvijezde” se pretvaraju u vlastiti 
idealizirani alter ego koji u vrtlogu taštine, slave i oholosti 
postaje ego razularenog demona, i takav čovjek više nije 
kadar izdržati teret i najbezazlenije stvarnosti, on se lomi 
pred prvim običnim ljudskim problemom i pada srušen 
silovitošću svoje lažne i uljepšane slike u javnosti. U 
trenutku kad povjeruje u realnost te slike, počinje njegov 
tragičan pad, kad zbiljski čovjek, shrvana i jadna 
izgubljena ličnost nestaje, a za daljnju eksploataciju ostaje 
njegova ljuštura kao posvećena ikona mitskoga lika. 
Amerika je proizvela mnoštvo takvih nesretnih mitova, 
poput Marilyn Monroe ili James Deana, koji nisu 
uspjeli izdržati shizofrenu raspolućenost između fikcije i 
stvarnosti, božanstva i običnoga ljudskog bića. 
Suvremenoj civilizaciji uspjelo je ono što nije nijednoj 
dosadašnjoj epohi: stvarati živa božanstva koja do histerije 
zaluđuju mase mladih ljudi i služe kao kanalizatori njezine 
akumulirane eruptivne energije i nositelji čak i njihovog 
generacijskog identiteta. 

Madona je neko novo i posebno “božanstvo”, s imenom 
vrlo znakovite religijske konotacije s obzirom na etički 
status imenovane pjevačice koja je svoj prodor u svijet 
izvršila svjesno u multimedijalnoj prezentaciji, pažljivo 
kombinirajući glazbu, video-spotove, film i knjige uz 


adekvatnu reklamnu kampanju, spektakularne koncerte 
i specifično pogansku ikonografiju i mizanscenu. Svjetski 
medijski plasman te svećenice bluda stvorio je konačno 
od nje sablažnjivo božanstvo, a čitav njezin angažman 
od početka je odviše upadljivo i izravno usmjeren na 
profaniranje kršćanske simbolike. 

Sotonistički projekt 

Sado-mazohistički fetišizam dio je poganskoga scenskog 
rituala Madone na velikim koncertima, masovnim 
seansama gdje se u divljem i histeričnom pražnjenju 
energije masa poklonika dovodi u trans koji je, u stvari, 
svojevrsna poganska inicijacija, priziv prasvjesnih 
atavizama u ritmu glazbe, razvrata i opscenosti. 
Suvremeni plesovi kao mahnita skakutanja po pozornici 
u jednoličnim ritmovima tzv. techno, dance i rave glazbe 
predstavljaju stilizaciju poganskih plemenskih plesova i 
pokreta koje je upravo Madona uporabila do savršenstva 
i razradila do najanimalnijih formi. Ona je prva tako 
cksplicitno, bestidno i agresivno od ljudskoga tijela učinila 
totem razvrata i divljačkog gotovo luciferijanskog seksa 
čije demone oslobađa na svjetskim pozornicama. 
Madona nije provokacija, to je preblag izričaj, ona je 
destruktivna institucija sračunato stvorena kao razbuditelj 
prastare totemističke svijesti i mverziranja kršćanskih 
simbola, ali na do sada neviđeno perfidan i lukav način! 
Smisao čitavoga projekta razotkrio se nakon rođenja 
njezina djeteta kad se Madona s radosnim osmijehom 
pojavila na omotnici knjige Cathy Crimmins “Madona 
and ehild” u blasfemičnom kontekstu! Iako je riječ o 


Suvremenoj civilizaciji 
uspjelo je ono što nije ni jednoj 
dosadašnjoj epohi: stvarati živa 
božanstva koja do histerije zaluđuju 
mase mladih ljudi i služe kao kanali- 
zatori njezine akumulirane erup- 
tivne energije i nositelji čak 
i njihovog generacijskog 
identiteta. 

Antimadona ima zadaću 
na svim poljima istisnuti ne 
samo sveto lice Bogorodice nego 
je gurnuti u zaborav, ponuditi njezinu 
alternativu koja besramno konotira 
na istinsku Madonu da bi je obez- 
vrijedila i negirala i da bi je u 
isti mah i praktički potisnula 
iz svih životnih sadržaja. 


navodnoj parodiji same pjevačice Madone, zapravo se 
parodira prava Madona. Parodija je u svakom slučaju 
dvosmislena, odnosno radi se o dvostrukoj razini parodije: 
parodiranjem Antimadone parodira se Djevica Marija i 
autor istodobno ima alibi, jer se uvijek može zaštititi od 
optužbe za blasfemiju tvrdnjom da sama slika znači 
parodiranje kultne pjevačice. Ali nije jasno kako se ona 
može parodirati tako da se koristi paradigma same Svete 
obitelji!? Što je tu parodično po samu Madonu? Na slici 
se smiješi Madona sklopljenih ruku i s aurom svetosti u 
pozi Bogorodice s djetetom, i majčinski gleda svoju 
novorođenu kćer, dok je pored nje muž, a u pozadini 
crni američki košarkaš. Čitava scena djeluje sablasno 
groteskno i cinički izruguje Svetu obitelj, maloga Isusa i 
Djevicu Mariju u sotonski sročenoj inverziji vječnih 
kršćanskih vrednota u amoralne svjetovne paradigme. 
Denis Rodmann u pozadini, koji je očito replika na 
prijašnjeg Madoninog crnog Isusa, asocira u tom trokutu 
na ljubavnika, otac djeteta je, neslučajno, katolik, a 
djevojčica je nazvana imenom Maria-Lourdes! 

Toliko katoličke simbolike potpuno izvrnute i projicirane 
s hinjeno bezazlenom gestom u zatomljenoj i prikrivenoj 
razbludnosti čija mrena prekriva Madonino lice strateški 
je zamišljena još u samom začetku projekta Antimadone 
i majstorskoga planetarnog happeninga za direktno 
udaranje na sliku Djevice Marije u kolektivnoj svijesti 
kršćana. Sada su stvari posve jasne — Madona nije 
eksces, ni slučajno provokativna za katolike kao plod 
anarholiberalizma ijedan od mnogih korifeja pop kulture, 


ona je doista luciferijansko kukavičje jaje podmetnuto 
mladoj katoličkoj publici širom svijeta. Nije slučajno ni 
to što je održavala najspektakularnije koncerte u Italiji i 
Španjolskoj izazivajući skandale samom svojom pojavom 
i polarizirajući javnost u ocjeni njezina lika, da bi u 
Argentinu došla glumiti Evitu Peron i podijeliti oko svoje 
opscene osobe javnost još jedne izrazito katoličke zemlje. 
Posljednji stadij kreiranja Antimadone zaokružen je 
pojavom djeteta koja bi trebala jednoga dana nastaviti 
njezinu misiju ili, barem s vremena na vrijeme, svraćati 
pozornost na majčinu osobu, jer Maria-Lourdes pripada 
onima koji su stvorili lik njezine roditeljice, ona je još 
prije rođenja postala simboličko sredstvo za eksplikaciju 
jednog anti-evanđelja, karika koja je nedostajala. 
Antimadona je mobilizirala čitav poklonički svijet oko 
navodno bezuspješnih pokušaja da zatrudni, a poslije 
rođenja nesretne djevojčice počela je komercijalna 
intimizacija publike sa sretnom majkom, pa su tako 
američki časopisi predlagali čitateljima što bi mogli kupiti 
na dar za dijete svoje Madone, uključujući najmorbidniji 
rekvizitarij. 

Ne čudi me što je pervertirana američka anarholiberalna 
svijest iznjedrila osobu poput Madone i ponijela je na 
svome valu u katolički svijet kao pogansku sublimaciju 
svega što novodobski gnostici vide kao ideal svijeta, i 


Pervertirana američka 
anarholiberalna svijest iznjedrila 
je osobu poput Madone i ponijela 
je na svome valu u katolički svijet kao 
pogansku sublimaciju svega što novo- 
dobski gnostici vide kao ideal svijeta, i 
što je putem medijske ekspanzije stigla 
u sve domove i postala “domaći ” 
demon, lik na kojeg se na koncu 
priviknu kao na demokratsku i 
kulturološku stvarnost 
i oni najosjetljiviji. 

Medijatori ideje Madone, 
te svećenice bluda, svjesni 
su činjenice da je Djevica Marija, 
neovisno o agresivnoj dekristijani- 
zaciji, još uvijek najpopularnija 
žena na svijetu. 


stoje putem medijske ekspanzije stigla u sve domove i 
postala “domaći” demon, lik na kojeg se na koncu 
priviknu kao na demokratsku i kulturološku stvarnost i 
oni najosjetljiviji. Ne čudi me ni što osviješteni dio 
katoličkog svijeta ne nalazi pravoga odgovora na pojavu 
Antimadone, jer teško je suprotstaviti se totalnoj 
intermedijskoj ofenzivi, ali mi izaziva užasnu tjeskobu 
činjenica što mnogima nedostaje elementarne lucidnosti 
i intuitivnosti da shvate ozbiljnost i demonske reference 
takvih pojava, i što u svemu prepoznajem veliki projekt, 
gotovo školski primjer, promjene svijesti kod masovne 
publike, posebno mladih ljudi u katoličkom svijetu. 
Medijatori takve ideje svjesni su činjenice daje Djevica 


Marija, neovisno o agresivnoj dekristijanizaciji, još uvijek 
najpopularnija žena na svijetu, daje već na simboličkoj 
ravni svugdje nazočna, u mnogim domovima, crkvama, 
svetištima kao Isusova Majka, neporeciva svetost kojoj 
aureolu u svijesti katolika nije moguće pokušati svrgnuti, 
a da se ne izazove njihov otpor i otkriju prave namjere, 
ali je zato moguće izmisliti i stvoriti njezin pandan u liku 
lascivne i razbludne osobe koja će ponijeti njezino ime u 
svijet i nakon medijskog presinga, fetišističke groznice i 
histerije, polako kod mladih ljudi početi iz svijesti istiskivati 
sliku prave Madone kao nestvarne i nerealne, a ubaciti 
novi sadržaj Madone kao živog idola, doduše 
nesavršenog, no s implicitnom porukom: samo je ovakova 
Madona moguća! Antimadona ima zadaću na svim 
poljima istisnuti ne samo sveto lice Bogorodice nego je 
gurnuti u zaborav, ponuditi njezinu alternativu koja 
besramno konotira na istinsku Madonu da bi je 
obezvrijedila i negirala i da bije u isti mah i praktički 
potisnula iz svih životnih sadržaja. 

Antimadona je globalni planetarni sindrom desakralizacije 
svijesti promjenom njezinih sadržaja i istiskivanjem 
kršćanskih vrednota, što je najdjelotvorniji proces kod 
mladih ljudi sa svih strana bombardiranih medijskim 
porukama i simbolima antikršćanske provenijencije. 
Antimadona je tipski primjer poganizacije života i vjesnik 
anticrkve novoga doba. 

(Izabrano iz djela: Zoran Vukman, Propast svijeta ili 
novo doba poganstva, Verbum, Split 1997.) H 

OPASNO JE 
ŽIVJETI BEZ BOGA 


T ema koja je pred nama, stara 
je koliko je star čovjek kao 
Božji stvor. Bez obzira na toliku 
bremenitost, ona je još uvijek živa, 
svježa i ništa manje suvremena. 

To nas ne treba čuditi, jer pisano 
je: Nebo će i zemlja minuti, ali 
riječi moje ne, neće uminuti ( Mt 
24,35). Njom su se bavili mnogi 
velikani duha kroz povijest 
ljudskog roda, od starozavjetnih i 
novozavjetnih pisaca, preko 
ranokršćanske otačke predaje i 
srednjovjekovnih filozofa i 
teologa, sve do naših dana. To nas također ne treba 
čuditi već stoga, što je pitanje o Bogu suštinsko pitanje 
čovjekove opstojnosti. Nema nijednog zdravog ljudskog 
bića koje se barem ponekad nije zapitalo o vlastitom 
životu, o svijetu koji ga okružuje, kao i o smislu svega 
toga. Na taj se način čovjek ujedno pita i o Bogu, iako 
možda toga nije ni svjestan, a moglo bi se reći da u nekom 
početničkom smislu i fdozofira. 

Tako se i moja malenkost u svojoj mladalačkoj 
velikodušnosti - prožeta čuđenjem, divljenjem i 
strahopoštovanjem pred Nepoznatim - zaputila 
neutabanim stazama bespuća ljudskog duha. To i ne bi 
bio nikakav problem, da se u tom ambicioznom poduhvatu 
nije krila iskra pogubne oholosti i skorašnjeg napuštanja 
kršćanske vjere mojih predaka, koja je s vremenom 
prerasla u pravi požar svakovrsnog grijeha. Namjera je 
ovog članka pokušati mladim ljudima - koji kao 
uvjetovana bića stoje pred bezuvjetnim zahtjevom i 
žudnjom za istinskom puninom bitka, istine, vrednote i 
slobode - prikazati svu ozbiljnost i opasnost takvog 
zahtjevnog poduhvata. Pri tome sam svjestan koliko su 


čudesni i nedokučivi putovi 
Gospodnji i kako Bog vodi svakog 
pojedinca već prema darovima 
koje mu je dao i kako mu se svidi. 
Jer pisano je: Možeš li dubine 
Božje proniknuti, dokučiti 
savršenstvo Svesilnoga? ( Job 
11,7). Članak može poslužiti i 
mnogim poniznim i skrušenim 
vjernicima zrelije dobi, koji su 
uvijek revno ostajali u gnijezdu 
svoje vjere, da tako i nadalje čine 
odolijevajući pri tome - uz pomoć 
Isusa Krista - mnogim izazovima 
života i Kneza ovoga svijeta. Jer, dok Bog djeluje na 
planu ostvarenja čovjekovog života kao sjedinitelj i 
pomagač, dotle se Zli pojavljuje kao zapreka ili biće koje 
razjedinjuje (na što ukazuje i izvorno značenje hebrejske 
riječi Satan - tužitelj, protivnik, onaj koji osujećuje, koji 
priječi put, ometa). 

Zbog sklonosti istočnom grijehu, koju baštinimo od 
našega praoca Adama, kao mnogi drugi ljudi i ja sam 
bio zaveden od Palog Anđela, koji je zbog svoje oholosti 
otpao od Boga i od tada neprekidno pokušava ometati 
Božji narod i razjediniti čovjeka od Boga po vlastitom 
primjeru, kao što je pisano: Svi su zaista sagriješili i 
potrebna im je slava Božja. (Rim 3, 23). Potrebno je 
istaknuti, da nema toga čovjeka, koji će, oslanjajući se 
na vlastite snage, odoljeti izazovima Zloga bez Božje 
pomoći. Ne zaboravimo daje Zloduh čisto duhovno biće 
i kao takav moćniji i inteligentniji od bilo kojeg čovjeka, 
zato je njegovo drugo ime ‘Knez ovoga svijeta’, protiv 
kojeg se moramo boriti: U svemu imajte uza se štit 
vjere: njime ćete moći ugasiti ognjene strijele Zloga 
(Ef 6,16). Tko okrene leđa Bogu i njegovim 


O apsurdnosti života u 
kojem nema mjesta za 
Boga, o traganju za 
smislom života, te o 
otkriću vjere u Isusa 
Krista na primjeru 
osobnog obraćenja piše 
DUBRAVKO ARBANAS. 

zapovijedima za čovjekovo dobro (po ugledu na Adama), 
postaje lak plijen za Zloga i upada u grijeh koji ga 
unesrećuje i zarobljuje. Tko se pak drži Isusove Božanske 
nauke i njegovih spasonosnih zapovijedi, živi kreposno 
čuvajući čistoću svoga srca, ostaje u Bogu i Bogu njemu. 
Takve Zli posebno napastuje, jer su oni na slavu 
Stvoritelja (kao što vidimo iz životopisa svetaca), a na 
one koje je pridobio, po njima pljuje. 

Dakle, važno je istaknuti da revnim kršćanskim životom 
čovjek može istraživati što želi, a da ne zapadne u oholost, 
kao glavni grijeh i izvor svih drugih gnjega, u ništavilo i 
besmisao kao plodove grijeha, ili pak u razne hereze i 
gnoze. Upravo mi se to sve i dogodilo pred navedenim 
izazovima, koji su dražili i hranili moju sujetu i sebeljublje, 
što se razbuktalo iz spomenute iskre oholosti. Filozofija 
s osebujnim sadržajem i zvučnim nazivom, bila je idealna 
potpala za plamen ‘volje za moći’, po ugledu na F. 
Nietzschea, u čijem sam se društvu osjećao jak i velik. 
Ovo pak ne treba čuditi, jer je jednom T. Ujeviću trebalo 
desetak godina da se oslobodi zavodljivosti velikog 
“psihologa” i majstora njemačkog jezika. Osobina Zloga 
je da, zavodeći nas grijehom, puno obećava, malo daje i 
na kraju uzima sve. Umjesto punine ljubavi, sigurnosti, 
mira i radosti koje Bog daje, Zli nam ostavlja samo 
prazninu, tjeskobu, besmisao i nesreću. Međutim, velik 
je i milostiv Gospodin i vječna je ljubav Njegova. To se 
potvrdilo i u mom slučaju, jer me svojom providnošću - 
nakon desetogodišnjeg bauljanja putovima svakovrsnog 
mraka - uputio u Božju kuću na studij filozofije kod 
Družbe Isusove u Zagrebu. Termin “kuća” 
upotrebljavam stoga, jer se pored običnog znanstveno- 


"Odlučio sam duh svoj 
usmjeriti na proučavanje 
Svetoga pisma, da vidim kakvo je. 
I evo što vidim: to je nešto što nije 
shvatljivo oholima a nije otkriveno 
ni djeci. Zdanje je to s niskim u- 
lazom, no unutra je visoko 
i uvijeno tajnama. " 


obrazovnog pogona, koji nalazimo u svim sličnim 
ustanovama, doista doživljava i kršćansko-domaćinski 
ugođaj. Student se ne osjeća kao puki “indeks”, već 
kao ‘osoba’, što je bitna kategorija kršćanske metafizičke 
antropologije. Tu sam pored vrhunskog humanističkog 
studija, imao prilike sudjelovati u nebrojenim neformalnim 
i prijateljsko-dušobrižničkim razgovorima profesora i 
studenata. Postojale su sve pretpostavke da iziđem iz 
relativizma, koji me potpuno doveo do krajnjeg 
spoznajno-teorijskog skepticizma, a to opet do nihilizma. 
Pogledajmo, dakle, u kakve sve pogubne predjele duha 
može zalutati čovjek koji nije bdio i molio bez prestanka, 
pa je pao u napast i zalutao, ostavši pri tome bez Božjeg 
blagoslova. 

Napuštanje vjere 

Ali se bojim da se - kao što zmija zavede Evu svojom 
lukavštinom - misli vaše ne pokvare i odmetnu od 
iskrenosti prema Kristu (2 Kor 11,3). 

Dok su drugi ponizno ostajali u krilu kršćanske vjere 
svojih otaca, ja sam se poput Lučonoše upustio u potpuno 
neizvjesna i opasna istraživanja. Autoritet Crkve, kojim 
nalaže vjerovati, činio mi se djetinjast i iracionalan, jerje 
vrijeđao netom izborenu slobodu mišljenja. A zašto? Zbog 
oholosti života, koja potječe od Zloga i koja je - počevši 
od Adama - mnoge i mnoge ljude odvojila od Boga i 
upropastila. Vođen nabujalom sujetom (koja je 
neposredan plod oholosti), htio sam svakako premostiti 
jaz između kršćanskog odgoja i mudrosti svijeta koja je 
bila zamamna (kao jabuka na drvetu spoznaje dobra i 
zla) i koju sam pomalo počeo upoznavati. Tada još nisam 
bio svjestan daje: Mnogo mudrosti - mnogo jada; što 
više znanja, to više boli ( Prop 1,18). Pored jada i boli 
sve više me je obuzimalo i razočaranje. Naime, nakon 
svakog susreta s novim filozofom - koji je bio bliži mojoj 
naravi - doživio sam početno oduševljenje, koje bi - u 
zavisnosti od pojedinog slučaja - splašnjavalo prije ili 
kasnije. Kao i sv. Augustin: “Kad sam odlazio od istine, 
meni se činilo da idem k njoj ... ” (Isp 5,10,18). Nijedan 
od tih svjetonazora nije mi uspio uliti trajno uvjerenje, da 
se kod njih nalazi odgovor na temeljne probleme ljudske 
opstojnosti. I ovdje suosjećam sa sv. Augustinom: “O 
istino, istino, kako je duboko već tada srž moje duše 
uzdisala k tebi, dok su mi oni o tebi često i mnogostruko 
naklapali samo riječju i u knjigama mnogim i velikim. 
Govorili su: Istina, istina, i mnogo su mije spominjali, ali 
je nigdje ne bijaše u njima” ( Isp 3,6,10). Iz današnjeg 
gledišta mi je jasno, zašto je to bilo tako: Kristova imena 
ne bijaše tu! 

Pitanje o Bogu je suštinsko pitanje 
čovjekove opstojnosti. Nema nijednog 
zdravog ljudskog bića koje se barem 
ponekad nije zapitalo o vlastitom ži- 
votu, o svijetu koji ga okružuje, kao i o 
smislu svega toga. Na taj se način 
čovjek ujedno pita i o Bogu, iako mož- 
da toga nije ni svjestan, a moglo bi se 
reći da u nekom početničkom smislu i 
fdozofira. 


Pored svega, družeći se s velikim filozofima, i sam sam 
se vrlo često osjećao uzvišen, kao što sam već 
spomenuo, ali u dubini duše osjećao sam duboko 
nezadovoljstvo i prazninu. To je i razumljivo: vjeru sam 
izgubio, a nikakvu drugu istinu i smisao nisam našao. 
Činilo mi se da je povratak vjeri nemoguć, pa sam 
intuitivno nastavio s mukotrpnim i vrlo često 
nepodnošljivim istraživanjem, koje je s vremenom 
postajalo sve teže, ispraznije i besmislenije. U takvim 
okolnostima sam gotovo nesvjesno znao posegnuti za 
‘Knjigom nad knjigama’. Opet se pozivam na velikog 
crkvenog autoriteta: “Odlučio sam duh svoj usmjeriti na 
proučavanje Svetoga pisma, da vidim kakvo je. I evo 
što vidim: to je nešto što nije shvatljivo oholima a nije 
otkriveno ni djeci. Zdanje je to s niskim ulazom, no unutra 
je visoko i uvijeno tajnama. Moja je mudrost bježala od 
biblijske skromnosti, a moja oštroumnost nije prodirala u 
njezine dubine... Nadut od oholosti činio sam se sam 
sebi velik” (Isp 3,5,9). Ili na drugom mjestu: “Ja, koji 
vam govorim, bio sam jednom prevaren, kad sam se 
kao mladić približio Svetome pismu. Približio sam mu 
se, ne kao onaj koji ponizno traži, već kao onaj koji oholo 
želi raspravljati. . . Usudio sam se s ohološću tražiti ono 
što samo ponizni mogu naći. Kako ste sretni vi sada. . . 
Stojite kao djeca u gnijezdu vjere i hranite se duhovnom 
hranom. Jadna li mene, koji sam se smatrao sposobnim 


za let tada! Napustivši gnijezdo, pao sam prije negoli 
sam poletio...” ( Serm 51,5,6). 

Izmučen i rastrgan uzaludnim pokušajima u pronalaženju 
temeljnog, sveobuhvatnog i bezuvjetnog smisla 
cjelokupne povijesti i ljudske opstojnosti, zapadao sam 
sve više u doživljaj potpunog apsurda, odnosno 
besmislenosti. U takvom duševnom ozračju, moji posebni 
miljenici i sudrugovi u bolnom doživljavanju stvarnosti, 
bili su duhovni velikani književnosti i filozofije, moglo bi 
se reći i psihologije: F.M. Dostojevski, J.VV.Goethe, 
F. Nietzsche i francuski nobelovac A. Camus. U 
takvom “društvu” definitivno sam prestao uzimati u ruke 
Sveto pismo i odlaziti na Svetu misu, što je imalo pogubne 
posljedice za moj osobni, intimni i društveni život, koji je 
sve više poprimao obilježja pravog očaja. Samo 
nezaslužena milost Gospodina Isusa Krista, našega 
Otkupitelja i Spasitelja, me izvukla iz toga mraka, kojeg 
sam si sam natovario iz čiste oholosti i nezahvalnosti. 

Doživljaj apsurda i njegove posljedice 

Uistinu, besjeda o križu ludsot je onima koji 
propadaju, a nama spašenicima sila je Božja (1 Kor 
1,18). 

Upropastit ću mudrost mudrih i odbacit ću umnosl 
umnih. Gdje je mudrac? Gdje je književnik? Gdje 
je istraživač ovoga svijeta? Zar ne izludi Bog 
mudrost svijeta? Doista, kad svijet u mudrosti Božjoj 
Boga ne upozna mudrošću, svidjelo se Bogu 
ludošću propovijedanja spasiti vjernike (1 Kor 1,20- 
21 ). 

Pitanje o smislu čovjekovog života je nezaobilazno, teško 
i ključno pitanje, kako tijekom cjelokupne povijesti 
čovječanstva svih kultura, s nezamislivom i 
zastrašujućom pojavom samosvijesti, tako i u današnje 
vrijeme. Nezaobilaznost ovog pitanja vrlo se jednostavno 
uočava u činjenici našeg svakodnevnog života, otkad 
postanemo svjesni sami sebe pa kroz cijeli naš razumni 
život. Čovjek stalno osjeća potrebu, neutaživu žudnju, 
odnosno bezuvjetan zov za smislom, koji mu se uvijek 
iznovice nameće i traži ispunjenje i sigurnost. Takav je 
doživljaj često bolan i pun tjeskobe, a ponekad dovodi i 
do očaja ili čak do pomračenja uma, pa i do samoubojstva. 
Ti doživljaji nas ne trebaju čuditi budući daje svatko od 
nas svjedok težine i svekolike složenosti ovog pitanja 
koja se očituje u kobnoj bludnji čovjeka kroz život i 
čovječanstva kroz povijest. Suštinski osjećaji žudnje za 
bezuvjetnim i apsolutnim smislom, jednim za sva 
vremena, koji će nas prožeti toliko potrebnom puninom i 
sigurnošću, otkloniti sve sumnje i iskušenja, kao da nije 

u cijelosti ispunjiv, kao da uvijek nešto nedostaje i čovjeka 
prepušta nezadovoljstvu i patnji koja ga tjera da traži 
uvijek dalje i više. 

Svijet koji možemo objasniti, makar i lošim razlozima, 
blizak nam je. Naprotiv, u svijetu iznenada lišenom iluzija 
i jasnoće čovjek se osjeća “strancem”. Radi se o 
progonstvu bez povratka jer je lišeno sjećanja na 
izgubljenu domovinu (. Knjiga Postanka ) ili nade u 
obećenu zemlju ( Otkrivenja ). Upravo je ta razdvojenost 
čovjeka i njegovog života doživljaj apsurdnosti. 

Suština ovog strastvenog doživljaja je zapravo u tom 
sučeljavanju ljudskog nastojanja da se svijet shvati i 
opravda i bezumna tišina svijeta. To je ono što nisam 
mogao zaboraviti i čega sam se grčevito držao. Na tu 
posljednju prekretnicu, na kojoj se misao koleba, stiglo 
je mnogo ljudi, ali se isto tako mnogo njih žurilo da iz nje 
iziđu. Dok su se neki odricali svog života, drugi su pak 
počinili samoubojstvo svoje misli. Pored doživljaja 
besmislenosti od kojega sam patio i na nekakav 
neobjašnjiv i nastran način “uživao”, bio sam svjedok i 
drugačijih doživljaja ljudi oko mene. Neki su ostajali, ili 
pak “skočili” u iracionalno - mistično (bijeg u 
transcendenciju), što se može jednostavno nazvati: vjera 
u Boga. Drugi su optimistično vjerujući u neograničenu 
moć razuma, baveći se znanošću, nostalgično žudili za 
davno izgubljenim “jedinstvom”, “sveobuhvatnim”, 
“zlatnim dobom”, “rajem” - kao izgubljenom domovinom. 
Vjeru sam izgubio, a u razum nisam povjerovao. Kao 
uostalom i svi iz mog navedenog literamo-filozofijskog 
“društva”, s iznimkom Dostojevskog, koji se svoje 
pravoslavne vjere nikada nije u potpunosti oslobodio, ali 
je zato s ostalima brutalno popljuvao moć razuma i 
razbora. 

To je za mene bilo vrijeme progonstva, suhog života, 
mrtvih duša. Uz to sam, zbog pretjerane refleksije izgubio 
onu neposrednost i lakoću postojanja koja tako bogato 
krasi sve one koji su pošteđeni oholog istraživanja baštine 
svjetskog mudroslovlja. Da bi se oživjelo, potrebna je 
milost, domovina ili samozaborav. Na milost sam još 
morao pričekati (dok splasne oholost i ubitačni ponos), 
dok se povratku u “izgubljenu domovinu” preko znanosti 
nisam mogao nadati, zbog iskonskog nepovjerenja u 
samostalnu moć razuma. Znanost je za mene bila - kao 
i za još jednog mog miljenika E.M. Ciorana - zbir 
vulgarnih nedoumica u svezi s kultiviranom glupošću, 
moglo bi se reći neka vrsta “mitologije” ili “poezije”; 
kao posljednja mogućnost bijega iz doživljaja apsurda 
ostao je samozaborav, koji se različito ispoljava s obzirom 
na čovjekove sklonosti: kroz umjetničko stvaranje, 
razvrat, kocku, alkoholne pare ili samoubojstvo. 

U takvom duševnom ozračju često sam se pitao: ima li 


Nema toga čovjeka, koji će, 
oslanjajući se na vlastite snage, 
odoljeti izazovima Zloga bez Bož- 
je pomoći. Ne zaboravimo da je 
Zloduh čisto duhovno biće i kao 
takav moćniji i inteligentniji 
od bilo kojeg čovjeka. 


smisla živjeti? Problem samoubojstva je za mene postao 
središnji filozofijski problem. Suditi o tome ima li ili nema 
smisla živjeti, znači odgovoriti na temeljno filozofijsko 
pitanje. Sve ostale filozofijske distinkcije sam doživljavao 
kao puku igrariju dokone gospode, koja je plod njihove 
obijesti proizašle iz oholosti, s izuzetkom rijetkih istraživača 
koji su svoje “zanose”, a ne puka “umovanja”, platili 
glavom. Veliki filozofijski sustavi su samo blistave 
tautologije, a svekolika filizofija je samo umjetnost finog 
pomicanja značenja, u koju zalutaju svi oni kojima je 
ponestalo zdrave, izvorne životne snage. 

Živio sam u besmislenom i bczbožnom svijetu bez nade, 
bez budućnosti i bez slabosti koja mi je tada izgledala 
gora od smrti. Ustrajnost i pronicavost su povlaštene 
osobine te neljudske igre u kojoj strast, revolt i sloboda 
izmjenjuju svoje replike. 

Strast se žestoko ispoljava u sumanutom i pohotnom 
“gutanju” knjiga i općepoznatih i vječno suvremenih 
proroka, u kojima sam nalazio samo trenutno ispunjenje 
i olakšanje, da bih nakon toga ostajao još prazniji i 
nezadovoljniji. To nas ne treba čuditi jer takva je logika 
grijeha. Međutim, neke mračne sile koje proistječu od 
zloga, su me gonile da i dalje ustrajem u takvom 
ponašanju koje se uklopilo u sveopće okruženje u kojem 
sam se kretao. To su bili različiti kafići, disco-barovi, 
noćni klubovi, kao i raskalašene privatne zabave iz kojih 
nije moglo izaći ništa pametno, dobro i korisno. Zato je 
bilo u izobilju svih mogućih stimulansa za isfrustrirane, 
koji bi kod korisnika izazivali maglovite privide punine, 
važnosti i sreće. Ukratko, to je bio pravi sajam taštine i 
raznovrsne gluposti koji je još više poticao naše isprazno 
samoljublje. Nije potrebno posebno naglašavati da su se 
svi ti proizvodi Zloga izvanredno uklapali u moju življenu 

Živio sam u besmislenom 
i bezbožnom svijetu bez 
nade, bez budućnosti i bez 
slabosti koja mi je tada 
izgledala gora od smrti. 


filozofiju besmisla, koja mije, pored svekolikog ništavila, 
na nekakav nastran način i laskala da pripadam uskom 
krugu “izabranih”i “posebnih”. Jer biti kao ostali, značilo 
je utopiti se u sveopću ”masu” bezličnih i postati “ovca” 
u rukama različitih manipulatora, moćnika, izrabljivača i 
pokvarenjaka. Moram svakako istaknuti, da smo u 
takvom bezbožnom i besmislenom svijetu bivali svi 
podjednaki sradalnici (netko od nekoga i na nekakav 
način), ali bar u mom slučaju i bližoj okolini nije bilo 
svjesnih i smišljenih namjera nekome nanijeti zlo ili ga 
klasično iskoristiti, u bilo kojem smislu. Međutim, 
lakomislenog i neodgovornog ponašanja, sa svim 
nesagledivim posljedicama, bilo je u izobilju. Neka nam 
svima Bog oprosti na toj nesmotrenoj mladalačkoj ludosti. 
Bio sam vrlo često žrtva i metafizičkog revolta, zbog 
nepravednog stanja u kojem sam se, po mom mišljenju 
nalazio. Naime, poput Dostojevskog sam bjesnio, jer 
posredstvom razuma, na moje temeljno pitanje o 
sveobuhvatnom smislu čovjekove opstojnosti i svekolike 
povijesti, nisam nalazio odgovor koji bi me u potpunosti 
zadovoljio i usrećio. Smatrao sam daje ova komedija od 
strane prirode - koju zovemo život i svijet - i koju ne 
razumijem i koju nikada i neću razumjeti, savršeno 
besmislena i daje s moje strane čak uvredljivo prihvatiti 
je igrati. U neporecivom svojstvu tužitelja i svjedoka , 
optužena i suca, osuđivao sam ovu prirodu koja je, s 
tako besramnom bezobzirnošću, učinila da se rodim za 
patnju. Ta pobuna protiv čitavog svemira graničila je s 
ludošću, a proistjecala je iz ranjene i nečuvene sujete 
koja je neposredni plod oholosti. 

Nakon strasti i revolta, čarobni i osebujni osjećaj izborene 
slobode obuzimao je moje biće kao još jedna posljedica 
doživljaja apsurda. Pri tome ne mislim na slobodu koja 
bi bila na nečiju štetu, jer je u bezbožnom svijetu sve 
dopušteno. Radi se o metafizičkoj slobodi pojedinca koji 


je pobijedio život i svijet pobunom. Ovu slobodu prvi je 
objavio Dostojevski kroz lik inžinjera Kirilova, osobe iz 
“Bjesova”. On zaključuje: pošto Bog ne postoji sve je 
besmisleno i to je dostatan razlog za samoubojstvo. On 
želi ubiti da bi potvrdio svoju oholu nepokornost i novu i 
strašnu slobodu da postane čovjek -Bog. Jer ako Boga 
nema, on je Bog. Ovo se ne smije doslovno shvatiti jer 
Kirilov nije žrtva nekakve megalomanske obmane. On 
precizira da ne govori o Bogu-čovjeku, zamišljajući 
zapravo da se Isus umirući na križu nije našao u raju, 
spoznajući tada beskorisnost vlastite žrtve. U tom smislu 
je Isus samo žrtva prirodnih zakona kao i svi ostali 
smrtnici, s bitnom razlikom: on je čovjek-savršenstvo 
jer je ostvario najapsurdniji život. On nije Bog-čovjek, 
već čovjek-bog. Dakle, božanstvo o kojem je riječ, posve 
je zemaljsko. Postati bog, to znači samo biti slobodan na 
ovoj zemlji i ne slušati besmrtno biće, što ima zastrašujuće 
i bolne posljedice. Za Kirilova, kao i za Nietzschea, ubiti 
Boga znači sam postati bog - to jest već na ovom svijetu 
ostvariti vječni život, o kojem govori Evanđelje. Zajedno 
s Kirilovim ni ja nisam vjerovao u budući vječni život, 
nego ovozemaljski vječni život, koji se u izuzetnim i 
osebujnim trenucima doživi kao da vrijeme odjednom 
stane i počinje vječnost. Takvi trenuci su ključni za 
doživljaj “satorija” koji je suštinski u zen-budizmu, a 
nazivaju se paradoksalno “vječno sada”. 

Dakle, ovim metafizičkim zločinom (ubojstvo Boga), 
čovjek postiže strahovitu slobodu i samoubojstvo je tada 
suvišno. Bilo bi besmisleno ubiti se nakon što smo osvojili 
slobodu, tako što namje svejedno da li živimo ili ne, jer 
su i život i svijet potpuno besmisleni i zbog toga što ne 
postoji Bog koji bi dao bezuvjetni, sveobuhvatni i apsolutni 
smisao svemu. Tko ovo spozna, car je i živi slobodno, 
kao čovjek-bog, jer je u svakom trenutku svjestan da 
postoji “izlaz” iz apsurda - samoubojstvo. Netko bi mogao 
zapitati: zašto se ti ljudi bez Boga i smisla ne ubiju? 
Odgovor glasi: carevi se ne ubijaju jer ih upravo ta 
sloboda i mogućnost da se ubiju, održava na životu. 

Ali ljudi “to” ne znaju, oni “to” ne osjećaju. Kao i u 
Prometejevo doba oni gaje slijepe nade, kako to 
Dostojevski ističe: cijela se povijest svijeta, sve do 
njegove objave, sastojala u čovjekovom izmišljanju Boga 
da se ne bi ubio, zbog nedostatka velikodušnosti da se 
održi u sveopćoj besmislenosti. 

Kao što se vidi iz rečenoga, nisam poznavao nikakvu 
akademsku filozofiju kao logički koherentan i 
konzistentan sustav apstrakcije, koje su zasnovane na 
konvencijama. Negirao sam i bilo kakvu religiju ili 
duhovnost kao i sve vrste znanosti. Ovako radikalno i 
ekstremno odbijanje svih tisućljetnih stečevina ljudskog 
uma, imalo je svoj izvor u suštinskom doživljaju 

besmislenosti čovjekovog života i svijeta u kojem živi. 
Istraživanje je poprimilo obilježje Zloga, jer sve što 
ničemu ne služi i ima svrhu u samom sebi, nosi Sotonsko 
obilježje. Filozofija se može opravdati jedino kao uvod u 
teologiju, bez nje je ona potpuno besmislena - Sizifov 
posao, ili parafrazirajući veliku židovsku obraćenicu i 
Husserlovu asistenticu E. Stein - studij filozofije je 
neprestano hodanje nad ponorom. 

Da zaključim: doživljaj apsurda nastaje iznenada, 
neočekivano - kada nestane iluzija o smislenom poretku 
svijeta i iskrsne pitanje o smislu, kao najvažnije pitanje 
čovjekovog života. Apsurd je nepodnošljiv pa ljudi traže 
izlaz - ili u transcendenciji, oko koje se treba pomučiti i 
zaslužiti je, odnosno doći do nje uz pomoć Božje milosti, 
ili u idejama koje, nadvisujući život, daju trajni smisao. 
Sve su to tek samozavaravanja onih koji su preslabi da 
podnose besmisao bitka. Samo hrabrost, čvrstoća, 
muževnost osposobljavaju nas da jasno sagledamo 
apsurdni igrokaz svijeta. U tom kontekstu je smiješna 
oholost filozofijske tradicije. Iz doživljaja apsurda su 
nastale tri značajnije posljedice: strast, revolt i sloboda - 
koja je zapravo velika žudnja za ljubavlju. Ukratko, moja 
se filozofija konačno svodila na to da životu kakav jest 
treba pogledati u lice, umjesto da se zanosimo pustim 
željama i nadama. Ipak, u dubini duše sam slutio da od 
vladavine apsurda spašava jedino misterij i osebujnost 
ljubavi. 

Završio bih ovo poglavlje riječima “svetice milosrđa” 
koja je obilježila ovo stoljeće: “Sve riječi bit će beskorisne 
ako ne dolaze iz dubine srca. Riječi koje ne šire Kristovo 
svjetlo množe tamu... Bitno nije ono što mi kažemo, nego 
ono što nam Bog govori i ono što On poručuje drugima 
preko nas” ( Majka Terezija). 

Obraćenje 

Tražit ćete me i naći me jer ćete me tražiti svim srcem 
svojim (Jer 29,13). 

Zaista, kažem vam, ako se ne obratite i ne postanete 
kao djeca, nećete ući u kraljevstvo nebesko (Mt 
18,3). 

Zaista, zaista, kažem ti: tko se ne rodi nanovo 
odozgor, ne može vidjeti kraljevstva božjega! (Iv 3,3). 

I neupućenom čitatelju odmah upada u oči da su ideje, 
osjećaji i doživljaji kroz koje sam prošao i te kako opasni 
po čovjekovo duševno zdravlje i duševni mir. Nije suvišno 
ponovno istaknuti, da sam sve to prolazio ostajući ponizno 
u katoličkoj vjeri, kao što to čine moji profesori i neke 
moje kolege, ne bi bilo većeg povoda za zabrinutost. U 
tom smislu, namjera je ovoga članka, osim edukativne, i 


Biti kao ostali, značilo je 
utopiti se u sveopću ”masu ” 
bezličnih i postati “ovca” 
u rukama različitih manipula- 
tora, moćnika, izrabljivača i 
pokvarenjaka. 


preventivna. Moram naglasiti da ozbiljnost, dubina i 
složenost ove teme daleko nadilazi okvire ovoga rada. 
Međutim, tko ima želju da se podrobnije upozna, kakve 
sve posljedice po ljudski duh mogu imati bezbožne ideje, 
osjećaji i čini, neka se zdušno “pozabavi” velikim djelom 
F.M. Dostojevskog. Koliko je po pitanju vjere i sam pisac 
bio proturječan, dojmljivo potvrđuje i nekoliko misli iz 
njegovog pisma upućenog N.D. Fonvizinoj iz 1854. 
godine: “Kako me je strašno mučila (i još uvijek muči) 
ta žarka žudnja za vjerovanjem, a što je ona jača, to više 
dokaza imam protiv vjere... nema ništa ljepše, dublje, 
privlačnije, razumnije, srčanije i savršenije... od 
Spasitelja... Reći ću i više: kada bi mi netko došao s 
dokazom daje Krist izvan istine, i kada istina doista ne 
bi bila kod Krista, ja bih radije bio s Kristom, nego s 
istinom” ( B . 62 f). Ipak je ta divovska životna borba s 
Bogom, ovog velikana, završila s Evanđeljem na 
usnama. 

Sto se pak obraćenja tiče, ona se očituju na onoliko 
načina, koliko ima obraćenika, zbog nadasve subjektivnog 
doživljaja koji je izuzetno teško priopćiti riječima. To nas 
ne treba čuditi, jer je jezik kao medij prilično ograničen i 
nesavršen kada su u pitanju osebujna i profinjena kretanja 
duše. Glazba je daleko najprijemčivija za takvu vrstu 
priopćavanja. Za one koji bi se željeli podrobnije upoznati 
s različitim slučajevima obraćenja, navest ću samo neke: 
sv. Augustin, sv. Ignacije, Ch. de Foucauld, T. 
Merton, E. Cardenal, E. Stein, T. Goričeva - uz 
čitav niz ruskih intelektualaca i mnogi drugi. 

Sama riječ ‘obraćenje’ doista znači: okrenuti se u drugom 
smjeru, promijeniti mišljenje, povratiti se. U religijskom 
smislu se ta riječ višestruko tumači kao: kajanje, 
preporod, primanje milosti, stjecanje sigurnosti. K. 
Jaspers ističe da su uz divljenje, strahopoštovanje i 

‘granična stanja’ u čovjekovom životu (velike krize, 
razočaranja, gubitak prvotnih vrijednosti), uzrokom prvih 
početaka filozofiranja. Moglo bi se reći da su ovako 
duboki doživljaji bili pokretači i mnogih obraćenja, koji 
mogu biti nagli, iznenadni ili pak, postupni. To se događa 
u zavisnosti od životnih okolnosti u kojima se pojedinac 
nalazi, kao i o njegovim duševnim i tjelesnim svojstvima. 
U mom slučaju se povratak vjeri u Isusa Krista, koju 
sam “usisao s majčinim mlijekom”, zbivao postupno. 
Dakle, temeljni doživljaj apsurda, besmislenosti čitavog 
svemira i sveukupne povijesti ljudskoga roda, kao i 
vlastitog života, prožimao je čitavo moje biće. To je bio 
moj duboko proživljeni filozofski stav, kao kruna 
desetogodišnjeg otpadništva od vjere i samotne bludnje 
po duhovnim bespućima. Tada sam imao trideset godina 
i počeo studij filozofije kod Družbe Isusove, stoje ujedno 
bio i moj spas. Vječna je hvala i slava Gospodinu koji se 
smilovao meni grješniku. Kršćanima je potpuno shvatljivo 
daje tmuran život bez Božje blizine i sigurnosti, lišen 
prepoznatljive vjerske ljubavi i vedrine, koju sam redovito 
imao prilike promatrati na licima mojih profesora, kolega 
i posebno naše drage tajnice. To nas ne treba čuditi kada 
je pisano: Po ovom će svi znati da ste moji učenici: 
ako budete imali ljubavi jedni za druge ( 7v 13,35). 
Bitno je naglasiti da takvo ponašanje nije bilo povremeno, 
već tijekom čitavog mog višegodišnjeg studija, bez ijednog 
neurotičnog ispada koji su tako česti na državnim 
učilištima i ustanovama. Ova činjenica me naprosto 


oduševila i u dubini duše sam otkrio plamičak davno 
zaboravljene vatre ljubavi, koju nam je Stvoritelj 
udahnuho svakome ponaosob. Nažalost, mnogi ljudi su 
od te ‘svete vatre’, svojom oholom nesmotrenošću i 
poradi moćne lukavštine Zloga, uzgojili umjesto ognja, 
pepeo. To oduševljenje je bio prvi značajniji korak mog 
obraćenja, koje će trajati do konca studija. Ono mi je 
došlo u zadnji tren, jer sam već potpuno izmučen kobnim 
nedostatkom apsolutne, bezuvjetne i sveobuhvatne 
ljubavi, za kojom sam toliko žudio, bio u velikoj opasnosti 
zbog mučne dileme: odustati ili nastaviti tražiti. Božjom 
milošću smogao sam dovoljno velikodušnosti i krenuo 
dalje. Da nađem Istinu, trebao sam svladati glavnog 
neprijatelja duše, oholost, zbog koje sam i postao žrtva 
strašnog i nepodnošljivog nihilizma. To i nije išlo tako 
jednostavno, jer kada se to najveće nedjelo Zloduha 
jednom nastani u duši, nemoguće gaje istjerati bez Božje 
pomoći, koju zbog nedostatka vjere nisam niti mogao 
zazivati. Milost je opet učinila svoje. 

Tijekom studija nakon svakog položenog ispita (moram 
priznati da skolastičke kolegije nisam uzimao suviše 
ozbiljno), bivao sam sve nezadovoljniji i prazniji. Profesori 
su me (kao i sve studente) hrabrili i sokolili da iskreno i 
uporno nastavim s traženjem Istine, za koju sam bivao 
sve uvjereniji da se nalazi u dubini moje duše. Tada sam 
nejasno nazirao da bi ta Istina trebala biti Ljubav. Nisam 
mislio na nesavršenu svjetovnu ljubav, nego na apsolutnu, 
bezuvjetnu, božansku Ljubav. Kod Plotina sam našao 

upravo ono što mi je bilo potrebno, naime, poziv na 
sabranost: “Uđi u se i razmatraj!” (Enn 1,6). To je za 
mene bilo drugo važno otkriće ka mom duševnom 
smirenju, punini i sigurnosti. U takvom neizvjesnom 
raspoloženju osjećao sam da vodim duhovnu borbu na 
život i smrt, jer bez ljubavi života nema. Tako je to bilo 
barem u mom slučaju, jer sam snažno osjećao da mi se 
srce još nije usalilo, iako sam bio pogubno blizu da mi se 
to dogodi. Na moju sreću, često sam se u Božjoj kući 
Družbe Isusove, na Jordanovcu, sretao s mojim 
profesorom antičke filozofije i teodiceje (filozofije o 
Bogu), p. Nikolom Stankovićem. Više puta smo u 
prijateljskom (s njegove strane i dušobrižničkom) 
ugođaju započinjali neformalne razgovore, koji su mi bili 
ugodni i nadasve poučni i korisni. Naime, moj štovani 
profesor je vjerojatno u meni primijetio veliku žudnju za 
Bogom (što nije moja privilegija), i ujedno vrlo čestu 
neraspoloženost. Znao me je zapitati: “Kako to da ti još 
nisi shvatio daje ljubav najvažnija?” Odgovorio sam: 
“Napokon sam to shvatio, ali nažalost, samo shvatio.” 
Na što mi je on rekao: “Ako to želiš i doživjeti, nemoj 
čekati od drugih da dobiješ ljubav, već prije svega ti sam 
širi ljubav oko sebe, pa ćeš s vremenom osjetiti kako te 
u duši preplavljuje Božja Ljubav. Svatko od nas je dobio 
makar iskru ljubavi, a naš bezuvjetni zadatak je da od te 
iskre napravimo požar ljubavi.” Jer, paradoks ljubavi je 
takav da, što je više dajemo ona više navire, što nije ni 
čudno, kada nam je ovaj najuzvišeniji i najplemenitiji 
osjećaj udahnuo Stvoritelj. To je za mene bilo odlučujuće 
otkriće, nakon kojeg su došli preduvjeti mog konačnog 
obračuna s apsurdom i nihilizmom, kao i sa zen- 
budizmom koji ja za mene bio kruna istočnjačke 
duhovnosti. Rastao sam se s dragim profesorom uz još 
jednu njegovu spasonosnu napomenu: “Ako doista želiš 
da te u duši obasja Božje svjetlo, prestani već jednom 
čitati te mračnjake, ima toliko od Boga nadahnutih knjiga. 
Evo, počni s ‘Ispovijestima’ sv. Augustina.” 

Poput mnogih ljudi, primio sam bogate blagoslove, čitajući 
nadahnutu autobiografiju velikog sveca i teologa. Uvidio 
sam da nisam poznavao ‘način traženja’ Istine, a to je 
bio božanski autoritet. Filozofi su se u svojoj preuzetnosti 


Svi naši problemi i 
problemi svijeta dolaze 
zbog otpadništva od Boga. 


previše oslanjali na vlastite snage, a ja sam se iz iskustva 
uvjerio da je to slab oslonac. On kaže: “Jasno vidim 
koja je razlika između preuzetnosti i priznanja. Između 
onih koji vide kamo treba ići, a ne vide kako, i puta koji 
vodi u blaženu domovinu, koju nam treba ne samo gledati, 
već u njoj i prebivati” (Isp 7,20,26). Na drugom mjestu: 
“...samo autoritet može otvoriti vrata onima koji žele 
shvatiti velike i skrivene stvarnosti” (De ordine 2,9,26). 
Odustao sam od dugogodišnjeg oholog i preuzetnog 
istraživanja, shvativši da sreća nije u samom istraživanju, 
već u posjedovanju Istine. Put za to sam našao u 
poniznom priznanju Isusove Božanske Osobe i davanju 
razumski utemeljenog, slobodnog pristanka vjeri (po- 
vjerenju) u Boga. Vjera treba božanski autoritet na koji 
se oslanja, a to je Sveto pismo, koje počinjem iznova 
čitati i doživljavati u novome svjetlu. Vjera mi je dala 
potpuno novi (obraćeni) pogled na cjelokupnu stvarnost 
i vlastiti život. 

Umjesto oholosti - poniznost i poniznošću dana vjera i 
po vjeri Istina. Ali, čin vjere ostaje nedjelotvoran ukoliko 
ga ne oživljava život po Duhu Svetomu, Duhu Ljubavi. 
Vjera se ne protivi da bude zasjenjena ili kušana, naprotiv, 
ona se kroz kušnje potvrđuje i pročišćujc i sve se više 
odvaja od čisto ljudskog uvjerenja. Sada vidim da je 
bezuvjetni smisao našeg života, neprekidno nastojati biti 
stalno protočan za Duha Svetoga, jer svetost, na koju 
smo svi pozvani (svatko prema svojim uvjetima), znači 
savršeno bezuvjetno ljubiti, kao što nas je Isus učio. 
Želio bih na kraju iz obraćeničkog gledišta, služeći se 
Svetim pismom, pokazati kako gledam na mudrost kojoj 
sam se toliko želio približiti: 

Svaka mudrost je od Gospoda i s Njime je dovijeka 
(Sir 1,1). 

Strah Gospodnji početak je mudrosti, s vjernima je 
ona stvorena u utrobi majčinoj (Sir 1,14). 

Strah Gospodnji vijenac je mudrosti, koji cvate 
mirom i zdravljem (Sir 1,18). 

Uđite na uska vrata! Jer široka su vrata i prostran 
put koji vodi u propast i mnogo ih je koji njime idu. 

0 kako su uska vrata i tijesan put koji vodi u život 

1 malo ih je koji ga nalaze! (Mt 7, 13-14). 

Pozdravljam čitatelje uz opomenu T. Kempenca: 

Neka čovjek ne ispituje znatiželjno tajne 
sakramenata, nego ponizno nasljeduje Krista 
podvrgavajući svoj razum svetoj vjeri (Nasljeduj 
Krista IV, 18). 

I uz Pavlov Hvalospjev ljubavi (1 Kor 13). 

Ne zaboravimo, svi naši problemi i problemi svijeta dolaze 
zbog otpadništva od Boga. Želim svima obilje darova 
Duha Svetoga i Božjega blagoslova. ■ 

TREĆA 

NAUČITELJICA CRKVE 


N a misijsku nedjelju, 19. 

listopada ove godine, 
proglasio je papa Ivan Pavao II. 
Tereziju od Djeteta Isusa i Svetog 
Lica naučiteljicom Crkve i tako je 
stavio uz njezinu Majku - Tereziju 
Avilsku i Katarinu Sijensku. Kada 
je Papa navijestio taj događaj 
prilikom zatvaranja Svjetskog dana 
mladeži u Parizu, 24. kolovoza, 
milijun mladih primilo je ovu 
odluku sa pljeskom, usklicima 
radosti i vijorenjem barjaka. Papa je 
tom prilikom opisao osobu, nauk i 
razlog za proglašenjem Naučitcljice, 
nakon “pažljivih studija” i “brojnih 
zahtjeva” sveopće Crkve. 

“Evo najveće svetice suvremenog 
doba”, rekao je sv. Otac Pio X. 
pokazujući na sliku s. Terezije kad 
je u Rimu započeo proces za 
proglašenje blaženom. Papa Pio XI. 
nazvao je Tereziju “Zvijezdom 
svoga pontifikata” i sigurnim putem 
kroz tamu našeg vremena. 

Albino Luciani, kasnije papa Ivan 
Pavao I., nakon što je kao 
sedamnaestogodišnjak pročitao 
Terezijin životopis, kaže daje to za 
njega bio grom iz vedra neba. 

Ove godine slavimo stogodišnjicu 
smrti sv. Terezije od Djeteta Isusa. 
Terezijina duhovnost je gotovo 
neopazice prodrla na sve kontinente, 
upravo potvrđujući ono što je 


O liku i djelu sv. 
Terezije od Djeteta 
Isusa i Svetog Lica, 
nedavno proglašene 
naučiteljice Crkve, piše 
SREĆKO RIMAC. 


obećala prije svoje smrti: “Osjećam 
da ulazim u počinak... No vidim da 
moje poslanje tek počinje, poslanje 
da učinim da ljube dragog Boga kao 
što gaja ljubim, da dušama darujem 
svoj mali put. Ako dobri Bog usliši 
moje želje, moje će nebo proći na 
zemlji do konca svijeta. Da, želim 
provesti svoje nebo čineći dobro na 
zemlji.” 

Djetinjstvo 

Terezija Martin rođena je 2. siječnja 
1873. godine u Alenfonu u 
Francuskoj kao deveto i najmlađe 
dijete svojih roditelja. Louis 
Martin, Terezijin otac, bio je urar i 
draguljar, rođen u Bordeauxu. Zelia 
Martin, rođena Guerin, Terezijina 
majka, u Alenfonu je još prije udaje 
za Louisa Martina imala trgovinu 


čipkama. Nakon vjenčanja Louis 
odustaje od svojega zanimanja i 
pridružuje se supruzi u trgovini 
čipkama. Važniji od zarade i 
poslovnog uspjeha bio im je skladan 
obiteljski život i ne samo vremenita 
nego i vječna sreća njihove djece. 
Zbog njihova uzornog i svetog 
života, papa je oboje proglasio 
“ venerabilis ”, dostojnim oltara. 
Oboje su u mladosti željeli poći u 
samostan, ali oboje su bili odbijeni. 
Bog je s njima imao druge planove. 
Umjesto njih u samostan je pošlo 
svih pet njihovih kćeri. Ovi sveti 
roditelji su svoju želju za svetošću 
prenijeli i na svoju djecu, posebno 
na Tereziju: kao djevojčica 

promatrala je zviježđe Oriona i 
zapazila u njemu oblik slova T. 
“Gledaj, tata, moje ime je zapisano 
na nebu!” 

Od devetero djece dva su bila 
dječaka a sedam djevojčica. Osobna 
imena svih devetero sadržavala su 
u sebi i ime Blažene Djevice Marije. 
Oba dječaka i dvije djevojčice umrli 
su već kao djeca, a svih pet kćeri 
koje su ostale žive kasnije su postale 
redovnice. Četiri su stupile u Karmel 
u Lisieux-u, a peta je ušla u Družbu 
od Pohođenja. 

Terezija ovako opisuje svoje 
roditelje: “Dragi Bog dao mije oca 
i majku koji su bili dostojniji neba 

nego zemlje. Molili su Gospodina 
da im dade mnogo djece i da ih uzme 
za sebe.” Nakon što je Terezija 
otkrila svoje zvanje otac je, kako 
piše Terezija “...došao do uvjerenja 
daje moja želja - želja samoga Boga, 
i zato je u svojoj dubokoj vjeri 
kliknuo da mu dragi Bog iskazuje 
veliku čast što od njega tako traži 
njegovu djecu.” 

Kao najmalađa, Terezija je bila 
“tatina mala kraljica” i ljubimica 
cijele obitelji. U petoj godini života 
umire joj majka, a otac sa svojih pet 
kćeri seli se u Lisieux. Terezija 
izabire sestru Paulinu za svoju 
drugu majku. Za Paulinu Terezija 
piše: “Ti mi ništa nisi propuštala, ali 
mi nikada ništa nisi predbacivala 
neutemeljeno.” Paulina i Marija 
brinu se za Terezijino obrazovanje. 
“Nisam baš osobito lako učila, ali 
sam imala dobro pamćenje. 
Katekizam, a nadasve biblijsku 
povijest jako sam voljela, učila sam 
to s veseljem, ali gramatika mi je 
često natjerala suze na oči...” 

Sa osam i pol godina umjesto sestre 
Leonije odlazi na školovanje u 
opatiju kod benediktinki. Pet godina 
provedenih u zavodu Terezija 
naziva najtužnijim u svome životu i 
da joj nije bilo sestre Celine kaže da 
ne bi mogla izdržati niti jedan 
mjesec, a da ne oboli. Sestra Paulina 
nije shvatila ozbiljno obećanje dano 
Tereziji da će je čekati dok ona 
naraste i da zajedno pođu u pustinju, 
nego ulazi u Karmel gdje dobiva ime 
Agneza od Isusa. Tereziju taj 
rastanak jako pogađa i kaže da do 
tada život nije vidjela tako žalosna. 
Lilaje gorke suze jer, kako kaže, još 
nije shvaćala radosti žrtve. 

Ubrzo obolijeva od nepoznate 
bolesti za koju liječnici nisu znali 
pronaći lijek, a Terezija kaže da je 
ta bolest zasigurno dolazila od đavla 
koji je bio bijesan zbog Paulininog 
ulaska u Karmel. Terezijin otac daje 
da se služi devet misa za njezino 



ozdravljenje. Za vrijeme te 
devetnice ukazala se Marija Tereziji 
i nakon osmijeha Marijinog 
nestadoše sve Terezijine muke. U 
dvanaestoj godini svanuo je njezin 
“najljepši dan među mojim danima” 
- dan njezine prve Pričesti. Iste 
godine monsinjor Hugonin 
podjeljuje joj sv. Potvrdu. U 
božičnoj noći 1886. Terezija prima 
milost da iziđe iz djetinjstva, tj. kako 
ona kaže “milost potpunog 
obraćenja”. “Te je sjajne noći, koja 
obasjava slatkoću Presvetog 
Trojstva, Isus, slatko Djetešce, od 
jednog sata, pretvorilo noć moje 
duše u bujicu svjetla.... on me je 
učinio jakom i hrabrom, naoružao 
me svojim oružjem, i poslije te 
blagoslovljene noći nisam nijednom 
bila poražena u boju, nego sam 
naprotiv išla od pobjede do 
pobjede...” 

Borba za ulazak u Karmel 

U Tereziji raste želja za ulaskom u 
Karmel. Htjela je ući u Karmel za 
Božić uoči svoga petnaestog 
rođendana. Na tome putu stajale su 
joj brojne prepreke, zbog njezine 
dobi. Prva koja ju je razumjela bila 
je njezina sestra Celina. Na Duhove 
otkriva Terezija svoje zvanje ocu 
koji dolazi do uvjerenja da je to 


također želja samoga Boga. Ujak 
Guerin protivi se njenom govoru o 
zvanju prije sedamnaeste godine jer 
kako je govorio: “Protivi se 
ljudskom razboru poslati djevojčicu 
od petnaest godina u Karmel.” No 
ipak je popustio i dopušta Tereziji 
da uđe u Karmel. 

No, poglavar Karmela kaže da ne 
može pristati na njezin ulazak u 
Karmel prije dvadest i prve godine. 
Terezija zato polazi s ocem biskupu 
u Bayeux da dobije njegovo 
dopuštenje. Biskup, međutim, 
misleći da će ugoditi ocu, pokušao 
ju je nagovoriti neka još ostane s 
ocem nekoliko godina. Bio je 
nemalo iznenađen i zadivljen kada 
je vidio da otac pristaje na njezin 
ulazak i da i on moli dopuštenje. No 
sve je bilo beskorisno. Ali Terezija 
ne odustaje. Za vrijeme svoga 
hodočašća u Rim Terezija moli 
dopuštenje za ulazak samoga 
Svetoga Oca Leona XIII. Sveti Otac 
joj govori da učini kako odluče 


Ono što je Toma More u 
svojoj odanosti znanosti, 
svojoj privrženosti 
engleskoj monarhiji 
i svojoj vjernosti 
evanđeoskoj poruci 
pokušao učiniti u 
vremenima europske 
renesanse, Terezija je 
izvela u zabiti Karmela. 

poglavari, a nakon ponovne molbe 
govori joj: "Hajde... hajde... ući ćeš 
ako dragi Bog to hoće!” 

Zadivljen pred tolikom ustrajnošću 
i upornošću Terezijinom koja toliko 
želi postati karmelićankom, biskup 
pristaje da može ući u Karmel. 
Majka Terezija od Gonzage javila 
je Tereziji pismom da je dobila 
odgovor od monsinjora na blagdan 
Nevine dječice, ali joj ga nije 
priopćila jer je odlučila da će joj 
ulazak odgoditi dok ne završi 
korizma. 

Na svetkovnu Blagovijesti 1888. 
ulazi Terezija u Karmel. “Cijela se 
obitelj našla na okupu da prisustvuje 
sv. Misi i da se pričesti. Pošto sam 
izgrlila sve članove svoje ljubljene 
obitelji, klekla sam pred svoga 
divnoga oca, moleći od njega 
blagoslov. Da mi ga dade, spustio 
se na koljena i blagoslovio me 
plačući... To je bio prizor kojemu su 
se morali radovati anđeli, videći toga 
starca kako prikazuje Gospodinu 
svoje dijete još u proljeće njegova 
života!... Nekoliko časaka poslije 
toga zatvorila su se iza mene vrata 
svete arke, i ondje me zagrliše 


Ako dobri Bog 
usliši moje želje, 
moje će nebo proći na 
zemlji do konca svijeta. 
Da, želim provesti svo- 
je nebo čineći dobro 
na zemlji. 


ljubljene sestre koje su mi bile kao 
majke i koje sam odlučila da odsada 
uzimam kao uzore u svojim 
djelima...” 

U Karmelu 

Habit karmelskoga reda oblači 10. 
siječnja 1889., a na Malu Gospu 
1890. polaže redovničke zavjete. 
Terezija je u Karmelu našla više 
trnja nego ruža. Od tatine “male 
kraljice” postaje samo jedna od 
sestara. Bog je vodi putem gole 
vjere. U uspomenama sestra 
Genoveva piše: “Cio njezin život 
prošao je u goloj vjeri. Nije bilo duše 
koja bi bila manje utješena u 
molitvi; povjerila mije daje sedam 
godina provela razmatrajući u 
najvećoj suhoći; njene godišnje 
duhovne vježbe kao i mjesečne bile 
su joj strašna muka. Pa ipak, držalo 
se daje bila preplavljena duhovnim 
utjehama, toliko su njene riječi i 
njena djela bila dirljiva, toliko je bila 
sjedinjena s Bogom.” 

Kroz devet godina provedenih u 
Karmelu Terezija je sazrela u ognju 
kušnji i vinula se do vrhunca 
kršćanskog života. Ona, žena velikih 
želja znala je živjeti iz ljubavi za 
Boga i ljude. Za one s kojima je 
živjela, bila je sama dobrota i 
požrtvovonost. U suočenju sa 
nemoći da postane sveta otkriva 
“Mali put”. Milosrđe Božje postaje 
središte cijelog njenog života. 
Shvatila je da Bog dolazi u susret 
čovjeku i željno čeka ljubav, a ne 
velika djela. Posve malena, s 
pouzdanjem dolazi pred Boga 
“praznih ruku” i predaje se srcem 
djeteta. 

Ono što je Toma More u svojoj 
odanosti znanosti, svojoj 
privrženosti engleskoj monarhiji i 
svojoj vjernosti evanđeoskoj poruci 
pokušao učiniti u vremenima 
europske renesanse, Terezija je 
izvela u zabiti Karmela. Iako se 


Mučeništvo je 
san moje mladosti. 


zatvorila iza rešetaka Karmela u njoj 
se nalazi neizmjerna želja za 
akcijom u svijetu i Terezija je htjela 
“ostvariti sva najherojskija djela.” 
Ona se želi boriti “za obranu Crkve”; 
želi “propovijedati”; želi biti 
“svećenik”; ali onda “samo jedno 
misijsko područje ne bi mi bilo 
dovoljno, htjela bih u isto vrijeme 
navješćivati evanđelje na svih pet 
kontinenata... Htjela bih biti 
misionarka ne samo nekoliko 
godina, nego bih htjela da sam to 
bila od stvaranja svijeta i da to 
budem do svršetka vjekova...” . 
Jedino polje djelovanja koje je 
Tereziji po mjeri jest cijeli svijet i 
sva povijest - dakle ništa manje 
negoli Božansko djelovanje. Ali 
kako dospjeti do visine Božanskog 
poslanja? Terezija daje jednostavan 
odgovor - po Ljubavi. “Shvatila sam 
da jedino ljubav oživljava udove 
Crkve, i kad bi se ljubav ugasila, ne 
bi više apostoli navješćivali 
Evanđelja, mučenici ne bi više htjeli 
prolijevati svoju krv... Shvatila sam 
da ljubav obuhvaća sva zvanja, da 
je ljubav sve, da ona obuhvaća sva 
vremena i sva mjesta... jednom 
riječju, da je ona vječna!... U srcu 
Crkve, svoje Majke, bit ću ljubav... 
tako ću ja biti sve... tako će se 
ostvariti moj san!!!...” Ljubav nije 
jedna od Božjih odlika uz 
pravednost, mudrost, 

sveobuhvatnost, nepredvidivost i 
ostalo. Bog je sama ljubav i samo 

Molitva i žrtva čine 
svu moju snagu, to su 
nepobjediva oružja koja 
mi je Isus dao, i koja su 
djelotvornija za duše 
od govorenja. 


ljubav. Duh Sveti je ljubav Oca i 
Sina. 

Na blagdan Presvetoga Trojstva 
1895. Terezijije bila dana milost da 
vidi jasnije nego ikada ranije kako 
je ljubav ono što Bog stvarno traži. 
Toga dana neizbrisivo je spoznala 
daje ljubav temelj ljudskog i Božjeg 
života te da ta ljubav nosi cijeli 
svijet. Ljubav tjera na akciju i 
Terezija kaže da bi iznad svega 
htjela proliti krv do posljednje kapi... 


“Mučeništvo je san moje mladosti.” 
Ljubiti za Tereziju uvijek znači “biti 
žrtva Milosrdne Ljubavi” ili 
“istrošiti svoj život.” Čin ljubavi po 
kojem Terezija želi biti u srcu 
Crkve, koji će je izjednačiti 
katolicitetu Crkve, i koji će je učiniti 
da ona u njoj djeluje od postanka do 
konca svijeta, ovaj čin je 
sudjelovanje u činu Isusovog 
umiranja na križu iz ljubavi. 
Terezija je hranila svoj život i svoju 
duhovnost na prečistim izvorima 
Riječi Božje. U vrijeme kad se 
Biblija nije čitala, ona je ostvarila 
ono što će Sabor kasnije tražiti od 
svih kršćana, posebice od 
posvećenih osoba: naučiti uzvišeno 
znanje Isusa Krista redovitim 
čitanjem Božanskih pisama. Vjerna 
zapovijedi Pravila, razmatrala je 
zakon Gospodnji danju i noću i 
bdjela je u molitvi. Kao i Terezija 
Avilska, njezina Majka, susrela je u 
Isusu živu knjigu, a poput sv. Ivana 
od Križa znala je svoj pogled 
ustaviti na Kristu. U doba kad je 
jansenistička duhovnost izobličila 


lice Božje, prikazujući ga 
jednostrano, čitanjem i 
razmatranjem Pisama Terezija 
otkriva pravo lice Boga Isusa Krista: 
Bog je milosrdni Otac-Majka koji 
nas poziva živjeti kao sinove i kćeri 
svoje u predanju i povjerenju 
prinesene njegovoj ljubavi. 

Kao i Terezija Avilska i Mala 
Terezija molitvu živi kao razgovor 
povjerenja i ljubavi s Bogom. Snagu 
koja odatle izvire prenosi u vlastito 
iskustvo: “Molitva i žrtva čine svu 
moju snagu, to su nepobjediva 
oružja koja mi je Isus dao, i koja su 
djelotvornija za duše od govorenja.” 
Terezijin mali put pouzdanja i 
ljubavi poziva nas da prijeđemo od 
Boga suca na Boga kao Oca-Majku, 
od nepouzdanja prema pouzdanju i 
predanju Bogu, od težnje za 
savršenošću prema težnji za Božjim 
zajedništvom, od kompliciranosti 
prema jedostavnosti, od zakona koji 
nas zarobljuju prema konkretnom i 
učinkovitom zakonu ljubavi koji 
oslobađa, od zasluga prema praznim 
rukama, od komplicirane molitve 

prema jednostavnom i 
kontemplativnom pogledu, od 
Marije nedostižive prema Mariji 
bliskoj iz Evanđelja. 

U predvečerje 30. rujna 1897. 
godine umire Terezija od 
tuberkuloze u svojoj dvadeset petoj 
godini. Iscrpljena bolešću, 
osjećajući da se bliži kraj njezina 
ovozemaljskog života, piše Terezija 
riječi pune pouzdanja: “Ja ne 
umirem, ja ulazim u život.” Godinu 
dana nakon smrti objavljeno je prvi 
puta njezino djelo “ Povijest jedne 
duše ”, koje je u proteklih stotinu 


Ja ne umirem, 
ja ulazim u život. 


godina prevedeno na brojne jezike. 
Papa Pio XI. proglašuje je 1923. 
blaženom, a 1925. godine svetom. 
Zaštitnicom misija proglašuje je isti 
Papa dvije godine kasnije. Ove 
godine, na zamolbu više od trideset 
biskupskih konferencija, među 
kojima i Hrvatske, Sveti Otac 
proglasio ju je crkvenom 
naučiteljicom. 

Terezija danas 

Svoj veliki uspon Terezija je 
doživjela između 1900. i 1950. 
godine. No i danas za njezinim 
spisima posežu mnogi učitelji 
duhovnosti. Ona uvijek očarava, jer 
je kod nje sve puno života i 
uvjerenja. Izrazi i riječi koje stalno 
upotrebljava: otac, ljubav, 

siromaštvo, predanje, pouzdanje..., 
mogu dirnuti svakoga - bio on 
teolog ili vjernik bez teološke 
naobrazbe. Kako je to rekao još 
Hans Urs von Balthasar, i sveci su 
“ locus theologicus” . Tako su već 
mnogi napisali o Tereziji svoje 


Shvatila sam da 
jedino ljubav oživ- 
ljava udove Crkve. 
U srcu Crkve, svoje 
Majke, bit ću ljubav... 
tako ću ja biti sve... 
tako će se ostvariti 
moj san!!! 


diplomske radove, magisterije i 
doktorske disertacije. 

Njezino štovanje se jako proširilo 
među vjernim pukom, tako da se 
njezina slika ili kip može naći u 
brojnim crkvama diljem svijeta, pa 
tako i u našoj domovini. Slobodno 
možemo reći da je, uz sv. Antu 
Padovanskog, sv. Terezija postala u 
današnje vrijeme najštovanija 
svetica među pukom. Imamo već 
mnogo družbi koje su nastale 
inspirirajući se na duhovnosti Male 
Terezije, a mnoge duše slijede 
upravo Terezijin put pouzdanja i 
potpunog predanja u ruke Božje. 
Svetost dviju njezinih “duhovnih 
kćeri” već je i Crkva priznala. 
Terezija de Los Andes (od Isusa) 
proglašena je svetom, a Elizabeta 
od Presvetog Trojstva blaženom. 
Svojom porukom o milosrdnom 
Bogu Ocu-Majci, o kojem je toliko 
govorio i papa Ivan Pavao I., čini se 
upravo pod utjecajem s. Terezije, 
ona je izazov našem vremenu za 
povratkom Ocu po Isusu Kristu na 
pragu trećeg tisućljeća. ■ 

DR. RUDOLF ECKERT 

PRVAK I APOSTOL HRVATSKOG KATOLIČKOG POKRETA 


U drugoj polovici XIX. i prvim 
desetljećima XX. st. većinu 
hrvatske inteligencije bio je zahvatio 
val filozofsko-religioznog libe- 
ralizma, koji zastupa neograničenu 
slobodu pojedinca ne samo u 
mišljenju, nego i potpunu slobodu 
na području svega javnog života. 
Drugim riječima, potpunu slobodu 
čovjeka i njegovu neovisnost od bilo 
kojeg autoriteta izvan njega samoga, 
pa i od Stvoritelja. U praktičnom 
životu takve ideje su se ispoljavale 
na filozofsko-religioznom planu kao 
protucrkvena, pa i uopće kao 
protuvjerska propaganda, na 
političkom planu kao etatizam, a na 
društveno-gospodarstvenom kao 
kapitalizam, u ono vrijeme još pravi 
mamonistički kapitalizam u kojem 
je dobit bila dignuta na najviši 
stupanj vrijednosti, kao božanstvo, 
mamon. 

Narušena sredina 

Kod nas u Hrvatskoj, gdje 
kapitalistički proizvodni odnosi nisu 
još bili dovoljno razvijeni, 
liberalističke ideje ispoljavale su se 
prvenstveno na filozofsko- 
religioznom području kao borbeni 
navodni antiklerikalizam. Takve 
ideje donosili su u Hrvatsku studenti 
i mladi intelektualci, koji su poradi 


Prilog o junaku 
katoličkog apostolata, 
dr. Rudolfu Eckertu 
(Travnik 1889. - Rijeka 
1915.), te o djelovanju 
laičkih pokreta u Hrvata 
s kraja XIX. i početka 
XX. stoljeća napisala je 
BENEDIKTA 
ZELIĆ-BUČAN. 


nepriznavanja pariteta zagrebačkom 
Sveučilištu studirali po velikim 
evropskim gradovima i gradovima 
tadašnje Austro-Ugarske Monarhije, 
gdje su protuvjerske i protucrkvene 
ideje propagirali i financirali krupni 
kapitalisti, slobodni zidari, 
marksistički socijalisti i drugi 
neprijatelji Crkve, a širili su ih 
najviše pomoću tiska. Međunarodna 
organizacija “Slobodna misao” 
(koja neodoljivo podsjeća na 
suvremeno Soroševo “Otvoreno 
društvo”) na svojem kongresu u 
Pragu 1907. god. već u prvoj točki 
od svojih 19 zaključaka obvezuje 
sve svoje članove, zapravo sve tzv. 
slobodne mislioce da se bore protiv 


svake vjere. A u posljednjoj, 19. 
točki zaključaka određuje se da se 
posebne komisije i povjerenici te 
organizacije imaju vršiti nadzor nad 
svim javnim vjerskim mani- 
festacijama i nad radom svećenika. 
U tom duhu radili su i hrvatski 
liberali i malobrojni socijalisti, 
pozivajući se pri tome na tadašnje 
svjetske autoritete, Haeckela, 
Darwina, Masaryka, Marxa i 
druge, makar su se ti razglašeni 
autoriteti, posebno Haeckel, u 
svojevrsnoj anticrkvenoj propa- 
gandi često služili poluistinama i 
otvorenim klevetama i lažima. 
Središnja izvještajna služba 
( Zentralauskunftstelle ) njemačkih 
katolika utvrdila je u roku od pet 
godina nešto oko 5000 dokazanih 
neistina i kleveta u liberalnim 
novinama protiv klera i pojedinih 
angažiranih katoličkih laika. 

Reakcija u Hrvatskoj 

Kao drugdje u Evropi, tako se i u 
hrvatskim zemljama javila reakcija 
na takav borbeni “antiklerikalizam”, 
koji se u nekim zemljama ispoljavao 
kao pravi progon Crkve, kao npr. 
Kulturkampf u Bizmarkovoj 
Njemačkoj. U obranu Crkve i 
kršćanskih načela najprije su se 
uključili klerički krugovi putem 

“Katoličkog lista” u Zagrebu i 
“Vrhbosne” u Sarajevu. No kako su 
te listove izdavali i uglavnom u 
njima surađivali svećenici, njihova 
obrana nije bila dovoljno dje- 
lotvorna, jer se razumijevala i kao 
obrana staleških, kleričkih interesa. 
Stoga se početkom XX. st. počinju 
organizirati i katolički svjetovnjaci. 
Poticaj za organizirani katolički 
pokret dao je krčki biskup, Slovenac 
rodom, Anton Mahnič. On je 1903. 
počeo izdavati reviju “Hrvatska 
straža” u kojoj su se izlagala 
prvenstveno teološko-filozofska, a 
i druga aktualna društvena pitanja u 
duhu nauka Katoličke crkve. On je 
dao i poticaj da se hrvatski katolički 
studenti na sveučilištima u većim 
gradovima Austro-Ugarske 


Monarhije organiziraju u društva i 
klubove, pak je kao prvo takvo 
katoličko akademsko društvo 1903. 
god. osnovana “Hrvatska” u Beču, 
potom “Antunović” u Pešti, 
“Preporod” u Grazu i druga. 

Kada je pak prema dogovoru 
pedesetak hrvatskih katoličkih 
studenata s raznih sveučilišta, 
okupljenih ljeti 1906. god. na Trsatu, 
na jesen 1906. god. osnovano i 
Hrvatsko akademsko katoličko 
društvo “Domagoj” u Zagrebu s 
početnih 16 članova, može se kazati 
da je započeo radom organizirani 
katolički pokret i u samoj Hrvatskoj . 
Te iste godine pokrenuta je u Beču i 
revija “Luč” za đake i studente, a 
uređivali su je članovi “Hrvatske” i 
“Domagoja”. Nakon I. svjetskog 


On sam, koji je 
po svjedočanstvu 
njegova ispovjednika o. 
Bocka, najprije razmiš- 
ljao o tome da se posveti 
svećeničkom zvanju, ipak 
je došao do zaključka da 
bi on svoje umne i ću- 
doredne sposobnosti 
najbolje mogao upo- 
trijebiti na slavu Božju 
i spas duša kao laički 
apostol u svijetu. 


rata uredništvo Luči je preneseno u 
Zagreb i do kraja njezina izlaženja, 
do kraja 1942. god., uređivali su je 
članovi “Domagoja”. 

Eckertov odgoj i školovanje 

Među prvacima hrvatskog 
katoličkog pokreta u prvom 
desetljeću njegova rada uz Petra 
Rogulju, Ljubu Marakovića, 
Stjepana Markulina, Velimira 
Deželića, Petra Grgeča, Marka 
Rebca isticao se je kako svojom 
osobnom pobožnošću i moralnim 
životom tako i vanjskim 
apostolskim radom već kao 
gimnazijalac, pak student prava i 
mladi intelektualac, domagojski 
senior dr. Rudolf Eckert. 

Rodio se je u Travniku 27. veljače 

1889. godine, iz braka u Bosnu 
doseljena češkog Nijemca Otona 
Eckerta i Helene Lukšić iz 
Hrvatske Kostajnice. Osnovnu školu 
započeo je pohađati u Travniku, a 
završio u Stolcu gdje mu je otac bio 
premješten kao djelatnik Zemljišnog 
ureda. Otac Oton bio je mali čovjek, 
a uz to iskreno pobožan katolik te 
se prema novoj sredini nije odnosio 
nadmeno kao neki “Kulturtrager”, 
nego se i sam brzo uklopio u 
bosansku hrvatsku katoličku 
sredinu. 

Tako je mali Rudolf već kao dijete 
u svojem roditeljskom domu primio 
ne samo odanost katoličkoj vjeri i 
Crkvi, nego i hrvatski nacionalni 
osjećaj. Poradi očeva premještenja 
iz Travnika nije mogao pohađati 
tamošnju odličnu isusovačku 
gimnaziju, čemu su se roditelji od 
početka potajno nadali, ali je zato 
kao odličan učenik od bosanske 
vlade dobio stipendiju za pohađanje 
gimnazije u Sarajevu. U Sarajevu 
mu je u dva razreda bio suučenik i 
Petar Rogulja s kojim će kasnije 


Središnja izvještaj- 
na služba njemačkih 
katolika utvrdila je u 
roku od pet godina nešto 
oko 5000 dokazanih ne- 
istina i kleveta u libe- 
ralnim novinama 
protiv klera i poje- 
dinih angažiranih 
katoličkih laika. 


surađivati i koji će mu biti odan 
prijatelj do Eckertove samrtne 
postelje. Poradi liječenja i nekih 
nepoznatih nam neslaganja s 
mužem, u Sarajevo k sinu dolazi i 
trajno s njim ostaje majka Helena. 
Živjeli su jako skromno, dapače 
siromašno, uvijek su stanovali po 
siromaškim četvrtima, a takav život 
se nastavio i u Zagrebu. Te dvije 
činjenice u njegovu životu, nesklad 
među roditeljima te vlastito 
siromaštvo i život među siromasima 
izoštrili su Rudolfov osjećaj za 
socijalna pitanja, pak se kasnije kao 
student prava specijalizirao za 
sociologiju. Nastojao je upoznati na 
terenu socijalnu problematiku, na 
studijskim putovanjima izvan 
Hrvatske upoznati način kako te 
probleme rješavaju drugdje u 
svijetu. 

Za svojeg školovanja u Sarajevu bio 
je član, u starijim razredima i prefekt 
Marijine kongregacije. Pod 
duhovnim vodstvom ispovjednika 
isusovca o. Petra Bocka, poticajem 
svojeg vjeroučitelja u starijim 
razredima prof. Dujmušića, 
redovitim čitanjem Mahničeve 
“Hrvatske straže” i sarajevske 
“Vrhbosne” te druge prikladne 
literature, Eckert je već u 
gimnazijskim danima formirao 
svoju ličnost. 

Iz pročitane lektire redovito je 
bilježio rečenice i odlomke koji bi 
ga se jače dojmili. Tako je iz Trier- 
ove knjige ”Der Beruf" (Poziv) u 
svoju bilježnicu zapisivao autorovo 
razglabanje o vrijednosti pojedinih 
zvanja. Posebno ga se dojmilo 
autorovo mišljenje kako se ljudi ne 
smiju ocijeniti prema tome koje 
zvanje obavljaju, nego po tome kako 
to zvanje obavljaju. On sam, koji je 
po svjedočanstvu njegova ispovje- 
dnika o. Bocka, najprije razmišljao 
o tome da se posveti svećeničkom 
zvanju, ipak je došao do zaključka 
da bi on svoje umne i ćudoredne 


sposobnosti najbolje mogao 
upotrijebiti na slavu Božju i spas 
duša kao laički apostol u svijetu. I 
kao što ćemo kasnije vidjeti, tom 
zvanju laičkog apostolata posvetio 
se svom dušom i svim svojim 
sposobnostima. 

Već je njegov vjeroučitelj u VII. i 
VIII. razredu gimnazije, prof. Ivan 
Dujmušić, naslutio da bi on u životu 
mogao poći tim putem. Nakon 
prerane Eckertove smrti on je o 
svojem bivšem učeniku dao ovo 
svjedočanstvo: “Među suučenicima 
bio je intelektualno najjači, a uz to 
savjesno marljiv, svršio je odlično 
maturu, u ono doba strogu i tešku. 
Više nego umnim darovima stjecao 
je Rudolf Eckert ugled svojim 
uzornim vladanjem. Na blijedom 
mu je licu vazda odsijevala vedrina, 
mir, nutarnja sređenost... Vjerske 
dužnosti i pobožnosti obavljao je iz 
duše, iz uvjerenja... Svojim radom 
opravdao je nadu da bi mogao biti 
izvanjski aktivan, apostolski muž. U 
ono doba već se bio razmahao 
katolički đački pokret po 
“Hrvatskoj” u Beču, po “Hrvatskoj 
straži” i “Luči”, listu za đake. Kad 
sam počeo upućivati đake u ove 
pojave i struje, Rudolf Eckert je 
odmah shvatio njihovu zamršenost, 
pa kako je bio idealan i poletan za 
sve što je katoličko i hrvatsko, išao 
je kateheti u svemu na ruku. To je 
ono blagoslovljeno sjeme bačeno 
tada među đake katolike sarajevske 
gimnazije. “Luč” se naručivala u 
kojih 70 primjeraka, a iz njihove 
sredine izrastao je lijep broj laika 
katolika, koji su dalje djelovali u 
katoličkim akademskim društvima 
i u javnosti. Najodličniji od njih, 
mislim, bio je Rudolf Eckert, kojega 
sam iza njegove mature 1907. 
ispratio s najljepšim nadama” ( P . 
Grgeč, Dr. Rudolf Eckert, izd. Sv. 
Jerolim, Zagreb 1995., str. 40-41). 
Put na sveučilište, što se 
materijalnih poteškoća tiče, bio je 

mnogo teži nego put u gimnaziju. 
Iako je bio odličan učenik i 
abiturijent, bosanska vlada nije mu 
odobrila stipendiju za studij, a HKD 
“Napredak” to nije mogao iz 
statutarnih razloga. Ipak se je uz 
skromnu pomoć oca Otona i tetka 
Bože Brkljačića, koji nije imao 
vlastite djece, na jesen 1907. upisao 
na Pravni fakultet u Zagrebu. 
Odmah pristupa Marijinoj 
kongregaciji za akademičare i 
HAKD “Domagoj”, koji mu 
pomaže u izgradnji i produbljavanju 
vlastite duhovnosti. Uz redovan 
studij i polaganje ispita sve odreda 
odličnim uspjehom, kao jedan od 
najagilnijih članova “Domagoja” 
nastoji steći što više znanja, 
teoretskog i praktičnog, posebno iz 
sociologije, kako bi se osposobio za 
apostolski rad katoličkog svje- 
tovnjaka i za “realno rodoljublje” 
nasuprot tada prevladavajućeg 
frazerskog i nazdravičarskog 
rodoljublja. 

Odličan student i katolički 
novinar 

Čini se da se već kao student I. 
godine prava opredijelio za zvanje 
katoličkog novinara, koji se mora 
odlikovati čvrstim značajem i 
širokim znanjem. U svoju bilježnicu 
je već 28. III. 1908. zabilježio koje 
bi sve vrline i koja znanja trebao 
posjedovati ozbiljan katolički 
novinar. Sto se tiče značaja to bi 
bile: čistoća, pravičnost, poniznost, 
odlučnost, trijeznost, bistrina, 
mučanje, urednost, iskrenost, 
umjerenost, uglađenost, mirnoća, 
objektivnost, pobožnost. U pogledu 
potrebnih znanja naveo je skoro sve 
tadašnje glavne znanstvene 
discipline od prava i logike do 
kemije i matematike, te uz 
francuski, talijanski, engleski i skoro 
sve jezike Austro-Ugarske 
Monarhije. Zanimljiva je njegova 


Organizirani katolici 
izdavali su uoči I. svjet- 
skog rata 1 dnevnik, 5 
tjednika, 3 polumjeseč- 
nika i 14 mjesečnika. 
Jakost katoličke i kato- 
ličkim idejama blize 
štampe bila je tada goto- 
vo jednaka snazi libe- 
ralnog novinstva, dok su 
pučki katolički časopisi 
oko pet puta jači nego 
liberalni. 


zabilješka kako se treba ponašati u 
diskusijama: “Govori rijetko, a kada 
bude potrebno govoriti, pripravi se 
svojski, prouči stvar temeljito, da 
svakoga možeš pobiti. Kada dolaziš 
s novom idejom, pomno pripravi 
teren” ( P . Grgeč, nav. dj., str. 86- 
87). 

Ovdje treba posebno upozoriti na 
značenje i utjecaj na rad katoličkih 
pokreta u evropskim zemljama, 
enciklike “Rerum novarum” pape 
Leona XIII. od 15. V. 1891. Povod 
za tu encikliku dalo je teško 
društveno-gospodarsko stanje u 
vrijeme nastajanja kapitalizma, 
sukob rada i kapitala, te kao 
posljedica svega toga goruće 
radničko pitanje. Nakon prikaza 
nezdravih i nepravednih društvenih 
odnosa, Papa navodi sredstva 
kojima bi se uklonila velika 
materijalna i moralna bijeda 


radnika, a radni odnosi uredili uz 
pomoć države i radničkih 
organizacija na temeljima socijalne 
pravde i kršćanske ljubavi. Ta je 
enciklika dala poticaj za formiranje 
ili jači zamah već postojećih 
kršćansko-socijalnih pokreta i 
stranaka u zapadnoevropskim 
zemljama. U vrijeme Eckertovih 
studentskih godina i prvih godina 
djelatnosti mladog hrvatskog 
katoličkog pokreta pod vodstvom 
“Domagoja”, u susjednim 
slovenskim zemljama, tada 
sastavnim dijelovima Austrije, 
postojao je jak kršćansko-socijalni 
pokret, pa i stranka, pod vodstvom 
svećenika Janeza Kreka. U 
onodobnoj upravno-politički 
rascjepkanoj Hrvatskoj, 

kapitalistički odnosi nisu još bili 
dovoljno razvijeni, pa ni tzv. 
radničko pitanje nije još bilo goruće 
društveno pitanje. Ali se je, na 
drugoj strani, u sjevernoj i južnoj 
Hrvatskoj sve jače ispoljavala 
posvemašnja pauperizacija 

(osiromašenje) seljaka. U sjevernim 
hrvatskim krajevima su to bile 
posljedice raspada feudalnog 
sustava, dijeljenje malih posjeda, a 
u Dalmaciji i Istri su to bile 
posljedice bolesti vinove loze koja 
je opustošila tamošnje vinograde, 
skoro jedinu poljoprivrednu kulturu 
primorskih i otočkih seljaka. Kako 
industrija nije bila dovoljno 
razvijena da bi mogla prihvatiti i 
zaposliti osiromašene seljake, to su 
oni mahom odlazili u prekooceanske 
zemlje. Uza sve to nijedna tadašnja 
hrvatska politička stranka, izuzev 
HPSS braće Radić, nije se zanimala 
za socijalnu problematiku; sve su 
bile usredotočene na državno- 
pravne probleme, ali su njihovi 
istaknuti političari najvećim dijelom 
bili složni u svojim 
“antiklerikalnim” pogledima. 

Zato su se mladi domagojci, među 
njima redovito i Rudolf Eckert, dali 

na upoznavanje i proučavanje 
socijalnih problema. Luč je redovito 
donosila socijalne i kulturno- 
povijesne članke, a u socijalnoj 
sekciji održavala su se socijalna 
predavanja. Uz to su odlazili u 
tvornice i dopisivali se sa seljačkim 
mladićima. Odlazili su i na osobne 
razgovore k dr. Kreku u Sloveniju, i 
na socijalne tečajeve u Sloveniju, 
Njemačku i u Belgiju. Domagojska 
narodno-obrambena sekcija sa 
svojim iscrpnim analizama 
populacijskog, političkog i 
društvenog stanja u pojedinim 
hrvatskim krajevima bila je neke 
vrsti prva, i to odlična politološka 
škola u Hrvatskoj. Tako su se oni 
pripremali na budući javni rad u 
duhu “realnog rodoljublja”. 

Da bi suvremena generacija mogla 
shvatiti ovakav način i sadržaj, treba 
napomenuti da ni “Hrvatska” ni 
“Domagoj” nisu bili tzv. “vjernička 
društva” kakva imamo danas, niti 
društva Katoličke akcije, koja se 
počela organizirati tek nakon bule 
pape Pija XI. “ Ubi arcano” od 
1922. god., a u Hrvatskoj je 


ustrojena između 1 934. i 1938. god. 
Sve ondašnje organizacije 
katoličkog narodnog društva imale 
su prosvjetno obilježje. “One nikada 
nisu smjele postati dio koje stranke, 
ali iz njih su imali izaći i katolički 
prosvjetitelji, i katolički socijalni 
organizatori, i katolički novinari, i 
katolički pisci, i katolički političari. 
Za sve grane javnog života valjalo 
se pripremiti, svagdje je valjalo 
raditi na temelju katoličkih načela” 
{Grgeč, nav. dj., str. 51.). 

Te su se organizacije samo u 
pitanjima vjere i morala, te crkvene 
discipline pokoravale svojim 
duhovnim poglavarima, inače su u 
svojem radu bile samostalne. Nije 
istina, kao što se s nepravom često 
ističe, daje tek II. vatikanski sabor 
pružio šansu katoličkim 
svjetovnjacima za organiziranu 
apostolsku djelatnost. Laički 
apostolat u mnogostrukim svojim 
oblicima postojao je u 
zapadnoevropskim zemljama i 
među Hrvatima davno prije II. 
vatikanskog. Katolička akcija je 
inicijativu i djelatnost laika donekle 


ograničila, jer je laike donekle svela 
tek na produženu ruku klera, a za 
komunističke vladavine na našim 
prostorima Crkva se je potpuno 
klerikalizirala. Sada se laici nakon 
duga prekida samostalnog 
apostolskog rada teško navikavaju 
na apostolat izvan najužeg kruga, a 
klerici sa svoje strane teško stečeni 
monopol nerado prepuštaju laicima. 
Svjetovnjaci će ipak prema duhu i 
slovu odredaba II. vatikanskog 
{Gaudium et spes) morati zauzeti 
svoje ravnopravno mjesto uz klerike 
u rekristijanizaciji društva. Njihov 
angažman nikako ne bi smio ovisiti 
tek o dobroj volji i zauzetosti 
pripadnika kleričkog staleža. 

U prvim desetljećima života i rada 
hrvatskog katoličkog pokreta 
zajedno s katoličkim laicima, 
udruženima u svjetovne katoličke 
organizacije, surađivali su i 
svećenički pripravnici u svojim 
“Zborovima duhovne mladeži” i 
društvima redovničkih svećeničkih 
pripravnika. Nakon završenih 
studija iz tih svjetovnjačkih i 
kleričkih katoličkih akademskih 

Iako veoma skroman, 
odlučio se je za sveča- 
nu promociju na koju 
su imali pravo jedino 
oni diplomanti koji su sve 
svoje školske razrede i sve 
ispite na sveučilištu polo- 
žili odličnim uspjehom, 
zbog toga da pobije 
klevete “antikleri- 
kalaca ”, kako su 
svjesni i uvjereni 
vjernici nazadnjaci i 
neznalice. 


društava regrutirao se hrvatski 
katolički Seniorat, koji je i službeno 
konstituiran 1913. god. kao vrhovni 
organ katoličkog omladinskog 
pokreta s pravom pokretanja i 
objedinjavanja i drugih aktivnosti. 
A omladinski katolički pokret te 
1913. god. imao je 150 svjetovnih 
akademičara organiziranih u šest 
klubova i društava, 300 bogoslova 
u 10 zborova i društava, 3000 
srednjoškolaca u 41 đačkoj 
organizaciji, 3000 članova u 60 
seljačkih i radničkih društava. 
Organizirani katolici izdavali su 
tada 1 dnevnik, 5 tjednika, 3 
polumjesečnika i 14 mjesečnika. 
Jakost katoličke i katoličkim 
idejama blize štampe bila je tada 
gotovo jednaka snazi liberalnog 
novinstva, dok su pučki katolički 
časopisi oko pet puta jači nego 
liberalni (Grgeč, nav. dj., str. 250- 


251). Na čelu ovako brojne i jake 
organizacije stajalo je čvrsto 
organiziranih 150 seniora. 

Usavršavanje i rad 

Studij prava Eckert je završio 28. 
studenog 1912. polaganjem 
posljednjeg ispita rigoroza za 
postizanje stupnja doktora pravnih 
znanosti odličnim uspjehom kao i 
sve dotadanje. Odbivši poziv svojih 
profesora da ostane na Sveučilištu 
kao profesor, odlazi u Rijeku da 
preuzme uređivanje katoličkog 
dnevnika “Riječke novine”, što su 
ga pokrenuli tamošnji kapucini. 
Iduće godine dobiva od vlade 
stipendiju za stručno usavršavanje, 
te odlazi u Belgiju na Katoličko 
sveučilište u Louvenu, a na 
uredničkom poslu ga zamjenjuje 
prijatelj Petar Rogulja. 

Boravak u Belgiji, gdje je bio jak 
katolički pokret među đačkom, 
studentskom te radničkom i 
seljačkom omladinom ne koristi 
samo za to da sam stekne što više 
teoretskog i praktičnog znanja, nego 
i sam drži predavanja na belgijskim 
sveučilištima i u klubovima, te piše 
članke u belgijskim, njemačkim i 
francuskim novinama o društveno- 
političkim prilikama u Hrvatskoj i 
tako u zapadnoevropskim zemljama 
širi saznanje o maloj i nepoznatoj 
zemlji Hrvatskoj. U kolovozu 1913. 
god. održanje zajednički slovensko- 
hrvatski Katolički kongres u 
Ljubljani, pa na njemu sudjeluje i 
Eckert predavanjem o radničkom 
pitanju. Krajem te godine uzet je u 
vojsku, ali je poradi bolesti ubrzo 
otpušten. 

Nakon oporavka radi tek nekoliko 
mjeseci kao činovnik kod Vlade u 
Zagrebu, ali daje otkaz na tu dobro 
plaćenu i perspektivnu službu te 
odlazi ponovno u Rijeku da na 
uredničkom poslu kod “Riječkih 
novina” zamijeni od naporna rada 


oboljela prijatelja Rogulju. Tom 
tada jedinom katoličkom dnevniku 
(danas nemamo nijedan!) poklanja 
sve svoje bogato znanje i svoje slabe 
fizičke sile, pa i jedino svoje 
“bogatstvo”, briljantni prsten što ga 
je na svojoj svečanoj promociji “sub 
auspiciis regis ” za doktora pravnih 
znanosti 27. lipnja 1914. god. dobio 
od kralja iz ruke kraljeva izaslanika, 
odjelnog predstojnika za bogo- 
štovlje i nastavu, dr. Stjepana 
Tropša. Iako veoma skroman, 
odlučio se je za ovako svečanu 
promociju na koju su imali pravo 
jedino oni diplomanti koji su sve 
svoje školske razrede i sve ispite na 


Eckert je živio i umro 
kao pravi siromah. 


sveučilištu položili odličnim 
uspjehom, zbog toga da pobije 
klevete “antiklerikalaca”, kako su 
svjesni i uvjereni vjernici nazadnjaci 
i neznalice. To rijetko odlikovanje 
koje mu je moglo otvoriti vrata 
unosnih i uglednih zvanja nije 
iskoristio za vlastitu karijeru, nego 
se sutradan vraća na Rijeku k svojim 
novinama. 

Bolest i smrt 

Kada je malo potom izbio I. svjetski 
rat i “Riječke novine” bile 
zabranjene, on u dogovoru sa svojim 
suradnicima, biskupom Mahničem 
i uz pristanak novog zagrebačkog 
nadbiskupa, dr. Antuna Bauera da 
se novine pod drugim imenom 
tiskaju u Nadbiskupskoj tiskari u 
Zagrebu, nastavlja već nakon 

OSOBE 


Nije se tužio na 
svoje pretpostavljene 
ni na vojne liječnike, 
koji su ga svojom 
površnošću prije vreme- 
na otjerali u smrt, nego 
je potpuno predan u 
volju Božju svoju 
bolest strpljivo 
podnosio. 


nekoliko dana izdavati novine u 
Zagrebu. Prvi svjetski rat 
privremeno je zakočio djelatnost 
katoličkog pokreta Jer su se njegovi 
učesnici raspršili po svim evropskim 
bojištima. Tada redakcija “Novina” 
i Eckert postaju veza među onima 
rijetkima koji su još ostali u Zagrebu 
i onima na bojištima. No pri kraju 
već te prve ratne godine mobiliziran 
je i Eckert, te iako narušena zdravlja, 
sa trajnom anemijom, proglašen je 
sposoban za sve vojne napore, te 
biva iz Karlovca prekomandiran u 
Rijeku. Tu je podvrgnut napornim 
regrutskim vježbama usred zime pa 
je teško obolio, ali je otpremljen u 
riječku vojnu bolnicu s bezazlenom 
dijagnozom upale grla. Kada su 
vojni liječnici ustanovili svoju 
fatalnu pogrešku i utvrdili da on 
boluje od jedne vrste neizlječive 
leukemije, otpušten je iz vojske i 
prebačen u Gradsku bolnicu, ali kao 
siromah u III. razred. 

U bolesti je došla do puna izražaja 
njegova svetački izgrađena osobnost 
i živa vjera. Nije se tužio na svoje 
pretpostavljene ni na vojne liječnike, 


koji su ga svojom površnošću prije 
vremena otjerali u smrt, nego je 
potpuno predan u volju Božju svoju 
bolest strpljivo podnosio. O tome su 
kasnije svjedočili riječki kapucini i 
trsatski franjevci koji su ga u bolnici 
posjećivali. Odbijao je njihovu 
utjehu, pa čak i molitvu za 
ozdravljenje, prepuštajući se sasvim 
u Božje ruke. Nekoliko dana prije 
smrti došao je iz Zagreba da ga u 
zadnjim njegovim danima dvori i 
pomaže njegov najbolji prijatelj i 
suradnik Petar Rogulja. 

Život za Isusa i Mariju 

Bolest je naglo napredovala, ali je 
on, makar fizički sasvim iscrpljen, 
do kraja bio duhovno svjež. Umro 
je u noći od 1 1. na 12. ožujka 1915. 
Osjetivši naglo pogoršanje i blizinu 
smrti pozvao je dežurnu sestru da s 
njime moli, te je s uzdahom “Isuse, 
Marija” ispustio svoju nevinu dušu. 
Dva dana kasnije, 14. ožujka 
pokopan je na Riječkom groblju. No 
kako je nakon završetka rata Rijeka 
ostala u granicama Italije, to su 
domagojci, koji su prilikom 20-te 
obljetnice njegove smrti održavali 
svoj ferijalni tečaj na Sušaku, 
prenijeli njegove posmrtne ostatke 
na Sušak, kako bi mladi domagojci 
i drugi Eckertovi poštovatelji, među 
kojima je živjelo sjećanje na svetost 
njegova života i iznimni apostolski 
žar, mogli posjećivati njegov grob 
bez putovnice. I danas tamo počiva. 
Odmah nakon njegove smrti i 
pogreba na kojem su mu uglednici 
iz kleričkog i svjetovnog staleža 
odali priznanje i preporučili ga 
mlađim generacijama katolika kao 
uzor za nasljedovanje, počelo se 
misliti o pisanju njegova životopisa. 
Trebao je to biti opširan i dobro 
dokumentiran životopis, sa 
svjedočanstvima njegovih 
starješina, suradnika i drugova, koji 
bi mogao poslužiti kao osnovna 


dokumentacija i Kongregaciji za 
proglašenje svetih i blaženih u 
Rimu. No svi su pokušaji na tom 
poslu iz ovih ili onih razloga ostajali 
bez uspjeha. Radili su na tome 
najprije njegov prijatelj, drug i 
suradnik od najmlađe dobi, Petar 
Rogulja, koji je i sam ubrzo mlad 
(32. god.) preminuo i koji još uvijek 
čeka svojeg životopisca. Potom je 
na tom poslu radio Stjepan Markulin 
i najzad prof. Petar Grgeč, također 
Eckertov drug iz studentskih dana. 
Nesreća je htjela da je već obilno 
sakupljenu građu za životopis 
zaplijenila Služba društvene 
sigurnosti prilikom Grgčeva 
hapšenja nakon II. svjetskog rata. 
Nakon odležane robije Grgeč se je 
užurbano dao na pisanje barem 
nacrta za životopis na temelju još 
preostale građe i vlastitih sjećanja. 
Pisan u pet primjeraka taj nacrt 
dovršenje 1955. god., dakle ravnih 
četrdeset godina nakon Eckertove 
smrti. Vrijeme jugokomunističke 
vladavine nije nikako bilo prikladno 
da se to i objavi, pak je rukopis i opet 
punih četrdeset godina čekao da ga 
objavi HKD Sv. Jerolima u Zagrebu 
uz suradnju Riječkih “Zvona” 1995. 
god. Jedan primjerak tog životopisa, 
ili nacrta, ipak je došao i do 
Kongregacije za proglašenje svetih 
i blaženih. No čini se da su i za oltar 
potrebni jaki sponzori. Eckert je 
živio i umro kao pravi siromah. 
Rijetki su stariji članovi 
nekadašnjeg katoličkog pokreta koji 
još čuvaju uspomenu na njega. 
Proces njegove beatifikacije ne 
zagovara nijedan red, neka moćna 
institucija u Crkvi. Sada kada 
imamo knjigu s njegovim živo- 
topisom, mogu se i suvremeni mladi 
katolici s njime upoznati. Neka mu 
se u svojim potrebama počnu 
utjecati u pomoć, pa neka tako i 
poticaj za početak procesa za nje- 
govu beatifikaciju započne odozdo, 
od siromašnih i malenih. ■ 

IN MEMORIAM 


NIJE VAŽNO 


Čovjek je nerazuman, nelogičan, sebičan. 

Nije važno. Voli ga! 

Ako činiš dobro, pripisat će to tvojim sebičnim ciljevima. 

Nije važno. Čini dobro! 

Ako ostvariš ciljeve svoje, naći ćeš lažne prijatelje i iskrene neprijatelje. 
Nije važno. Ostvaruj ciljeve svoje! 

Dobro koje činiš sutra će biti zaboravljeno. 

Nije važno. Čini dobro! 

Poštenje i iskrenost učinit će te ranjivim. 

Nije važno. Budi iskren i pošten! 

Ono što si godinama stvarao, u času bi moglo razrušeno biti. 

Nije važno. Stvaraj ! 

Ako pomažeš ljudima, možeš loše proći. 

Nije važno. Pomaži im! 

Daješ svijetu najbolje od sebe, a on će ti uzvratiti udarcima. 

Nije važno. Daj najbolje od sebe! 


MAJKA TEREZIJA 
(1910 - 1997 ) 

OSVRTI 


KNJIŽARSKI IZLOG 


■ ANSELMO, sv, Quod vere sit Deus 
(Monolog, Proslogion), Demetra, Zagreb, 1997. 
Nakladnik “Demetra” nastavlja sa objavljivanjem 
vrhunskih djela zapadnog misaonog stvaralaštva. 

■ AUGUSTIN, sv., O državi Božjoj III, 
Kršćanska sadašnjost, Zagreb, 1997. Sada na 
hrvatskom jeziku imamo kompletirano ovo vrijedno djelo 
sv. Augustina. 

■ CHERSTETON, G. K, Nevinost oca 
Browna, Laus, Split, 1996. Roman velikog engleskog 
spisatelja u kojem glavnu ulogu ima vlč. Brown. 

■ CRVENIKA, Mario, Svetopisamske žene, 
Marija, Split, 1997. Zanimljivo djelo o ženama koje 
nalazimo u Biblijskim knjigama, bez sumnje može biti 
poticajno i ženama našeg vremena. 

■ DUNS SKOT, Ivan, Rasprava o prvom 
principu, Demetra, Zagreb 1997.Još jedno vrijedno 
izdanje u nakladi “Demetre”. 

■ HINNEBUSCHH, William A, Dominikanci: 
Kratka povijest reda. Globus - Hrvatska 
dominikanska provincija, Zagreb, 1996. Dobar 
prikaz povijesti ovog značajnog reda, od sv. Dominika 
pa sve do danas. Mnogi će se začuditi saznavši koliki je 
dominikanski prilog kulturnoj i znanstvenoj povijesti. 

■ IVAN OD KRIŽA, sv., Tamna noć, 
Symposion, Split, 1997. Iako je ovaj duhovni spis već 
davno izišao na hrvatskom jeziku, već ga dugo nije bilo 
u knjižarama, te je njegovo novo izdanje svakako dovoljan 
razlog da ga uvrstimo u ovaj popis. 

■ JERONIM, sv., Tumačenje Jone proroka. 
Služba Božja, Makarska, 1997. O. Marjan Mandac 
nastavlja sa svojim vrijednim radom, neumorno 
objavljujući patrističku literaturu. 

■ KOPREK, Ivan, Zlo vrijeme za dobro, FTI, 
Zagreb, 1997. Knjiga dekana filozofskog fakulteta 
Družbe Isusove u Zagrebu o odnosu duha i tjela, moralu 
i opraštanju, totalitarizmu, krizi vrednosta itd. 

■ KRASIĆ, Stjepan, Dominikanci: Povijest 
reda u hrvatskim krajevima, Globus - Hrvatska 
dominikanska provincija, Zagreb, 1986. U knjizi, dr. 
Stjepana Krasića, uglednog hrvtaskog povjesničara, 
profesora na Papinskom sveučilištu “Angelicum”, dan 
je cjelovit pregled povijesti dominikanskog reda na našim 
prostorima, iz kojeg je vidljivo u kojoj su mjeri dominikanci 
bili prisutni u hrvatskom vjerskom, kulturnom i 


znanstvenom stvaralaštvu. 

■ LONČAREVIĆ, Vladimir, Oslobađanje 
povijesti, HKZ “MI”, Zagreb, 1997. Knjiga članaka 
Vladimira Lončarevića, glavnog urednika lista mladih 
“MI”. Djelo, kako je dr. Rudolf Brajčić istakao u 
pogovoru, iako nije sistematska filozofija ni teologija 
povijesti, na neki način pripada filozofiji i teologiji hrvatske 
povijesti, jer aktualne događaje filozofsko-teološki čita i 
prosuđuje. 

■ MACAN, Ivan, Filozofija spoznaje, FTI, 
Zagreb, 1997. U ovoj knjizi autor, prodekan Filozofskog 
fakulteta Družbe Isusove, osvjetljava pitanje mogućnosti 
filozofske spoznaje, dajući sustavan pregled spoznajnih 
problema kao i prikaz kritičkog problema u povijesti 
filozofije. 

■ MANIFORD, Deirdre, Novi svjetski 
poredak, HKZ “MI”, Zagreb, 1997. Veoma 
provokativna knjiga, s mnogo intrigantnih informacija. 
U dodatku knjizi objavljenje članak Comelia r. Ferrcira, 
Pokret Novo doba, kraljevstvo Sotone na zemlji. 

■ MUŽIĆ, Ivan, Hitler i Izrael, Orbis, Split, 
1997. Poznati splitski publicist i u ovoj knjizi se pokazo 
kao autor koji zna na zanimljiv i argumentiran način 
rasvjetljavati povijesna zbivanja. 

■ NIKIĆ, Mijo (priredio), Novi religiozni 
pokreti, FTI, Zagreb, 1997. Knjiga predstavlja zbornik 
radova sa istoimenog simpozija koji je održan u Zagrebu. 

■ PAVIN, Slavko, Ti uza me, FTI, Zagreb, 
1997. Redovnik isusovac, prokušani voditelj duhovnih 
vježbi, i ovim djelom je posvjedočio svoju virtuoznost 
riječi. 

■ Proces A. Stepincu. Dokumenti, Kršćanska 
Sadašnjost, Zagreb, 1997. Ovi dokumenti na svoj 
način svjedoče o svetačkom i mučeničkom liku 
blagopokojnoga Kardinala. 

■ STANKOVIĆ, Nikola, Zrno vjere; Klica 
nade; Klas ljubavi ; FTI, 1997. Riječ je o tri knjige, 
sve tri izišle u istom nizu, od kojih svaka odiše 
prostodušnošću i mudrošću koja će zasigurno obogatiti 
čitatelje. 

■ VUKMAN, Zoran, Propast svijeta ili novo 
doba poganstva, Verbum, Split, 1997. Ugledni splitski 
novinar u ovom djelu analizira fenomene suvremene 
kulture i politike, otkrivajući stvarnost koja se iza njih 
krije. 

Sv. Terezija Avilska 


SONET KRISTU 
RASPETOME 


(No me mueve, mi Dios, para quererte ) 


Ne plamti za te, o Bože, ljubav moja 
Ni zbog neba, što je obećano nama, 

Ni zbog teška straha od paklenih plama: 
Nisam zato vjerna službenica tvoja. 

Ti, Gospode, moga srcu nespokoja 
Jedini si uzrok: na križu, s ranama, 
Obasut - kad gledam - gdje si uvredama, 
I smrt s teškim čekaš patnjama bez broja. 

Ljubav tvoja, o Bože, dira me, i tako 
Ljubila bih tebe, i da neba nije, 

Bojala se, i da ne postoji pako; 

Nagrade bih svake odrekla se lako: 

I da ničeg nema, čem se nadat smije, 
Ljubila bih ipak jednako te jako. 


Prijevod: JEŽIĆ 

